text:
མཆོད་བརྗོད་དང་རྩོམ་པར་དམ་བཅའ་བ།
གངས་ཅན་བརྡ་སྤྲོད་རིན་ཆེན་ཚོང་བརྡལ་གྱི་གླིང་ན། །དཔྱད་གསུམ་སྲང་ཁ་འཇལ་བའི་ཟླ་མེད་ཀྱི་སློབ་དཔོན། །ལེགས་བཤད་གདམས་པའི་རིན་ཆེན་གདུགས་དཀར་གྱི་གྲིབ་བསིལ། །བདག་བློའི་ཚ་གདུང་སེལ་བའི་གཉེན་པོ་རུ་གནང་རོགས། །མི་རྗེ་ལྷ་ཡི་སྲས་པོ་སྲོང་བཙན་གྱི་དུས་སུ། །ལྷ་གཅིག་འཇམ་དཔལ་གཞོན་ནུ་མི་གཟུགས་སུ་བྱོན་པ། །སེམས་ཀྱི་འགྱུར་ཁུགས་མཚོན་པའི་ངག་རིག་གི་བྱེད་པོ། །ཁྱོད་ཉིད་གདོང་དམར་འགྲོ་བའི་ས་མཁན་དུ་འཁུམས་སོ། །ཁ་བའི་མེ་ཏོག་འཛུམ་པའི་འཇིག་རྟེན་གྱི་ཁམས་འདིར། །མཛའ་གཅུགས་ཞགས་པས་བཅིངས་པའི་རང་རིགས་ཀྱི་སྤུན་ཟླ། །ཤེས་རིག་མཁའ་ཀློང་རིང་མོ་མྱུར་སྟབས་ཀྱིས་གཅོད་ན། །བརྡ་སྐད་གཤོག་ཟུང་རྒྱས་པ་ཐོག་མ་ཡི་ལས་སྐལ། །གཙུག་ལག་གཞུང་བརྒྱས་གཏམས་པའི་སྐྱེད་ཚལ་གྱི་ཐང་ཆེན། །སྣ་ཚོགས་ཤེས་བྱ་རིག་པའི་མེ་ཏོག་གི་ཚལ་ནས། །རྟོགས་དཀའ་རྟགས་ཀྱི་འཇུག་པའི་སྦྲང་རྩི་ཡི་རོ་མངར། །དོན་གཉེར་བུང་བ་དགྱེས་པའི་དགའ་སྟོན་དུ་སྩོལ་འདོད། །ཅེས་ཤིས་པར་བརྗོད་པས་མདུན་བསུས་ཏེ་འདིར་གླེང་བར་བྱ་བ་ནི། བོད་ཀྱི་བརྡ་སྤྲོད་པའི་བསྟན་བཅོས་བརྒྱད་ཡོད་པར་བཤད་པ་ལས་གཙོ་བོ་ནི་སུམ་ཅུ་པ་དང་རྟགས་ཀྱི་འཇུག་པའི་གཞུང་གཉིས་གྲགས་ཆེ་བ་དང༌། དེའང་བོད་འདིར་བརྡ་སྐད་ཀྱི་བརྗོད་པ་མཐའ་དག་སུམ་རྟགས་དག་གསུམ་དུ་འདུ་བ་ཡིན་ལ། ཕྲད་དང་རྣམ་དབྱེའི་ཚོགས་སུམ་ཅུ་པའི་གཞུང་དང༌། མིང་རྐྱང་གི་ཚོགས་དག་ཡིག་གི་གཞུང་དང༌། བྱ་ཚིག་གི་ཚོགས་རྟགས་ཀྱི་འཇུག་པའི་གཞུང་ལ་བརྟེན་དགོས་ལ། དེ་གསུམ་མ་ཚང་བར་བོད་ཀྱི་བརྡ་སྤྲོད་པའི་བསྟན་བཅོས་ཇི་བཞིན་ཤེས་པར་མི་འགྱུར་བའང་རྟོགས་པར་བྱ་དགོས། འདིར་ཚོགས་གསུམ་ལས་བྱ་ཚིག་གི་ཚོགས་ལ་མི་རྨོངས་པའི་རྟགས་ཀྱི་འཇུག་པའི་གཞུང་གི་སྙིང་པོའི་དོན་མདོ་ཙམ་བརྗོད་པ་དཀའ་གནད་གསལ་བའི་མེ་ལོང་ཞེས་བྱ་བའི་གཞུང་འདི་ཉིད་འཆད་པར་བྱེད་པ་ལ། ཀླད་དོན། གཞུང་དོན། མཇུག་དོན་གསུམ་ལས། དང་པོ། རྟགས་ཀྱི་འཇུག་པའི་སྙིང་པོའི་དོན་མདོ་ཙམ་བརྗོད་པ་དཀའ་གནད་གསལ་བའི་མེ་ལོང་ཞེས་བྱ་བ་བཞུགས་སོ། །ཞེས་པས་བསྟན་ཏེ། སྤྱིར་ཕོ་མོ་མ་ནིང་གི་ཡི་གེའི་རྟགས་ཀྱི་འཇུག་པའི་ཚུལ་བཤད་པའི་ཐོན་མིའི་གཞུང་གི་སྙིང་པོའི་དོན་རྣམས་འདིར་མདོ་ཙམ་ཞིག་བརྗོད་པ་དཀའ་གནད་མཐའ་དག་གསལ་བའི་མེ་ལོང་ཞེས་བྱ་བ་བཞུགས་སོ་ཞེས་པའོ། །གཉིས་པ་གཞུང་དོན་ལ། བསྟན་བཅོས་རྩོམ་པ་ལ་འཇུག་པའི་ཡན་ལག་དང་བསྟན་བཅོས་ཀྱི་ལུས་དངོས་བཤད་པ་གཉིས་ལས། དང་པོ་ལ། མཆོད་བརྗོད་དང༌། རྩོམ་པར་དམ་བཅའ་བ། དང་པོ་བསྟན་བཤད་གཉིས་ལས། དང་པོ། ན་མོ་མཉྫུ་ཤྲི་ཡེ། ཞེས་གསུངས་པའི་དོན་ནི། འཕགས་པ་འཇམ་དཔལ་དབྱངས་ལ་ཕྱག་འཚལ་ལོ། །ཞེས་དང༌། གཉིས་པ། རྒྱལ་ཀུན་མཁྱེན་པའི་ཡེ་ཤེས་དཔྱིད། །གཞོན་ནུའི་གཟུགས་ཀྱིས་རྣམ་རོལ་བ། །རྗེ་བཙུན་བརྟན་པའི་འཁོར་ལོ་དང༌། །དབྱེར་མེད་བླ་མའི་ཞབས་བཏུད་ནས། །ཞེས་པ་ལྟར། དུས་གསུམ་དུ་གཤེགས་ཤིང་བཞུགས་པའི་རྒྱལ་བ་ཀུན་གྱི་ཐུགས་མཁྱེན་པའི་ཡེ་ཤེས་རྣམ་པར་མི་རྟོག་པའི་དཔྱིད་དམ། དཔལ་དེ་ཉིད་མཚན་དཔེའི་མཛེས་སྐུ་བརྒྱད་གཉིས་ལོན་པ་གཞོན་ནུའི་གཟུགས་ཀྱིས་རྣམ་པར་རོལ་བ། རྗེ་བཙུན་བརྟན་པའི་འཁོར་ལོའམ། འཕགས་པ་འཇམ་དཔལ་དབྱངས་དང་ངོ་བོ་དབྱེར་མེད་པའི་མཚུངས་མེད་དཔལ་ལྡན་བླ་མའི་ཞབས་ལ། སྒོ་གསུམ་གུས་པ་ཆེན་པོས་བཏུད་ནས་ཞེས་ལྷག་བཅས་ཀྱི་སྒྲ་སྦྱར་བའོ། །
གཉིས་པ་རྩོམ་པར་དམ་བཅའ་བ།
མཁས་མཆོག་ཐོན་མིའི་ཐུགས་མཚོ་ལས། །བྱུང་བའི་བརྡ་སྤྲོད་ཕྱི་མོ་མཆོག ། རྟགས་ཀྱི་འཇུག་པའི་སྙིང་པོའི་དོན། །མདོར་བསྡུས་ཚིག་གིས་གསལ་བར་བྱ། །ཞེས་གསུངས་ཏེ། བོད་འདིར་ལོ་ཙཱ་བ་དང་པཎྜི་ཏ་ཐམས་ཅད་ཀྱི་ཐོག་མ་དང༌། མཁས་པ་ལས་ཀྱང་མཁས་པ་མཆོག་ཏུ་གྱུར་པའི་ཐོན་མི་སམ་བྷོ་ཊའི་ཐུགས་ཀྱི་འོ་མཚོ་ལས་ལེགས་པར་བྱུང་བའི། བརྡ་སྤྲོད་པའི་བསྟན་བཅོས་ཐམས་ཅད་ཀྱི་ཕྱི་མོའམ་རྩ་བའི་གཞུང་མཆོག་ཏུ་གྱུར་པ་རྟགས་ཀྱི་འཇུག་པའི་བརྗོད་བྱའི་སྙིང་པོའི་དོན་རྣམས། མདོར་བསྡུས་པའི་ཚིག་གིས་གསལ་བར་བྱ་ཞེས་པ་ནི་རྩོམ་པར་དམ་བཅའ་བའོ། །གཉིས་པ། བསྟན་བཅོས་ཀྱི་ལུས་དངོས་བཤད་པ་ལ་གསུམ་ལས། མིང་གཞིའི་ཡི་གེ་སྤྱིའི་རྟགས་ཀྱི་དབྱེ་བ་བཤད་པ། སྔོན་འཇུག་གི་རྟགས་ཀྱི་འཇུག་པ་བཤད་པ། རྗེས་འཇུག་གི་རྟགས་ཀྱི་འཇུག་པ་བཤད་པའོ། །
དང་པོ། མིང་གཞིའི་ཡི་གེ་སྤྱིའི་རྟགས་ཀྱི་དབྱེ་བ་བཤད་པ་ལ། སྤྱིར་དབྱེ་བ་དང༌། ནང་གསེས་དབྱེ་བ་གཉིས་ལས། དང་པོ། སྤྱིར་ན་དབྱངས་མོ་གསལ་བྱེད་ཕོ། །ཞེས་པས་བསྟན་ཏེ། སྤྱིར་ན་བོད་སྐད་ལ་ཉེ་བར་མཁོ་བའི་ཡི་གེ་ལ་དབྱངས་དང་གསལ་བྱེད་གཉིས་ཏེ། ཨི་ཨུ་ཨེ་ཨོ་སྟེ་དབྱངས་བཞི་ཤེས་རབ་ཀྱི་རང་བཞིན་མོ་ཡིག་དང༌། གསལ་བྱེད་སུམ་ཅུ་ལ་ཐབས་ཀྱི་རང་བཞིན་ཕོ་ཡིག་ཅེས་བརྗོད་པ་ཡིན་ནོ། ། གཉིས་པ། ནང་གསེས་སྡེ་ཚན་ལྔར་དབྱེ་བ། དེ་ཕྱིར་ཀ་ལི་སུམ་ཅུ་པོ། །ཕོ་ཡི་ཡི་གེ་འབའ་ཞིག་ལ། །ནང་གསེས་སྡེ་ཚན་ལྔར་དབྱེ་སྟེ། །ཀ་ཅ་ཏ་པ་ཙ་རྣམས་ཕོ། །ཁ་ཆ་ཐ་ཕ་ཚ་མ་ནིང༌། །ག་ཇ་ད་བ་ཛ་ཝ་ཞ། །ཟ་འ་ཡ་ཤ་ས་རྣམས་མོ། །ང་ཉ་ན་མ་ཤིན་ཏུ་མོ། །ར་ལ་ཧ་ཨ་མོ་གཤམ་སྟེ། །ཨ་ནི་མཚན་མེད་ཅེས་ཀྱང་བྱ། །ཞེས་པས་བསྟན་ཏེ། དབྱངས་མོ་དང་གསལ་བྱེད་ཕོ་ཡིན་ལ། དེ་ཕྱིར་ཀཱ་ལི་སྟེ་གསལ་བྱེད་སུམ་ཅུ་པོ་ཕོ་ཡིན་པས་ན་ཕོ་ཡི་ཡི་གེ་འབའ་ཞིག་ལའང་ནང་གསེས་སྡེ་ཚན་ལྔར་དབྱེ་བར་བྱ་སྟེ། ཀ་ཅ་ཏ་པ་ཙ་ལྔ་རྣམས་ཕོ་དང༌། ཁ་ཆ་ཐ་ཕ་ཚ་ལྔ་མ་ནིང་དང༌། ག་ཇ་ད་བ་ཛ་ཝ་ཞ་ཟ་འ་ཡ་ཤ་ས་བཅས་བཅུ་གཉིས་རྣམས་མོ་དང༌། ང་ཉ་ན་མ་བཞི་ཤིན་ཏུ་མོ་དང༌། ར་ལ་ཧ་ཨ་བཞི་མོ་གཤམ་གྱི་ཡི་གེ་སྟེ། ཨ་ཡིག་ནི་མོ་གཤམ་ཡིན་པར་མ་ཟད་བྱེད་རྩོལ་ཤིན་ཏུ་ཞན་པས་མཚན་མེད་ཅེས་ཀྱང་མིང་དུ་གདགས་པར་བྱའོ། །འདིར་མཚན་མེད་ཅེས་པས་ཨ་ཡིག་མོ་གཤམ་ཡིན་ཡང༌། མོ་གཤམ་གྱི་ཡི་གེ་གཞན་ལས་བྱེད་རྩོལ་ཞན་པའམ་གསལ་བར་མཚོན་མི་ནུས་པའི་རྒྱུ་མཚན་གྱིས་མཚན་མེད་ཅེས་དམན་པ་ལ་དགག་སྒྲ་སྦྱར་ནས་མིང་དུ་བཏགས་པར་བྱས་པ་ལས། མ་ནིང་མཚན་མེད་སོགས་སུ་གོ་བར་མི་བྱའོ། །རྟགས་དེ་ལྟར་དབྱེ་བའི་རྒྱུ་མཚན་ནི་ཡི་གེ་རྣམས་ངག་ནས་བརྗོད་པའི་ཚེ་སོ་སོའི་སྐྱེ་གནས་དང་ཕྲད་པའི་བྱེད་རྩོལ་ཆེ་ཆུང་གིས་དབྱེ་བ་བྱས་པ་ཡིན་ལ། དེས་ན་ཤུགས་ཆེ་བའམ་གྲིམས་པ་རྣམས་ཕོ་ཡིག་དང༌། རན་པ་རྣམས་མ་ནིང༌། ཅུང་ཟད་ཆུང་བའམ་ལྷོད་པ་རྣམས་མོ་དང༌། དེ་ལས་ཀྱང་ཆུང་བའམ་ལྷོད་པ་རྣམས་ཤིན་ཏུ་མོ། ཤིན་ཏུ་རྩོལ་བ་ལྷོད་ཅིང་ཞན་པ་རྣམས་མོ་གཤམ་དང༌། ཨ་ནི་མོ་གཤམ་ལས་ཀྱང་སྒྲ་ཞན་པས་མཚན་མེད་དུ་བཞག་གོ ། དེ་དག་ཤེས་པའི་ཆེད་དུ་ཡི་གེ་རྣམས་ཀྱི། གནས་དང༌། བྱེད་པ། རྩོལ་བ་གསུམ་ཡོད་པ་ལས། དང་པོ་གནས་ནི་བརྒྱད་དེ། མགྲིན་པ། སྣ། སྤྱི་བོའམ་ལྕེ་རྩེ་དང་ཉེ་བ། རྐན། ལྕེ། སོ། མཆུ། ཁོག་པ་བཅས་སོ། །གཉིས་པ་བྱེད་པ་ནི་མགྲིན་པ་དང་མཆུ་ལས་སྐྱེས་པ་རྣམས་རང་རང་གི་སྐྱེ་གནས་ཀྱི་བྱེད་པ་ཅན་དང༌། རྐན་ལས་སྐྱེས་པ་རྣམས་ལྕེའི་དབུས་ཀྱིས་བྱེད་པ་ཅན། སོ་ལྕེ་རྩེའི་བྱེད་ཅན། ར་ཡིག་ལྟ་བུ་ལྕེ་རྩེ་དང་ཉེ་བའི་བྱེད་ཅན་བཅས་སོ། །གསུམ་པ་རྩོལ་བ་ལ་ཕྱི་ནང་གཉིས་ཏེ། ཕྱི་རོལ་ཏུ་སྒྲ་ཐོན་པའི་བྱེད་རྩོལ་ཆེ་ཆུང་གིས་ཡི་གེ་རྣམས་སྲོག་ཆེན་ཉེར་དགུར་བཞག་པ་རྣམས་ཕྱིའི་རྩོལ་བ་ཅན་དང༌། ཨ་ཡིག་མགྲིན་པ་མ་ཕྱེ་བར་བརྗོད་པའི་ཕྱིར་བཙུམ་པའི་རྩོལ་བ་ཅན་ཡིན་པས་ནང་གི་རྩོལ་བ་ཅན་དུ་བཞག་པའོ། །གཉིས་པ་སྔོན་འཇུག་གི་རྟགས་ཀྱི་འཇུག་པ་བཤད་པ་ལ། སྔོན་འཇུག་གི་རྟགས་ཀྱི་དབྱེ་བ་བཤད་པ། དེའི་འཇུག་ཚུལ་བཤད་པ་གཉིས་ལས།དང་པོ། སྔོན་འཇུག་གི་རྟགས་ཀྱི་དབྱེ་བ་བཤད་པ། སྔོན་འཇུག་ལྔ་ཡི་བ་ཡིག་ཕོ། །ག་ད་མ་ནིང་འ་མོ་ཡིག །མ་ནི་ཤིན་ཏུ་མོ་ཡིན་ནོ། །ཞེས་པ་ལྟར་སྔོན་འཇུག་གི་ཡི་གེ་ག་ད་བ་མ་འ་ལྔ་ཡི་ནང་ནས་བ་ཡིག་ཕོ་དང༌། ག་ད་གཉིས་མ་ནིང༌། འ་མོ་ཡིག་དང༌། མ་ནི་ཤིན་ཏུ་མོ་ཡིན་པ་བཅས་ཀྱི་དབྱེ་བ་བཞི་བྱས་པ་ཡིན་ནོ། །སྔོན་འཇུག་རྣམས་ལ་རྟགས་དེ་ལྟར་དབྱེ་བའི་རྒྱུ་མཚན་ནི། དེ་རྣམས་རང་རང་འཇུག་ཡུལ་དུ་གྱུར་པའི་མིང་གཞིའི་ཡི་གེ་དང་སྦྱར་ནས་ཀློག་པའི་ཚེ་སྒྲ་གདངས་ཤུགས་ཆེ་ཆུང་དུ་འགྱུར་བའི་ཆ་ནས་ཕོ་སོགས་སུ་བཞག་པ་ཡིན་ནོ། །
གཉིས་པ། དེའི་འཇུག་ཚུལ་བཤད་པ་ལ། གང་ལ་འཇུག་པར་བྱེད་པ། གང་གིས་འཇུག་པར་བྱེད་པ། ཇི་ལྟར་འཇུག་པར་བྱེད་པ། ཅི་ཕྱིར་འཇུག་པར་བྱེད་པ་བཞི་ལས། དང་པོ། གང་ལ་འཇུག་པ་དང་གང་གིས་འཇུག་པ་ཐུན་མོང་དུ་བསྟན་པ། དེ་རྣམས་གང་ལ་གང་འཇུག་ན། །ཕོ་ཡིག་བ་ནི་ཀ་ཅ་ཏ། །ཙ་ག་ང་ཇ་ཉ་ད་ན། །ཛ་ཞ་ཟ་ར་ཤ་སར་འཇུག ། མ་ནིང་ག་ནི་ཅ་ཏ་ཙ། །ཉ་ད་ན་ཞ་ཟ་ཡ་ཤ ། སར་འཇུག་མ་ནིང་ད་ཡིག་ནི། །ཀ་པ་ག་བ་ང་མར་འཇུག ། མོ་ཡིག་འ་ནི་ག་ཇ་ད། །བ་ཛ་ཁ་ཆ་ཐ་ཕ་ཚར། །ཤིན་ཏུ་མོ་ཡི་མ་ཡིག་ནི། །ཁ་ཆ་ཐ་ཚ་ག་ཇ་ད། །ཛ་ང་ཉ་ན་རྣམས་ལ་འཇུག ། ཅེས་པས་བསྟན་ཏེ། སྔོན་འཇུག་གི་ཡི་གེ་དེ་རྣམས་མིང་གཞི་གང་ལ་སྔོན་འཇུག་གང་འཇུག་པར་བྱེད་ཅེ་ན། སྔོན་འཇུག་གི་ཕོ་ཡིག་བ་ནི་མིང་གཞིའི་ཕོ་ཡིག་ཀ་ཅ་ཏ་ཙ་བཞི་དང༌། མིང་གཞིའི་མོ་ཡིག་ག་ང་ཇ་ཉ་ད་ན་ཛ་ཞ་ཟ་ར་ཤ་ས་བཅས་བཅུ་གཉིས་ཏེ་ཡི་གེ་བཅུ་དྲུག་ལ་འཇུག འདིར་མིང་གཞིའི་མོ་ཡིག་ནི་མོ་དང་ཤིན་ཏུ་མོ་མོ་གཤམ་བཅས་གསུམ་ག་འདུས་པ་ལ་ཟེར། སྔོན་འཇུག་གི་མ་ནིང་ག་ད་གཉིས་ལས་ག་ཡིག་ནི། མིང་གཞིའི་ཕོ་ཅ་ཏ་ཙ་གསུམ་དང༌། མོ་ཉ་ད་ན་ཞ་ཟ་ཡ་ཤ་ས་སྟེ་བརྒྱད་བཅས་ཡི་གེ་བཅུ་གཅིག་ལ་འཇུག སྔོན་འཇུག་གི་མ་ནིང་ད་ཡིག་ནི། ཕོ་ཡིག་ཀ་པ་གཉིས་དང་མོ་ཡིག་ག་བ་ང་མ་བཞི་བཅས་ཡི་གེ་དྲུག་ལ་འཇུག སྔོན་འཇུག་གི་མོ་ཡིག་འ་ནི། མོ་ཡིག་ག་ཇ་ད་བ་ཛ་ལྔ་དང༌། མ་ནིང་ཁ་ཆ་ཐ་ཕ་ཚ་ལྔ་བཅས་ཡི་གེ་བཅུ་ལ་འཇུག སྔོན་འཇུག་གི་ཤིན་ཏུ་མོ་ཡི་མ་ཡིག་ནི། མ་ནིང་ཁ་ཆ་ཐ་ཚ་བཞི་དང༌། མོ་ཡིག་ག་ཇ་ད་ཛ་ང་ཉ་ན་རྣམས་ཏེ་ཡི་གེ་བཅུ་གཅིག་ལ་འཇུག སྔོན་འཇུག་དེ་དག་ཀྱང་མིང་གཞིའི་ཡི་གེ་རྣམས་ལ་འཇུག་པའི་ཚེ་རྐྱང་འདོགས་བརྩེགས་གསུམ་སོགས་གང་རུང་གི་སྒོ་ནས་འཇུག་པའང་ཤེས་པར་བྱའོ། །ཞར་ལས་མི་འཇུག་པ་དག་ཀྱང་ཤེས་དགོས་ལ། ཕོ་ནི་མ་ནིང་ལ་མི་འཇུག ། མོ་ནི་ཕོ་ལ་འཇུག་པ་མིན། །མ་ནིང་རང་ལ་རང་མི་འཇུག ། རང་གི་སྡེ་དང་ཕྲད་པ་ན། །ཕོ་ཡང་མོ་ལ་འཇུག་མི་འགྱུར། །མ་ནིང་མོ་ཡང་དེ་བཞིན་ནོ། །ཞེས་པ་ལྟར་ལ། སྔོན་འཇུག་གི་ཕོ་བ་ཡིག་ནི་མིང་གཞིའི་མ་ནིང་རྣམས་ལ་མི་འཇུག དེ་བཞིན་དུ་མོ་འ་ཡིག་དང་ཤིན་ཏུ་མོ་མ་ཡིག་གཉིས་ནི། མིང་གཞིའི་ཕོ་ལ་མི་འཇུག་པ་མིན། མ་ནིང་ག་ད་གཉིས་མིང་གཞིའི་མ་ནིང་རང་ལ་རང་མི་འཇུག་པ་དང༌། དེ་བཞིན་དུ་སྔོན་འཇུག་རྣམས་རང་རང་གི་སྡེ་དང་ཕྲད་པ་ན་ཕོ་ཡང་མོ་ལ་འཇུག་པར་མི་འགྱུར་ཏེ། དཔེར་ན། ཕོ་བ་ཡིག་རང་གི་སྡེ་བའི་མིང་གཞིའི་མོ་ཡིག་བ་མ་དག་ལ་མི་འཇུག་ཅིང༌། ཕོ་ཡིག་པ་ལའང་མི་འཇུག སྔོན་འཇུག་གི་མ་ནིང་མོ་ཡང་དེ་བཞིན་དུ་ཤེས་དགོས་པ་ཡིན་ནོ། །ཞེས་པའོ། །གཞན་དག་ལའང་རིགས་འགྲེ་སྦྱར་ནས་རྟོགས་དགོས་པ་ལས་འདིར་མདོ་ཙམ་བསྟན་པ་ཡིན་ལ་རྒྱས་པར་གཞན་ལས་ཤེས་པར་བྱའོ། །
གསུམ་པ། སྔོན་འཇུག་རྣམས་སྒྲའི་ཚུལ་ཇི་ལྟར་འཇུག་པར་བྱེད་པ། ཇི་ལྟར་འཇུག་པར་བྱེད་ཅེ་ན། །ཕོ་ནི་སྒྲ་རྩོལ་དྲག་པར་འཇུག ། མ་ནིང་རན་པར་འཇུག་པ་ཡིན། །མོ་ནི་ཞན་པའི་ཚུལ་གྱིས་ཏེ། །ཤིན་ཏུ་མོ་ནི་མཉམ་པས་སོ། །ཞེས་པ་ལྟར། སྔོན་འཇུག་གི་ཡི་གེ་རྣམས་རང་རང་གི་འཇུག་ཡུལ་མིང་གཞིའི་ཡི་གེ་རྣམས་ལ་ཚུལ་ཇི་ལྟར་འཇུག་པར་བྱེད་ཅེ་ན། སྔོན་འཇུག་གི་ཕོ་ཡིག་བ་ནི། རང་གི་འཇུག་ཡུལ་མིང་གཞིའི་ཡི་གེ་རྣམས་ལ་སྒྲ་རྩོལ་དྲག་པར་འཇུག་སྟེ། དཔེར་ན། བཀད་དང་བཅད་ལྟ་བུའོ། །མ་ནིང་ག་ད་གཉིས་རང་གི་འཇུག་ཡུལ་མིང་གཞི་རྣམས་ལ་སྒྲ་རྩོལ་རན་པར་འཇུག་པ་ཡིན་ཏེ། དཔེར་ན། གཅད་དང་དཀར་ལྟ་བུའོ། །མོ་ཡིག་འ་ནི་རང་གི་འཇུག་ཡུལ་མིང་གཞི་རྣམས་ལ་སྒྲ་རྩོལ་ཆུང་བ་སྟེ་ཞན་པའི་ཚུལ་གྱིས་ཏེ། དཔེར་ན། འགལ་དང་འཆད་ལྟ་བུའོ། །ཤིན་ཏུ་མོ་མ་ཡིག་ནི་རང་གི་འཇུག་ཡུལ་མིང་གཞི་རྣམས་ལ་སྒྲ་རྩོལ་ཧ་ཅང་ཆུང་བའམ་མཉམ་པའི་སྒོ་ནས་སོ། །དཔེར་ན། མཁའ་དང་མཐའ་ལྟ་བུའོ། །
བཞི་པ། སྔོན་འཇུག་རྣམས་དགོས་པ་ཅི་ཕྱིར་འཇུག་པར་བྱེད་པ་བསྟན་པ་ལ། བདག་གཞན་བཤད་པ། དུས་གསུམ་བཤད་པ། བདག་གཞན་དང་དུས་གསུམ་གྱི་བསྡུ་ཚུལ་བཤད་པ། སྔོན་འཇུག་རྣམས་དགོས་པ་ཅི་ཕྱིར་འཇུག་པ་བཤད་པ་བཞི་ལས།
དང་པོ། བདག་གཞན་གྱི་གོ་དོན་བཤད་པ། ཅི་ཕྱིར་འཇུག་པར་བྱེད་ཅེ་ན། །ཐོག་མར་འདི་ལྟར་ཤེས་དགོས་ཏེ། །ལས་གང་ཞིག་ལ་བྱེད་པ་པོ། །གཞན་དང་དངོས་སུ་འབྲེལ་བ་ཡི། །དབང་དུ་བྱས་ནས་བྱེད་པོ་དང༌། །དེ་ཡི་བྱེད་པ་གཉིས་པོ་ནི། །དངོས་པོ་བདག་ཡིན་བྱ་ཡུལ་དང༌། །བྱ་བ་གཉིས་པོ་དངོས་པོ་གཞན། །ཞེས་པས་བསྟན་ཏེ། སྔོན་འཇུག་གི་ཡི་གེ་རྣམས་དགོས་པ་ཅི་ཡི་ཕྱིར་དུ་འཇུག་པར་བྱེད་པ་ཡིན་ཅེ་ན། དེ་ངེས་པར་བྱེད་པ་ལ། ཐོག་མར་འདི་ལྟར་ཤེས་དགོས་པ་གལ་ཆེ་བ་ཞིག་ཡིན་ཏེ། བྱ་ཚིག་གམ་ལས་ཚིག་ལ་བྱ་བྱེད་ཐ་དད་པའི་བྱ་ཚིག་དང་ཐ་མི་དད་པའི་བྱ་ཚིག་གཉིས་ལས། ཐ་དད་པ་ནི་བྱ་བ་གང་བྱེད་ཀྱང་བྱེད་པོ་དང༌། ལས་གཉིས་དངོས་སུ་ཐ་དད་དུ་ཡོད་པར་སྟོན་པ་ཞིག་ལ་གོ་དགོས་ཏེ། དཔེར་ན། བསྐོར་ལྟ་བུའི་བྱ་ཚིག་གིས། བསྐོར་བར་བྱ་རྒྱུའི་འཁོར་ལོ་དང༌། སྐོར་བར་བྱེད་པ་པོ་གཉིས་དངོས་སུ་ཐ་དད་དུ་ཡོད་པ་ཞིག་སྟོན་པས། འདི་རིགས་བྱ་བྱེད་ཐ་དད་པའི་བྱ་ཚིག་གམ་བྱེད་འབྲེལ་ལས་ཚིག་ཅེས་ཟེར་བ་ཡིན། ཐ་མི་དད་པའི་བྱ་ཚིག་ནི། དཔེར་ན། འཁོར་ལྟ་བུ་དོན་དུ་འཁོར་བའི་རྒྱུ་ཞིག་མེད་པ་མི་སྲིད་ཀྱང་འཁོར་ལྟ་བུའི་བྱ་ཚིག་གིས་སྟོན་ཚུལ་ལ། བསྐོར་བར་བྱ་རྒྱུའི་འཁོར་ལོ་དང་སྐོར་བར་བྱེད་པ་པོ་གཉིས་ཐ་དད་དུ་མི་གསལ་བས། རང་ཉིད་འཁོར་བ་ལས་སྐབས་དེར་བྱེད་པོ་གཞན་ཞིག་ཡོད་པར་མི་སྟོན་པ་འདི་རིགས་ལ་བྱ་བྱེད་ཐ་མི་དད་པའི་བྱ་ཚིག་གམ་བྱེད་མེད་ལས་ཚིག་ཅེས་བརྗོད་པ་ཡིན། དེ་ཕྱིར་རྟགས་འཇུག་དཀའ་གནད་གསལ་བའི་སྒྲོན་མེ་རུ་བྱ་བྱེད་ཐ་དད་པ་ལ་དབྱེ་བ་དགུ་ལྡན་བདུན་ལྡན་སོགས་དང༌། ཐ་མི་དད་པ་ལ་ལྔ་ལྡན་གསུམ་ལྡན་སོགས་གྱི་ལས་ཚིག་གིས་ངོས་འཛིན་གསལ་བོར་མཛད་ཡོད་པས་རྒྱས་པར་དེར་བལྟ་བར་བྱའོ། །འདིར་བདག་དང་གཞན་གྱི་གོ་དོན་ཡང་སྤྱིར་རང་དང་གཞན་ལྟ་བུ་ལ་གོ་རྒྱུ་མ་ཡིན་ལ། དེས་ན་སྐབས་འདིར་ནི་བྱ་བྱེད་ཐ་དད་དུ་ཡོད་པའི་ལས་སམ་བྱ་བ་གང་ཞིག་ཡིན་རུང་དེ་ལ་བྱེད་པ་པོ་གཞན་ཞིག་ཐ་དད་དུ་ཡོད་པ་དང༌། བྱ་བྱེད་གཉིས་དངོས་སུ་འབྲེལ་བ་ཡི་རིགས་སམ་བྱ་བྱེད་ཐ་དད་པ་ཞིག་ལ་བདག་གཞན་གྱི་རྣམ་བཞག་དབྱེར་ཡོད་ལ། དེ་ཕྱིར་ཐ་དད་པའི་ལས་ཚིག་དག་གི་དབང་དུ་བྱས་ནས་བཤད་ན། དཔེར་ན། ཤིང་མཁན་གྱིས་ནགས་ཚལ་དུ་སྟ་རེས་ཤིང་བཅད་ལྟ་བུར་མཚོན་ན། བྱེད་པ་པོ་ཤིང་མཁན་དང༌། དེ་ཡི་བྱེད་པའམ་ལག་ཆ་སྟ་རེ་གཉིས་པོ་དང་ནི། གཅོད་པའི་བྱེད་ལས་སམ་བྱེད་པ་པོའི་བྱ་བ་བྱེད་ཚེ་གཡོ་རྩོལ་གྱི་ཆ་བྱེད་པའི་ལས་ཏེ་གཅོད་པར་བྱེད་ལྟ་བུ་དང་གསུམ་ནི་དངོས་པོ་བདག་ཅེས་བརྗོད་པ་ཡིན། དེས་བསྒྲུབ་པར་བྱ་བའི་ཡུལ་གྱི་དངོས་པོ་གཅད་བྱའི་ལས་ཤིང་ལྟ་བུ་དང༌། དེ་ལ་འགྱུར་བའི་ཆ་བྱུང་བའི་བྱ་ལས་སམ་གཅད་པར་བྱ་ལྟ་བུའི་བྱ་བ་གཉིས་པོ་དང་ཡུལ་ནགས་ཚལ་བཅས་གསུམ་ལ་དངོས་པོ་གཞན་ཞེས་བརྗོད། བྱེད་ལས་དང་བྱ་ལས་གཉིས་ལྡོག་ཆ་ནས་ཐ་དད་ཙམ་ལས་དོན་དུ་བྱ་བ་ལས་གཞན་མེད་པ་ཤེས་དགོས། འདི་སྐབས་ནགས་ཚལ་ལྟ་བུ་ཡུལ་དང་ཤིང་ལས་ཞེས་བརྗོད་ན་ཤིན་ཏུ་བདེ་བ་ལས། ཤིང་དང་ནགས་ཚལ་གཉིས་ཀ་ཡུལ་དུ་བྱས་ཚེ་དབྱེ་བ་འབྱེད་དཀའ་བར་སྣང་ངོ༌། །
གཉིས་པ་དུས་གསུམ་བཤད་པ། དེ་བཞིན་བྱེད་པ་པོ་གཞན་དང༌། །དངོས་སུ་འབྲེལ་མིན་ཇི་ལྟར་ཡང༌། །བྱ་བ་བྱས་ཟིན་འདས་པ་དང༌། །བྱ་བ་བྱེད་འགྱུར་མ་འོངས་དང༌། །བྱེད་བཞིན་པ་ནི་ད་ལྟ་བ། །ཞེས་པས་བསྟན། གོང་དུ་བཤད་པ་དེ་བཞིན་དུ་བྱེད་པ་པོ་གཞན་ཞིག་དང་དངོས་སུ་འབྲེལ་བའི་བྱ་བྱེད་ཐ་དད་པའི་བྱ་ཚིག་དང་དངོས་སུ་འབྲེལ་བ་མིན་པའི་ཐ་མི་དད་པའི་བྱ་ཚིག་ཇི་ལྟར་ཡིན་ཡང་དུས་གསུམ་གྱི་དབྱེ་བས་བསྡུས་པའི་ཕྱིར་ན། དཔེར་ན། ཤིང་བཅ༷ད། བཅ༷ད་ཚར། བཅ༷ད་པར་བྱས། བཅ༷ད་དོ་ལྟ་བུ་བྱ་བ་བྱས་ཟིན་སྟོན་པའི་སྒྲ་རྣམས་ནི་དུས་འདས་པ་དང༌། ཤིང་གཅ༷ད་རྒྱུ་ཡིན། གཅ༷ད་དགོས། གཅ༷ད་པར་བྱ་ལྟ་བུ་བྱ་བ་བྱེད་པར་འགྱུར་བ་སྟོན་པའི་སྒྲ་རྣམས་ནི་མ་འོངས་པ་དང༌། གཅོ༷ད་བཞིན་པ། གཅོ༷ད་ཀྱིན་འདུག གཅོ༷ད་པར་བྱེད། གཅོ༷ད་སྒང་རེད་ལྟ་བུ་བྱ་བ་བྱེད་བཞིན་པ་སྟོན་པའི་སྒྲ་རྣམས་ནི་ད་ལྟ་བ་སྟེ་དུས་གསུམ་དང༌། དེ་བཞིན་ཐ་མི་དད་པའི་རིགས་ལ། དཔེར་ན། ཤིང་ཆ༷ད་འདུག ཆ༷ད་སོང༌། ཆ༷ད་དོ་ལྟ་བུ་དུས་འདས་པ་དང༌། ཤིང་འཆད་རྒྱུ་རེད། འཆད་ལ་ཉེ། འཆད་པར་འགྱུར་ལྟ་བུ་དུས་མ་འོངས་པ་དང༌། ཤིང་འཆད་ཀྱིན་འདུག འཆད་བཞིན་པ། འཆད་པར་བྱེད་ལྟ་བུ་དུས་ད་ལྟ་བ་བཅས་དུས་གསུམ་མོ། །ཤིང་ཆོད་ཅིག་ལྟ་བུའི་སྐུལ་ཚིག་རྣམས་ནི་བདག་གཞན་གཉིས་ལས་བདག་གི་ཁོངས་སུ་གཏོགས། དུས་གསུམ་ལས་བྱེད་ལས་མ་འོངས་པར་བསྡུ་བར་གསུངས་སོ། །འདིར་དུས་གསུམ་ནི་དུས་ཀྱི་དུས་གསུམ་རྐྱང་བ་ལ་གོ་རྒྱུ་མ་ཡིན་པར་བྱ་ཚིག་གི་དོན་སྟོན་ཚུལ་ལ། བྱེད་བཞིན་ད་ལྟ་བ། བྱ་འགྱུར་མ་འོངས་པ། བྱས་ཟིན་འདས་པ། སོགས་སྟོན་བྱེད་ཀྱི་སྒྲ་རྣམས་ལ་དུས་གསུམ་གྱི་རྣམ་བཞག་བཞག་པ་ཡིན་པར་རྟོགས་པ་གལ་ཆེའོ། །
གསུམ་པ། དུས་གསུམ་དང་བདག་གཞན་གྱི་བསྡུ་ཚུལ། དེ་ཕྱིར་དུས་གསུམ་དབྱེ་བས་ནི། །བྱེད་ལས་དང་འབྲེལ་ངག་གི་ནི། །སྦྱོར་བ་ཀུན་ལ་ཁྱབ་པ་ཡིན། །བདག་གཞན་དབྱེ་བས་དེ་ཙམ་དུ། །ཁྱབ་པ་མིན་ཡང་བྱེད་པོ་དང༌། །བྱ་ཡུལ་བསྡུ་ཕྱིར་དབྱེ་བ་དེ། །མཛད་ནས་བདག་གཞན་དང་འབྲེལ་བའི། །བྱ་བྱེད་རྣམས་ཀྱང་དེ་ཁོངས་བསྡུས། །དེས་ན་དུས་གསུམ་དུ་དབྱེ་བས། །བདག་གཞན་དབྱེ་བས་མ་ཁྱབ་པ། །བསྡུ་བའི་དོན་དུ་ཤེས་དགོས་པར། །གསུངས་ཀྱང་སྔོན་འཇུག་འ་ཡིག་སྐབས། །བྱེད་ལས་ཙམ་དང་འབྲེལ་བ་ཡི། །དངོས་པོ་བདག་ལའང་འཇུག་པ་མཐོང༌། །ཞེས་བསྟན་པ་ལྟར། ལས་ཚིག་ཀུན་ལ་ཁྱབ་པའི་རྒྱུ་མཚན་དེ་ཡི་ཕྱིར་ན་དུས་གསུམ་གྱི་དབྱེ་བས་ནི་བྱེད་ལས་སམ་བྱ་བ་དང་འབྲེལ་བའི་ངག་གི་སྦྱོར་བ་ཐམས་ཅད་ལ་ནི་ཁྱབ་པ་སྟེ། ཐ་དད་དང་མི་དད་པའི་ལས་ཚིག་གི་སྦྱོར་བ་ཀུན་ལ་ཁྱབ་བྱེད་དུ་འཇུག་པ་ཡིན། དངོས་པོ་བདག་གཞན་གྱི་དབྱེ་བས་ཐ་དད་དང་འབྲེལ་བའི་ལས་ཚིག་མ་གཏོགས། དེ་ཙམ་དུ་ཁྱབ་པ་མིན་ཡང་བྱ་བྱེད་ཐ་དད་པའི་བྱེད་པ་པོ་དང༌། བྱ་བའི་ཡུལ་གྱི་སྒྲ་རྣམས་བསྡུ་བའི་ཕྱིར་དུ་བདག་གཞན་གྱི་དབྱེ་བ་དེ་མཛད་པར་བྱས་ནས། དེའི་ཞར་ལས་བདག་གཞན་དང་འབྲེལ་བའི་བྱ་བྱེད་ཀྱི་ཚིག་ཕན་ཚུན་ཤེད་མཚུངས་པ་སྟེ། བྱེད་ལས་བྱ་ལས་སམ་གཅོད་པར་བྱེད་དང་གཅད་པར་བྱ་ལྟ་བུ་རྣམས་ཀྱང་བདག་གཞན་དེ་ཡི་ཁོངས་སུ་བསྡུས་པ་ཡིན་ནོ། །
དེས་ན་དུས་གསུམ་དུ་དབྱེ་བས་ནི་བདག་གཞན་གྱི་དབྱེ་བས་མ་ཁྱབ་པ་ཐ་མི་དད་པའི་ལས་ཚིག་རྣམས་བསྡུ་བའི་དོན་དུ་ཡིན་པ་ཤེས་དགོས་པར་གསུངས་སོ། །སྤྱིར་དེ་ལྟར་གསུངས་ཀྱང་ཞིབ་ཏུ་དཔྱད་ཚེ་བྱ་བྱེད་ཐ་མི་དད་པའི་ལས་ཚིག་གང་ཞིག་དུས་གསུམ་གྱིས་མ་བསྡུས་པའི་དངོས་པོ་བདག་ཡོད་པར་གྲུབ་སྟེ། སྔོན་འཇུག་འ་ཡིག་སོགས་ཀྱི་འཇུག་པའི་སྐབས་བྱ་བྱེད་ཐ་མི་དད་པའི་བྱེད་ལས་ཙམ་དང་འབྲེལ་བ་ཡི་དངོས་པོ་བདག་ལའང་འཇུག་པ་མཐོང་སྟེ། དཔེར་ན། འགྲོ་བ་པོ་ལྟ་བུ་སོགས་ཐ་མི་དད་པའི་ལས་ཚིག་གང་ཞིག་ལྟོས་གྲུབ་ཀྱིས་བདག་དང་གཞན་གྱི་དབྱེ་བ་མེད་ཀྱང༌། དུས་གསུམ་གྱིས་མ་བསྡུས་པའི་དངོས་པོ་བདག་ཡོད་པ་ཡིན་ནོ། །ཞེས་པའི་དོན་ལ་མཁས་པ་ལ་ལས་མི་འཐད་པའི་སྐྱོན་མང་དུ་བསྟན་པའང་ཞིབ་ཆ་མ་བྱས་པའི་སྐྱོན་རང་ཉིད་ལ་ཡོད་དེ། འདིར་བྱ་བྱེད་ཐ་མི་དད་པའི་ལས་ཚིག་དུས་གསུམ་གྱིས་མ་བསྡུས་པའི་དངོས་པོ་བདག་ཡོད་པའི་དཔེར་བརྗོད་ཙམ་བསྟན་པ་ལས། སྔོན་འཇུག་འ་ཡིག་གི་སྐབས་མ་གཏོགས་བདག་ལ་འཇུག་པ་མེད་པའི་ཁྱབ་པ་སུ་ཞིག་གིས་ཁས་བླངས། ཡང་ཐ་མི་དད་པའི་ལས་ཚིག་ལ་དངོས་པོ་བདག་ཡོད་པར་བཤད་པ་དང་དེ་ལ་བདག་དོན་ཕལ་བ་ཞེས་བརྗོད་པ་ལས། འདིར་བསྟན་བདག་གཞན་གྱི་དབྱེ་བ་མཚན་ཉིད་པ་འབྱེད་རྒྱུ་ཡོད་པར་བསྟན་པའང་མ་ཡིན་ལ། སྐབས་འདིར་ཐ་མི་དད་པའི་བདག་དོན་ཕལ་པ་དང་ཡུལ་བཏགས་པ་བ་དག་ཀྱང༌། བདག་གཞན་གྱི་ཁོངས་སུ་བསྡུ་དགོས་ཞེས་པའི་དོན་ནོ། །དེ་ཕྱིར་འདི་འདྲའི་གནད་ལ་བྱང་བར་གྱུར་ཚེ་གཞན་གྱིས་ཚིག་དང་དོན་ལ་སྐྱོན་བསྟན་པ་དག་ཀྱང་རང་ཚུགས་མི་ཐུབ་པར་མི་འགྱུར་རམ། བཞི་པ་སྔོན་འཇུག་རྣམས་དགོས་པ་ཅི་ཕྱིར་འཇུག་པ་བཤད་པ་དང༌། དེ་དག་དམིགས་བསལ་དུ་འཇུག་པ་བཤད་པ་གཉིས་ལས།དང་པོ། ཕོ་ཡིག་བ་དགོས་པ་ཅི་ཕྱིར་འཇུག་པ་བཤད་པ། དེ་ལྟར་ངེས་ནས་ཕོ་ཡིག་བ། །བསྒྲུབས་སོ་ལྟ་བུ་འདས་པ་དང༌། །བསྒྲུབ་བྱའི་ལྷ་དང་བསྒྲུབ་པར་བྱ། །ཞེས་སོགས་དངོས་པོ་གཞན་ལ་འཇུག ། ཅེས་པ་ལྟར། གོང་གི་བདག་གཞན་དང་དུས་གསུམ་སོགས་ཀྱི་ཁྱད་པར་དེ་ལྟར་ཡོད་པ་ངེས་པར་བྱས་ནས། སྔོན་འཇུག་གི་ཕོ་ཡིག་བ་དགོས་པ་དུས་གསུམ་ལས། བྱེད་པ་པོ་གཞན་དང་དངོས་སུ་འབྲེལ་བའི་བྱ་བ་བྱས་ཟིན་འདས་པ་ལ་འཇུག་པ། དཔེར་ན། བྱ་བ་བསྒྲུབས་པར་བྱས་སོ། །གོང་དུ་བཀུར། ཐུགས་དམ་བསྐངས། ལྟ་བུ་འདས་པ་ལ་འཇུག་པ་དང༌། དངོས་པོ་བདག་གཞན་གཉིས་ལས་གཞན་ཏེ་བྱེད་པ་པོ་གཞན་དང་དངོས་སུ་འབྲེལ་བའི་བྱ་བའི་ཡུལ་ལམ་ལས་དང༌། བྱ་བ་བསྒྲུབ་པའི་ཕྱིར་འཇུག་པ། དཔེར་ན། བསྒྲུབ་བྱའི་ལྷ། བཀླག་བྱའི་ཡི་གེ བསྐོར་བྱའི་འཁོར་ལོ། ལྟ་བུ་གཞན་བྱ་བའི་ཡུལ་ལམ་ལས་ལ་འཇུག་པ་དང༌། ཡང་དཔེར་ན། བསྒྲུབ་པར་བྱ། བཀླག་པར་བྱ། བསྐོར་བར་བྱ། ཞེས་སོགས་དངོས་པོ་གཞན་ཏེ་བྱ་བའི་ཡུལ་དང་འབྲེལ་བའི་བྱ་ལས་གསལ་བྱེད་ལ་འཇུག་པ་སོགས་མང་དུ་ཡོད་དོ། །གཉིས་པ། སྔོན་འཇུག་གི་མ་ནིང་ག་ད་གཉིས་དགོས་པ་གང་གི་ཕྱིར་འཇུག་པ། མ་ནིང་ག་ད་གཉིས་པོ་ནི། །གཅོད་པ་པོ་དང་གཅོད་པར་བྱེད། །གཅོད་པར་འགྱུར་དང་དཀྲི་བ་པོ། །དཀྲི་བར་བྱེད་དང་དཀྲི་བར་འགྱུར། །ཞེས་སོགས་དངོས་པོ་བདག་དོན་དང༌། །གཅད་བྱའི་ཤིང་དང་གཅད་པར་བྱ། །དཀྲི་བྱའི་སྣལ་མ་དཀྲི་བར་བྱ། །ཞེས་སོགས་དངོས་པོ་གཞན་དོན་དང༌། །གཅོད་བཞིན་པ་དང་དཀྲི་བཞིན་པ། །ཞེས་སོགས་ད་ལྟ་བསྒྲུབ་ཆེད་འཇུག ། ཅེས་པ་ལྟར་སྔོན་འཇུག་གི་མ་ནིང་ག་ད་གཉིས་པོ་དེ་ནི་དངོས་པོ་བདག་གཞན་གཉིས་ཀ་དང༌། དུས་གསུམ་ལས་ད་ལྟ་བ་སྟོན་པའི་ཕྱིར་འཇུག་གོ ། དེ་དག་དཔེར་བརྗོད་ན། གཅོད་པ་པོ། དོན་གཉེར་བ་པོ། ནོར་གསོག་པ་པོ་སོགས་ག་ཡིག་བདག་བྱེད་པ་པོ་ལ་འཇུག་པ་དང༌། གཅོད་པར་བྱེད་དང༌། དོན་གཉེར་བར་བྱེད། གཅོག་པར་འགྱུར་སོགས་ག་ཡིག་བྱེད་པ་པོ་བདག་ལ་ཡོད་པའི་ལས་སམ་བྱེད་ལས་སོགས་ལ་འཇུག་པ་དང༌། དེ་བཞིན། དཀྲི་བ་པོ། དགར་བ་པོ། དགོད་པ་པོ། དཀྲི་བར་བྱེད་དང༌། དཀྲི་བར་འགྱུར། ཞེས་སོགས་ད་ཡིག་དངོས་པོ་བདག་བྱེད་པ་པོའི་དོན་དང་བྱེད་པ་སོགས་ལ་འཇུག་པ་མང་དུ་ཤེས་པར་བྱའོ། །གཅད་བྱའི་ཤིང་དང༌། གཅོག་བྱའི་རྡོ། གཉེར་བྱའི་དོན་སོགས་ག་ཡིག་གཞན་བྱ་བའི་ཡུལ་ལམ་ལས་སྟོན་པ་ལ་འཇུག་པ་དང༌། གཅད་པར་བྱ། གཅོག་པར་བྱ། གཉེར་བར་བྱ་སོགས་ག་ཡིག་གཞན་བྱ་བའི་གཞི་དང་འབྲེལ་བའི་ལས་སམ་བྱ་ལས་ལ་འཇུག་པ་དང༌། དེ་བཞིན་དཀྲི་བྱའི་སྣལ་མ། དགག་བྱའི་སྐྱོན། དཔྱད་བྱའི་གནད་སོགས་དང༌། དཀྲི་བར་བྱ། དགག་པར་བྱ། དཔྱད་པར་བྱ། ཞེས་སོགས་ད་ཡིག་དངོས་པོ་གཞན་བྱ་བའི་ཡུལ་དང་བྱ་ལས་ཀྱི་དོན་ལ་འཇུག་པ་དང༌། གཅོད་བཞིན་པ་དང༌། གནོན་བཞིན་པ། གཅིར་བཞིན་པ་ལྟ་བུ་དང༌། དཀྲི་བཞིན་པ། དགྱེས་བཞིན་པ། དཀྲོལ་བཞིན་པ། ཞེས་སོགས་ག་ད་གཉིས་དུས་ཀྱི་ད་ལྟ་བ་བསྒྲུབ་པའི་ཆེད་དུ་འཇུག་པ་ཡིན་ནོ། །གསུམ་པ། སྔོན་འཇུག་གི་མོ་འ་ཡིག་དགོས་པ་ཅི་ཕྱིར་འཇུག་པ། མོ་ཡིག་འ་ནི་འཆད་པ་པོ། །འཆད་པར་བྱེད་དང་འཆད་པར་འགྱུར། །ཞེས་སོགས་དངོས་པོ་བདག་དངོས་དང༌། །འགྲོ་བ་པོ་དང་འགྲོ་བར་བྱེད། །ཅེས་སོགས་བདག་དོན་ཕལ་བ་དང༌། །འཁྱིལ་ལོ་ཞེས་སོགས་ད་ལྟ་དང༌། །འཁྱིལ་བར་འགྱུར་སོགས་མ་འོངས་འཇུག ། ཅེས་པས་བསྟན་ཏེ། སྔོན་འཇུག་གི་མོ་ཡིག་འ་ནི་དངོས་པོ་བདག་དང༌། དུས་ད་ལྟ་བ་དང་མ་འོངས་པ་དག་བསྒྲུབ་པའི་ཕྱིར་འཇུག་གོ ། དཔེར་ན། འཆད་པ་པོ། འཁྱེར་བ་པོ། འཁྲབ་པ་པོ་སོགས་བདག་བྱེད་པ་པོ་ལ་འཇུག་པ་དང༌། འཆད་པར་བྱེད་དང༌། འཁུར་བར་བྱེད། འཁྱེར་བར་བྱེད། འཆད་པར་འགྱུར། ཞེས་སོགས་དངོས་པོ་བདག་དངོས་དང་འབྲེལ་བའི་བྱེད་ལས་ལ་འཇུག་པ་དང༌། འགྲོ་བ་པོ་དང༌། བཞུགས་པ་པོ། མགོ་བོ་འཁོར་བ་པོ་སོགས་དང༌། འགྲོ་བར་བྱེད། བཞུགས་པར་བྱེད། འཁྱམས་པར་བྱེད་ཅེས་སོགས་བྱ་བྱེད་ཐ་མི་དད་པའི་དངོས་པོ་བདག་ཙམ་སྟོན་པའི་དོན་ནམ་བདག་དོན་ཕལ་བ་ལའང་འཇུག་པ་དང༌། འཁྱིལ་ལོ། །འཁྱམ་མོ། །འགྱུར་རོ་ཞེས་སོགས་དུས་ཀྱི་ད་ལྟ་བ་ལ་འཇུག་པ་དང༌། འཁྱིལ་བར་འགྱུར། འཁྱམ་པར་འགྱུར། འཁྱར་བར་འགྱུར་སོགས་དུས་མ་འོངས་པ་ལའང་འཇུག་གོ ། བཞི་པ། སྔོན་འཇུག་གི་ཤིན་ཏུ་མོ་མ་ཡིག་དགོས་པ་ཅི་ཕྱིར་འཇུག་པ་བཤད་པ། ཤིན་ཏུ་མོ་ཡི་མ་ཡིག་ནི། །བདག་གཞན་དུས་གསུམ་མཉམ་པར་འཇུག ། ཅེས་པ་ལྟར། སྔོན་འཇུག་གི་ཤིན་ཏུ་མོ་ཡི་མ་ཡིག་ནི། དངོས་པོ་བདག་གཞན་གཉིས་ཀ་དང་དུས་གསུམ་ཀུན་ལ་མཉམ་པ་སྟེ་མཚུངས་པར་འཇུག་གོ ། དཔེར་ན། མཁས་པ་པོ། མཆོད་པ་པོ། མཁས་བྱེད། མཆོད་བྱེད། སོགས་དངོས་པོ་བདག་དང༌། མཆོད་བྱའི་དངོས་རྫས། མཁས་བྱ། མཁྱེན་བྱ། མཆོད་པར་བྱ། མཁས་པར་བྱ། མཁྱེན་པར་བྱ་སོགས་དངོས་པོ་གཞན་ལ་འཇུག་པ་དང༌། མཆོད་ཟིན། མཆོད་པར་འགྱུར། མཆོད་བཞིན་པ་ལྟ་བུ་དུས་གསུམ་ལ་འཇུག་པ་སོགས་རྒྱ་ཆེར་ཤེས་པར་བྱའོ། །འདིར་དགོས་པ་ཅི་ཕྱིར་འཇུག་པ་བཤད་པའི་སྐབས་སུ་སྔོན་འཇུག་རྣམས་བདག་གཞན་དང་དུས་གསུམ་སོགས་ལ་འཇུག་མིན་གྱི་ཁྱད་པར་སྤྱིར་འཇུག་ཡུལ་རགས་ཙམ་བཤད་པ་ཡིན་ལ། ཞིབ་པར་དུས་གསུམ་སྤྱི་བྱེ་བྲག་ཐོར་བུའི་རྣམ་བཞག་ཤེས་རིག་འོད་ཀྱི་ཐེམ་སྐས་ཞེས་པའི་དེབ་གཉིས་པར་གསལ་བས་ཅི་ཕྱིར་འཇུག་པའི་དཀའ་གནད་དེ་ལས་རྟོགས་པར་བྱ་བ་ལས་འདིར་མང་དོགས་པས་མ་བྲིས་སོ། །གཉིས་པ། དེ་དག་དམིགས་བསལ་དུ་འཇུག་པ་ཉུང་བར་བཤད་པ་དང༌། དུས་གསུམ་ལ་བས་འཕུལ་རྟེན་འཇུག་མིན་གྱི་ཁྱད་པར་བཤད་པ་གཉིས་ལས།དང་པོ། དེ་དག་དམིགས་བསལ་དུ་འཇུག་པ་ཉུང་བར་བཤད་པ། འོན་ཀྱང་བྱེད་པོ་གཞན་དངོས་དང༌། །འབྲེལ་བའི་འདས་ལ་འའི་སྔོན་འཇུག ། མེད་པར་ངེས་ཤིང་ག་ད་ཉུང༌། །ད་ལྟ་བ་ལ་བའི་སྔོན་འཇུག ། ཉུང་ཞིང་མགོ་ཅན་ད་ལྟ་བར། །བས་འཕུལ་མེད་པར་ངེས་པར་ཙམ། །ཞེས་པ་ལྟར། སྤྱིར་སྔོན་འཇུག་རྣམས་གོང་བཤད་ལྟར་འཇུག་ལ་འོན་ཀྱང་བྱེད་པ་པོ་གཞན་དངོས་དང་འབྲེལ་བའི་བྱ་བྱེད་ཐ་དད་པའི་དུས་འདས་པ་ལ་འའི་སྔོན་འཇུག་མེད་པར་ངེས་ཤིང༌། སྔོན་འཇུག་ག་ད་གཉིས་ཀྱིས་འདས་ཚིག་སྟོན་པའང་ཉུང་ཤས་ལས་མེད་པར་གསུངས་པ་དང༌། དུས་ད་ལྟ་བ་སྟོན་པ་ལ་བའི་སྔོན་འཇུག་ཤིན་ཏུ་ཉུང་ཞིང་དེ་ལས་ཀྱང་མགོ་ཅན་ད་ལྟ་བར་སྔོན་འཇུག་བའི་འཕུལ་ཅན་མེད་པར་ངེས་པ་ཙམ་མོ། །ཞེས་གསུངས་པ་ནི་སྤྱིར་རགས་ཙམ་ལ་དགོངས་ཏེ་ངེས་པ་ཙམ་ཞེས་སོགས་གསུངས་པ་ལས། མཐའ་གཅིག་ཏུ་མ་ངེས་ཏེ། བྱེད་པོ་གཞན་འབྲེལ་གྱི་ལས་ཚིག་འདས་པ་ལའང་འའི་འཕུལ་འཇུག་པ་ཡོད་དེ། དཔེར་ན། དགྲ་ལ་འཐབ་པར་བྱས་དང༌། ཐག་པ་འཐེན་ཟིན། རུས་པ་འཆོས་ཟིན། སོགས་བྱ་བྱེད་ཐ་དད་པའི་འདས་པ་ལ་འའི་སྔོན་འཇུག་ཡོད་པ་དང༌། ཡང་དཔེར་ན། གཅིག་ནས་གཅིག་ཏུ་བརྒྱུད། སྐུ་བལྟམ་བཞིན་པ། བརྩོན་བཞིན་པ། ཉམས་བརྟས་བཞིན་པ་སོགས་མགོ་ཅན་ད་ལྟ་བར་བའི་འཕུལ་ཐོབ་པའང་ཡོད་པས་སྐབས་འདིར་སྤྱིར་རགས་ཙམ་ལ་དགོངས་པ་གོར་མ་ཆག་པ་ཞིག་གོ །
གཉིས་པ། དུས་གསུམ་ལ་བས་འཕུལ་ཅན་འཇུག་པ་བྱེ་བྲག་ཏུ་བཤད་པ།
གཞན་ཡང་བས་འཕུལ་ཅན་ཕལ་ཆེར། །བྱེད་པ་པོ་ནི་ད་ལྟ་དང༌། །བྱ་ཡུལ་མ་འོངས་པར་བསྡུས་ནས། །འདས་ལ་བས་འཕུལ་ཡང་འཇུག་ཡོད། །ད་ལྟ་བ་ལ་གཉིས་ཀ་མེད། །མ་འོངས་འཕུལ་ཡོད་ཡང་འཇུག་མེད། །བསྐུལ་ཚིག་འཕུལ་མེད་ཡང་འཇུག་ཡོད། །སྐབས་འགར་འདས་དང་བསྐུལ་ཚིག་ལ། །ས་རྐྱང་སྦྱར་བས་འཐུས་པའང་ཡོད། །ཅེས་པ་ལྟར། གཞན་ཡང་བྱ་བྱེད་ཐ་དད་པའི་ལས་ཚིག་བས་འཕུལ་ཅན་ཕལ་ཆེར་དུས་གསུམ་གྱི་ནང་དུ་བསྡུས་ནས་རྗོད་སྐབས། བྱེད་པ་པོའམ་བྱེད་པ་ནི་དུས་ད་ལྟ་བར་བསྡུ་བ་དང༌། བྱ་བའི་ཡུལ་ལམ་ལས་དེ་དུས་མ་འོངས་པར་བསྡུས་ནས། འདས་པ་ལ་དཔེར་ན། སྲོག་བསྐྱབས་པར་བྱས། བྱ་བ་བསྒྲུབས་པར་བྱས། གྲི་བརྡརད་བར་བྱས། དགྲ་བརླགས་པར་བྱས། ལྟ་བུ་རྣམས་ལ་བས་འཕུལ་དང་ཡང་འཇུག་གཉིས་ཀ་ཡོད་པ་ཡིན་ལ། ད་ལྟ་བ་ལ་དཔེར་ན། སྲོག་སྐྱོབ་བཞིན་པ། བྱ་བ་སྒྲུབ་བཞིན་པ། གྲི་རྡར་བཞིན་པ། དགྲ་རློག་བཞིན་པ། ལྟ་བུ་རྣམས་ལ་སྔོན་འཇུག་དང་ཡང་འཇུག་གཉིས་ཀ་མེད་པ་ཡིན། མ་འོངས་པ་དཔེར་ན། སྲོག་བསྐྱབ་པར་བྱ། བྱ་བ་བསྒྲུབ་པར་བྱ། གྲི་བརྡར་བར་བྱ། ལྟ་བུ་རྣམས་ལ་བས་འཕུལ་ཡོད་ཅིང་ཡང་འཇུག་མེད། ཡང་སྐུལ་ཚིག་ལ་དཔེར་ན། སྲོག་སྐྱོབས་ཤིག བྱ་བ་སྒྲུབས་ཤིག དགྲ་རློགས་ཤིག ལྟ་བུ་རྣམས་ལ་འཕུལ་མེད་ཅིང་ཡང་འཇུག་ཡོད་པ་དང༌། སྐབས་འགར་འདས་པ་དང་སྐུལ་ཚིག་ལའང་དཔེར་ན། ཤིང་གས། ཕྱོགས་གཉིས་སུ་གྱེས། ལོ་ན་རྒས། ཅ་ལག་ཉོས། བྱ་བ་བྱས། ལྟ་བུ། སྐུལ་ཚིག་ལ། མེ་ཏོག་ཐུས་ཤིག སྐད་ཆ་དྲིས་ཤིག དབང་དུ་སྡུས་ཤིག ཟན་སྣོས་ཤིག ལྟ་བུ་རྣམས་ལ་ས་རྐྱང་སྦྱར་བས་འཐུས་པའམ་ཆོག་པའང་ཡོད་དོ། །ཞེས་པ་ལྟར་ཐ་དད་པའི་ལས་ཚིག་ལ། བྱེ་བྲག་བས་འཕུལ་གྱི་མགོ་ཅན་སྐབས་སམ་དུས་གསུམ་བྱེ་བྲག་པ་ཙམ་གྱི་དབང་དུ་བྱས་ནས་བཤད་པ་ཡིན་པའི་ཁྱད་པར་ཤེས་དགོས་པ་ལས། སྤྱིར་ཐ་དད་པའི་ལས་ཚིག་རྣམས་ཀྱི་འཕུལ་རྟེན་འདི་བཞིན་སྦྱར་དགོས་པ་དང་འཐོབ་པའི་ངེས་པ་མེད་པ་དེ་རྟོགས་པར་སླའོ། །གཉིས་པ། རྗེས་འཇུག་གི་རྟགས་ཀྱི་འཇུག་པ་བཤད་པ་ལ། རྗེས་འཇུག་གི་རྟགས་ཀྱི་དབྱེ་བ་བཤད་པ། དེའི་འཇུག་ཚུལ་བཤད་པ་གཉིས་ལས།དང་པོ། རྗེས་འཇུག་གི་རྟགས་ཀྱི་དབྱེ་བ་བཤད་པ། རྗེས་འཇུག་ཡི་གེ་བཅུ་པོ་ཡི། །ག་ད་བ་ས་བཞི་རྣམས་ཕོ། །ང་མ་འ་གསུམ་མོ་ཡིན་ཅིང༌། །ན་ར་ལ་གསུམ་མ་ནིང་སྟེ། །ཞེས་པ་ལྟར། རྗེས་འཇུག་གི་ཡི་གེ་ག་ང་ད་ན་བ་མ་འ་ར་ལ་ས་བཅས་བཅུ་པོ་ཡི་ནང་ནས་ནང་གསེས་དབྱེ་ན། ག་ད་བ་ས་བཞི་རྣམས་ཕོ་ཡི་ཡི་གེ་དང༌། ང་མ་འ་གསུམ་པོ་མོ་ཡིན་ཞིང༌། ན་ར་ལ་གསུམ་མ་ནིང་གི་ཡི་གེ་སྟེ། དེ་ལྟར་དབྱེ་དགོས་པའི་རྒྱུ་མཚན་ཡང་རྗེས་འཇུག་རྣམས་རང་རང་གི་འཇུག་ཡུལ་མིང་གཞིའི་ཡི་གེ་རྣམས་ལ། སྦྱར་ནས་ཀློག་སྐབས་སྒྲ་ཤུགས་ཆེ་ཆུང་གི་དབང་གིས་དེ་ལྟར་བཞག་པར་བྱས་སོ། །གཉིས་པ། རྗེས་འཇུག་གི་ཡི་གེ་རྣམས་གང་ལ་འཇུག་པ། གང་གིས་འཇུག་པ། ཇི་ལྟར་འཇུག་པ། ཅི་ཕྱིར་འཇུག་པ་བཞི་ལས། དང་པོ། རྗེས་འཇུག་གི་ཡི་གེ་གང་གིས་འཇུག་པ་དང་མིང་གཞི་གང་ལ་འཇུག་པ་བཤད་པ། མིང་གཞིའི་ཡི་གེ་ཀུན་ལ་འཇུག ། ཅེས་པ་ལྟར། གང་གིས་འཇུག་ན་རྗེས་འཇུག་གི་ཡི་གེ་བཅུ་པོ་དེས་འཇུག་པ་དང༌། གང་ལ་འཇུག་ན་མིང་གཞའི་ཡི་གེ་ཀུན་ལ་འཇུག་པའམ་གསལ་བྱེད་སུམ་ཅུ་ཐམས་ཅད་ལ་འཇུག་པའོ། །


c: text/html

text:
རྣམ་གླིང་པཎ་ཆེན་དཀོན་ཅོག་ཆོས་གྲགས།
- བྱམས་པ་འཕྲིན་ལས།
རྣམ་གླིང་པཎ་ཆེན་དཀོན་ཅོག་ཆོས་གྲགས་ནི། རབ་བྱུང་བཅུ་གཅིག་མེ་ཁྱི་(སྤྱི་ལོ 1646 )ལོར་འཁྲུངས།  > མཇུག (ཤོག་གྲངས་ ༢༢༠ ན་༡) ནང་རྣམ་སྲས་གླིང་པ་བྱ་རིགས། པཎ་ཆེན་དཀོན་ཅོག་ཆོས་གྲགས་ཞེས་འདུག་པས་འཁྲུངས་ཡུལ་ལྷོ་ཁ་རྣམ་སྲས་གླིང་ཡིན་ནམ་སྙམ། རྣམ་ཐར་དང་མཛད་འཕྲིན་སྐོར་གྱི་ཡིག་ཆ་མ་རྙེད། འོན་ཀྱང་རྣམ་གླིང་པཎ་ཆེན་དཀོན་ཅོག་ཆོས་གྲགས་རྒྱལ་དབང་ལྔ་པ་ཞལ་བཞུགས་སྐབས་སུ་ཧ་ཅང་མཐོང་ཆེན་གནང་ཡུལ་གྱི་མཁས་དབང་གྲས་ཤིག་ཡིན།
རབ་བྱུང་བཅུ་གཅིག་ས་ལུག (སྤྱི་ལོ 1679 ) ལོར་པར་དུ་བསྐྲུན་པའི་ཕྱི་རྒྱུད་ > ཆུ་མདོ་མན་གྱི་འགྲེལ་པ་རྣམ་གླིང་པཎ་ཆེན་དང་། དར་མོ་བས་གསོལ་བ་བཏབ་པ་ལྟར། རྒྱལ་བ་ལྔ་པས་མཐུན་རྐྱེན་རྒྱབ་སྐྱོར་མཛད་དེ་པར་བསྐྲུན་མཛད་པ་དང་། ཕྱི་རྒྱུད་ > མཇུག་བྱང་ལྟར་བྱས་ན་རྣམ་གླིང་པཎ་ཆེན་གྱིས་ཞུས་དག་ཚད་ལྡན་གནང་བའི་སྐོར་ལས། དར་མོ་བ་དང་མཉམ་དུ་རྩོམ་འབྲི་གནང་བ་མི་གསལ། དེའི་སྐོར་རྒྱལ་དབང་ལྔ་པ་ཆེན་པོས་ཕྱི་རྒྱུད་ > མཇུག་བྱང་གི་སྐབས་སུ། རྩ་བཤད་རྩ་མདོའི་དགོངས་འགྲེལ་དངུལ་དཀར་གྱི། །མེ་ལོང་ལྟར་གསལ་མེས་པོའི་ཞལ་ལུང་འཕྲོས། །ཆུ་མདོ་མན་འགྲེལ་བདུད་རྩི་དར་མོ་བ། །བློ་བཟང་ཆོས་གྲགས་རིག་རྩལ་མཚོ་ལས་ཐོན། །སྣང་ལ་མ་ངེས་འཁྲུལ་ཕྲའི་རྙོག་མ་རྣམས། །རྣམ་གླིང་པཎ་ཆེན་ཀེ་ཏ་ཀས་བསྒྲུངས་པའི། །ཉལ་འགྲོའི་འཆི་གསོས་དྲང་སྲོང་ཨཱ་གསྟྱས། །ལེགས་བསྒྱུར་ནད་སེལ་ཡན་ལག་བརྒྱད་ལྡན་ཆུ། །ཞེས་དར་མོ་སྨན་རམས་པས་ལྗགས་རྩོམ་གནང་བ་དང་། རྣམ་གླིང་པཎ་ཆེན་གྱིས་ཞུས་དག་མཛད་པར་བསྔགས་བརྗོད་གནང་འདུག
ཡང་སྡེ་སྲིད་སངས་རྒྱས་རྒྱ་མཚོས་མཛད་པའི་ > (ཤོག་གྲངས་༡༨༦ བ་༣ )པར་རྣམ་གླིང་པཎ་ཆེན་དང་། དར་མོ་བ་ཟུང་དུ་འཇུག་པས་མེས་པོའི་ཞལ་ལུང་གི་འཕྲོ་ཕྱི་རྒྱུད་ཆུ་མདོ་མན་གྱི་འགྲེལ་པ་ > ཞེས་འདུག་པས་རྣམ་གླིང་པཎ་ཆེན་དང་དར་མོ་བ་རྣམ་གཉིས་ཀྱིས་མཉམ་དུ་བརྩམས་པ་ལྟ་བུར་གསུངས། གོང་གསལ་ཕྱི་རྒྱུད་ཆུ་མདོ་མན་གྱི་འགྲེལ་པ་ > རྣམ་གླིང་པཎ་ཆེན་དང་། དར་མོ་བ་ཟུང་སྦྲེལ་གྱིས་བརྩམས་ནའང་འདྲ། རྣམ་གླིང་པཎ་ཆེན་གྱིས་ཞུས་དག་རྐྱང་པ་གཏོང་གནང་མཛད་པ་ཇི་ལྟར་ཡང་དོན་དུ་རྣམ་གླིང་པཎ་ཆེན་དཀོན་ཅོག་ཆོས་གྲགས་ནི་བཅུ་ཕྲག་རིག་པའི་གནས་སྤྱི་དང་། ཁྱད་པར་རྗེས་འཛིན་རིག་པར་མཁས་པའི་ཕུལ་དུ་ཕྱིན་པ་གདོན་མི་ཟ་སྟེ། དཔེར་ན་ཕྱི་རྒྱུད་མེས་པོའི་ཞལ་ལུང་ > གྱི་དབུ་ཤོག་གཉིས་པར། སྔོན་མེད་གསོ་རིག་ལེགས་བཤད་གནད། །སྟོན་མཛད་པཎ་ཆེན་གོ་དྷ་ལ། །ཞེས་པ་རྣམ་གླིང་པཎ་ཆེན་དཀོན་ཅོག་ཆོས་གྲགས་ཀྱིས་སྔོན་ཆད་གངས་ཅན་ལྗོངས་འདིར་མ་དར་བའི་གསོ་བ་རིག་པའི་ལེགས་བཤད་ཀྱི་གནད་རྣམས་སྟོན་པར་མཛད་པར་བརྟེན་བསྔགས་བརྗོད་འདི་ལྟ་བུ་གནང་བ་ནི། ཁོང་གི་མཛད་རྗེས་བཟང་པོར་གདེང་འཇོག་དང་དྲན་གསོ་མཛད་པ་ཁོ་ན་ངེས།
གཞན་ཡང་ལྷུན་སྡིངས་རྣམ་རྒྱལ་རྡོ་རྗེ་ལྷ་སར་ཕེབས་རྗེས་སྡེ་སྲིད་རིན་པོ་ཆེ་སྐུ་ངོ་མས་ཁེངས་པ་གཅོག་པ་དང་། འཇུར་བཀག་གི་དྲི་བ་མང་པོ་གནང་བའི་ཁར་རྣམ་གླིང་པཎ་ཆེན་ཆེད་མངགས་པོ་ཏཱ་ལའི་ཁྱམས་སྟེང་དུ་རྣམ་རྒྱལ་རྡོ་རྗེ་དང་དྲི་མལ་ཁ་ཡར་བགྱིད་བཅུག་པ་ཞེས་གསལ་བས། རྒྱལ་དབང་ལྔ་པ་ཆེན་པོ་དང་། མི་རྗེ་སངས་རྒྱས་རྒྱ་མཚོ་གཉིས་ཀས་ཐུགས་གཙིགས་ཧ་ཅང་ཆེན་པོ་ཡོད་པ་དོན་གྱིས་གྲུབ།
མཐར་རྣམ་གླིང་པཎ་ཆེན་དཀོན་ཅོག་ཆོས་གྲགས་སྐུ་ཚེ་ཇི་བཞུགས་དང་། མཛད་འཕྲིན་ཇི་རྒྱས་ཡིག་ཆ་མ་མཐོང་བས་དོན་གཉེར་ཅན་ཚོས་རྣམ་ཐར་ཡིག་ཆ་བཙལ་རྙེད་བྱུང་ཚེ་ཁ་སྐོང་གནང་བར་ཞུ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 29.06.2017 ཉིན། 2:37 PM<< སྔ་མ།

robotstxt: allowed

filter: keep


text:
ཡུས་ཧྲུའུ་བོད་རིགས་རང་སྐྱོང་ཁུལ་གྱིས་གེ་སར་རིག་གནས་སྲུང་སྐྱོབ་བྱེད་པའི་ལོ་ལྔའི་འཆར་གཞིའི་བྱ་བ་མགོ་བརྩམས།
ཟླ་གསུམ་པའི་ཚེས་བཅུ་བདུན་ཉིན། ཡུས་ཧྲུའུ་བོད་རིགས་རང་སྐྱོང་ཁུལ་གྱིས་གེ་སར་རིག་གནས་སྲུང་སྐྱོབ་བྱེད་པའི་ལོ་ལྔའི་འཆར་གཞིའི་བྱ་བ་མགོ་བརྩམས། ཐེངས་འདིའི་གཞི་ཁྱོན་ཆེ་བ་དང་ནང་དོན་ཕུན་སུམ་ཚོགས་པ། མ་དངུལ་གཏོང་ཚད་ཅུང་མང་བའི་གལ་ཆེའི་བཟོ་སྐྲུན་འདི་བརྒྱུད་ནས་མི་རིགས་སྲོལ་རྒྱུན་རིག་གནས་ཀྱི་ཡུས་ཧྲུའུ་མིང་རྟགས་འཛུགས་སྐྲུན་བྱེད་རྒྱུ་རེད།
གེ་སར་རིག་གནས་ནི་བོད་ཀྱི་དམངས་ཁྲོད་རིག་གནས་ཀྱི་གྲུབ་འབྲས་གལ་ཆེན་ཞིག་ཡིན་པ་དང་རང་རྒྱལ་མ་ཟད་འཛམ་གླིང་གི་རིག་གནས་བང་མཛོད་ཁྲོད་ཀྱི་རིག་དངོས་རྩ་ཆེན་ཞིག་ཡིན། ཡུས་ཧྲུའུ་ཁུལ་དེ་གེ་སར་རིག་གནས་ཀྱི་ཤུལ་བཞག་རིག་དངོས་ཁྱབ་ཚད་རྒྱ་ཆེ་བ་དང་དངོས་བསྟན་གྱི་ས་མིང་དང་མིའི་མིང་ཆེས་མང་བ། གཞས་གདངས་ཕུན་སུམ་ཚོགས་པ། རིགས་སོ་སོའི་སྒྱུ་རྩལ་རུ་ཁག་མང་བའི་གེ་སར་རིག་གནས་ཁྱབ་ཡུལ་ཡིན་པས་གེ་སར་རིག་གནས་སྲུང་སྐྱོབ་དང་འཚོལ་ཞིབ། བསྡུ་སྒྲིག་པར་སྐྲུན་བྱེད་པའི་བྱ་བའི་ཁྲོད་པར་གཞི་མང་པོ་འདོན་སྤྲོད་བྱས་ཡོད་མོད། ཡིན་ཡང་སྲུང་སྐྱོབ་བྱེད་པའི་བྱ་བར་མ་ལག་གི་འཆར་འགོད་དང་རྒྱུན་མཐུད་རང་བཞིན་གྱི་འཐབ་ཇུས་བསམ་བློ་དཀོན་པས་གེ་སར་རིག་གནས་སྲུང་སྐྱོབ་བྱ་བར་ཐར་ཐོར་གྱི་རྣམ་པ་ཞིག་མངོན་ཡོད།
ཐེངས་འདིའི་ཁྱོན་ཡོངས་ནས་ཡུས་ཧྲུའུ་ཁུལ་གྱི་རིག་གནས་བཟོ་སྐྲུན་གལ་ཆེན་ཏེ་གེ་སར་རིག་གནས་སྲུང་སྐྱོབ་བྱེད་པའི་ལོ་ལྔའི་འཆར་གཞི་ལག་བསྟར་བྱས་པ་དེར་གེ་སར་རིག་གནས་ཀྱི་རིག་གཞུང་གཅེས་བསྡུས་བརྒྱ་དང་བརྒྱད། བོད་ཡིག་གི་རིག་གཞུང་བརྒྱ་པར་སྐྲུན་བྱེད་པ། རྒྱ་ཡིག་རིག་གཞུང་སུམ་ཅུ་པར་སྐྲུན་བྱེད་པ། གཞས་དབྱངས་ལེགས་གྲས་ཕྱོགས་སྒྲིག་བྱེད་པ། གཏམ་དཔེ་ལེགས་གྲས་ཁག་བདུན་པར་སྐྲུན་བྱེད་པ་སོགས་ལས་གཞི་འདུས་ཡོད། མིག་སྔའི་བར། པར་གཞི་ལེགས་འདེམས་གཏན་འབེབས་བྱས་ཡོད་པ་དང་ལོ་ཙཱའི་དཔྱད་གཞིའི་རྒྱུ་ཆའི་ལེགས་སྒྲིག་དང་པར་སྐྲུན། གེ་སར་རིག་གནས་ཀྱི་རྒྱ་བོད་སྐད་རིགས་གཉིས་ཀྱི་འཚོལ་ཞིབ་དང་ལེགས་སྒྲིག པར་སྐྲུན་སོགས་གཞི་རྩའི་སྟེང་ཡོངས་འགྲུབ་བྱས་ཡོད་ལ། འཁྲབ་གཞུང་ཉི་ཤུའི་བཤད་ལེན་གྱི་སྒྲ་ལེན་སྒྲིག་བཟོ་ཡོངས་འགྲུབ་བྱས་ཡོད།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


text:
ཝེཊ་ནམ་ཆོས་གྲོགས་བརྒྱ་སྐོར་ཞིག་སྨན་རྩིས་ཁང་དུ་ཕེབས།
འདི་ལོའི་ཟླ་ ༩ ཚེས་ ༣ - ༥ བར་ཉིན་གསུམ་རིང་ྋསྤྱི་ནོར་ྋགོང་ས་སྐྱབས་མགོན་ཆེན་པོས་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་གཙོ་བོ་ལྷོ་ཤར་ཨེ་ཤི་ཡའི་རྒྱལ་ཁབ་ཁག་ནས་ཆོས་ཞུ་བ་ ༤༥༠ ཡས་མས་ཕེབས་པ་དག་ལ་སློབ་དཔོན་ཞི་བ་ལྷས་མཛད་པའི་བྱང་ཆུབ་སེམས་དཔའི་སྤྱོད་པ་ལ་འཇུག་པའི་གཞུང་ཆེན་ཐོག་ལོ་སྔ་མའི་འཕྲོ་ལྷག་པ་མཇུག་སྐྱོང་ཕྱིར་གསུང་ཆོས་བཀའ་དྲིན་བསྩལ་གནང་བ་རེད། དེའི་ནང་ཝེཊ་ནམ་ནས་ཕེབས་པའི་གངས་ལྷ་མེ་ཏོག་ཐེབས་རྩ་(Members of Snow Lotus Foundation, Vietnam)ཡི་ཚོགས་གཙོ་དང་ཚོགས་མི་བརྒྱ་སྐོར་ཞིག་ཕེབས་ཡོད། དེ་ཡང་བོད་ཀྱི་སྨན་རྩིས་ཁང་གི་འགན་འཛིན་ཚེ་རིང་བཀྲིས་མཆོག་དང་གངས་ལྷ་མེ་ཏོག་ཐེབས་རྩའི་བར་ལོ་ཤས་ནས་འབྲེལ་བ་དམ་ཟབ་ཡོད་པར་བརྟེན་ད་རེས་ཆོས་གྲོགས་ཁོང་རྣམས་གསུང་ཆོས་ཞུ་བ་དང་སྟབས་བསྟུན་སྨན་རྩིས་ཁང་དུ་ཆེད་དམིགས་གཟིགས་སྐོར་ཕེབས་ཐུབ་པ་བྱུང་ཡོད།
དེ་ཡང་ཟླ་ ༨ ཚེས་ ༣༠ རེས་གཟའ་མིག་དམར་ཕྱི་དྲོ་ཕྱག་ཚོད་ ༤།༣༠ ཀར་ Snow Lotus Foundation ཚོགས་གཙོ་ལྕམ་ཆུང་ Ms. Minh Chau Le དང་ཚོགས་མི་རྣམས་སྨན་རྩིས་ཁང་དུ་ཆེད་ཕེབས་ཀྱིས་ཐོག་མར་སྨན་རྩིས་འགྲེམས་སྟོན་ཁང་ལ་གཟིགས་སྐོར་གནང་སྐབས་སྨན་པ་ཚེ་བརྟེན་མི་འགྱུར་དང་། སྐར་རྩིས་པ་ཀུན་དགའ་དོན་གྲུབ་གཉིས་ནས་སྨན་རྩིས་སྐོར་དམིགས་གསལ་ངོ་སྤྲོད་རྒྱས་པ་ཞིག་ཞུས། ཕྱི་དྲོ་ཕྱག་ཚོད་ ༦ པའི་ཐོག་བོད་ཀྱི་སྨན་རྩིས་ཁང་གི་ལས་བྱེད་དང་། ལས་མི། སློབ་ཕྲུག་ལྷན་དུ་དགོང་དྲོར་དཀར་ཟས་ལ་རོལ། དེ་ནས་དགོང་མོའི་ལས་རིམ་དེ་བཞིན་སྨན་རྩིས་མཐོ་སློབ་ཚོགས་ཁང་དུ་ཕྱག་ཚོད་༧ པར་དབུ་འཛུགས་ཞུས། ཐོག་མར་བོད་ཀྱི་སྨན་རྩིས་ཁང་གི་འགན་འཛིན་མཆོག་ནས་སྨན་རྩིས་ཁང་གི་བྱུང་རིམ་དང་། དམིགས་ཡུལ་སྐོར་ངོ་སྤྲོད་གཏམ་བཤད་གནང་། ཝེཊ་ནམ་ནས་ཕེབས་པའི་ཆོས་གྲོགས་རྣམས་ཀྱི་རེ་བསྐུལ་གཞིར་བཟུང་རིག་གཞུང་བརྗེ་ལེན་ཚུལ་དུ་ཕྱོགས་གཉིས་ཀས་སྲོལ་རྒྱུན་གཞས་དང་ཞབས་བྲོ་གཟིགས་འབུལ་ཞུས་པ་རེད། དེ་ཡང་སྨན་རྩིས་ཁང་གི་ལས་བྱེད། ལས་མི། སློབ་ཕྲུག་རྣམས་ནས་མཉམ་གཞས། སྒོར་གཞས་སོགས་བོད་ཀྱི་ཐུན་མོང་མ་ཡིན་པའི་གཞས་སྣ་འཁྲབ་སྟོན་ཁག་ཅིག་གཟིགས་འབུལ་ཞུས་ཡོད་པ་དང་། དེ་བཞིན་ཝེཊ་ནམ་ཆོས་ཞུ་བ་(Members of Snow Lotus Foundation) རྣམས་ནས་ཝེཊ་ནམ་གྱི་གླུ་གཞས་སྙན་འཇེབས་ལྡན་པ་ཁག་གསུམ་གཟིགས་འབུལ་ཞུས།
འདིའི་སྐབས་(Members of Snow Lotus Foundation)ཐེབས་རྩའི་ཚོགས་མི་རྣམས་ནས་བོད་ཀྱི་སྨན་རྩིས་ཁང་ལ་ཞལ་འདེབས་ཨ་སྒོར་ཆིག་ཁྲི་(༡༠,༠༠༠)ཐམ་པ་གནང་བ་མ་ཟད། གཞས་སྣ་འཁྲབ་སྟོན་པ་རྣམས་ལ་གསོལ་རས་ཧིན་སྒོར་ཆིག་འབུམ་ཁྲི་མེད་དྲུག་སྟོང་བརྒྱ་དང་བཞི་བཅུ་(༡༠༦,༡༤༠)ཐམ་པ་དང་། སྨན་རྩིས་ཁང་གི་ལས་བྱེད་དང་ལས་མི། སློབ་ཕྲུག དེ་བཞིན་ལས་བྱེད་ལས་མིའི་བུ་ཕྲག་བཅས་ལ་དགོང་མོའི་དཀར་ཟས་གསོལ་སྟོན་ཆེད་ཧིན་སྒོར་ཆིག་འབུམ་ཉི་ཁྲི་བརྒྱད་སྟོང་བདུན་རྒྱ་བདུན་ཅུ་(༡༢༨,༧༧༠།༠༠)ཐམ་པ་དགའ་སྤྲོའི་ངང་གནང་འབྱོར་བྱུང་བས་སྨན་རྩིས་ཁང་ནས་ཁོང་རྣམ་པར་བཅོས་མིན་ཐུགས་རྗེ་ཆེ་ཞུས། དགོང་དྲོའི་གསོལ་སྟོན་དང་ལས་རིམ་ནང་དུ་ཝེཊ་ནམ་ཆོས་ཞུ་བ་(Members of Snow Lotus Foundation) མི་གྲངས་ ༩༥ དང་། སྨན་རྩིས་ཁང་གི་ལས་བྱེད་དང་། ལས་མི། སློབ་ཕྲུག་བཅས་ཁྱོན་བསྡོམས་མི་གྲངས་ ༥༠༠ ཐམ་པས་མཉམ་ཞུགས་གནང་བ་རེད།
མཐའ་མའི་འདོན་ཐེངས་།: 08.09.2016 ཉིན། 12:06 PM<< སྔ་མ།


text:
བོད་ཀྱི་རིག་གནས་ཆུང་བ་ལྔའི་ཡ་གྱལ་དུ་བགྲངས་པའི་ཟློས་གར་རིག་པ་ནི།འཇིག་རྟེན་ཐོག་དར་སྔ་བའི་རིག་པའི་གནས་སམ་རིག་གཞུང་ཞིག་ཡིན་ལ།གནའ་བོའི་རྒྱ་གར་དུའང་ཟློས་གར་དར་ཧ་ཅང་སྔ་ཞིང་།ངག་རྒྱུན་ལྟར་ན།ཐོག་མར་ལྷའི་ཡུལ་དུ་ཟློས་གར་དར་བ་ལ་ལྷ་རྣམས་ཀྱིས་ཚངས་པ་ཆེན་པོར་རྫོགས་ལྡན་གྱི་བསྐལ་པ་རྫོགས་རྐྱེན་སྐྱེ་བོ་དཔག་ཏུ་མེད་པ་སྡུག་བསྔལ་གྱིས་མནར་བས། དེ་རྣམས་ཀྱི་ཡིད་སུན་པ་སེལ་བ་དང་། སྤྲོ་བ་རྒྱས་པའི་ཐབས་ཟབ་མོ་ཞིག་བསྟན་དུ་གསོལ་ཞུས་པ་ལ།རིག་བྱེད་བཞི་ལས་སྲིད་སྲུང་གི་རིག་བྱེད་ནས་གཏམ་རྒྱུད་དང་།སྙན་ཚིག་གི་རིག་བྱེད་ནས་རྟ་དབྱངས།མཆོད་སྦྱིན་གྱི་རིག་བྱེད་ནས་ལུས་ཀྱི་རྣམ་འགྱུར་བྱེད་སྟངས་དང་གར་གྱི་རོལ་སྟངས།ངེས་བརྗོད་ཀྱི་རིག་བྱེད་ནས་རོའམ་ཉམས་བཅས་བླངས་ཏེ་ཟློས་གར་གྱི་རིག་བྱེད་ཅེས་པ་གསར་དུ་གཏོད་པར་མཛད་ཅེས་པའོ།།གང་ལྟར་ལྷའི་ཡུལ་དུ་ཟློས་གར་གྱི་རིག་བྱེད་ཅེས་པ་ཞིག་བྱུང་ཡོད་ཀྱང་རུང་མེད་ཀྱང་རུང་སྟེ།དོན་དུ་ཟློས་གར་གྱི་རིག་གཞུང་འདི་འཇིག་རྟེན་ཐོག་ཧ་ཅང་སྔ་དུས་སུ་དར་ཡོད་པ་ལ་ཡིད་གཉིས་ཐེ་ཚོམ་གང་ཡང་མེད།
དེ་ཡང་བོད་རྒྱལ་ཐོག་མ་གཉའ་ཁྲི་བཙན་པོའི་སྐབས་ནས་བོན་སྒྲུང་ལྡེའུ་གསུམ་བྱུང་།དུས་རབས་བདུན་པའི་ནང་དུ་ཆོས་རྒྱལ་སྲོང་བཙན་སྒམ་པོས་བློན་ཆེན་ཐོན་མི་སམ་བྷོ་ཊ་རྒྱ་གར་ཡུལ་དུ་སཾ་སྐྲི་ཏའི་སྒྲ་སློབ་པར་བརྫངས་པ་ལྟར་ཁོང་གིས་ཀྱང་དཀའ་ངལ་ཁྱད་དུ་བསད་དེ་ཕྱི་རོལ་པའི་སློབ་དཔོན་བྲམ་ཟེ་ལི་བྱིན་ཀ་ར་དང་། ནང་པའི་སློབ་དཔོན་ལྷ་རིག་པའི་སེང་གེ་སོགས་ཚད་ལྡན་གྱི་སློབ་དཔོན་མང་དུ་བསྟེན་ནས་ཡིག་རིགས་སྣ་ཚོགས་པ་ཐུགས་སུ་ཆུད་པར་མཛད་དེ་གངས་ཅན་བོད་ཡུལ་དུ་ཕྱིར་ལོག་ཕེབས། ཡི་གེ་དག་ལས་ལེགས་ཆ་བླངས་ཏེ་བོད་ཀྱི་སྐད་དང་མཐུན་པའི་ཡི་གེ་གསར་གཏོད་མཛད་པ་དང་། ཡིག་རིགས་དེ་དག་ལ་བརྟེན་ནས་སྐ་ཅོག་ཞང་གསུམ་སོགས་ལོ་ཙཱ་བ་རྣམས་ཀྱིས་སཾ་སྐྲི་ཏའི་སྐད་ནས་བཀའ་དང་བསྟན་བཅོས་མཐའ་ཡས་ན་ཞིག་བོད་སྐད་དུ་བསྒྱུར་པ་ལས་ཟློས་གར་ཞེས་པའི་ཐ་སྙད་འདི་ཐོག་མར་བོད་ལ་དར། བོད་རང་ལ་མཚོན་ན་ཁྲི་སྲོང་ལྡེའུ་བཙན་སྐབས་བསམ་ཡས་བཞེངས་གྲུབ་ཀྱི་དགའ་སྟོན་དུ། གར་འཆམ་འབག་འཆམ་སོགས་ཤིན་ཏུ་དར་བའི་ལོ་རྒྱུས་ཡོད་ནའང་། ཟློས་གར་གྱི་གཞུང་དང་དེའི་འཁྲབ་རྩལ་སྐོར་གྱི་ལོ་རྒྱུས་ཡིག་རིགས་ནི་ད་ཕན་མ་མཐོང་།
དུས་རབས་བཅུ་གཉིས་པའི་ནང་དུ་ས་སྐྱ་པཎྜི་ཏ་ཀུན་དགའ་རྒྱལ་མཚན་མཆོག་གིས་《སྙན་ངག་མེ་ལོང་མའི་》རྒྱན་དུ་མ་ཞིག་《མཁས་འཇུག》ནང་དུ་བསྒྱུར་པར་མཛད་ནས་དེ་དག་གི་རྣམ་བཤད་ཀྱང་མཛད། དེ་བཞིན་《ཟློས་གར་རབ་དགའི་འཇུག་པ》 གསར་རྩོམ་གནང་བ་དེ་ནི་གངས་ཅན་བོད་ཀྱི་མཁས་པས་བརྩམས་པའི་ཟློས་གར་གྱི་བསྟན་བཅོས་ཐོག་མ་ཡིན་པར་ངེས་ཞེས་ཞོལ་པང་བསོད་ནམས་དར་རྒྱས་མཆོག་གི་《གླུ་གར་ཚངས་པའི་ཆབ་རྒྱུས》དུ་གསུངས། སྤྱིར་ཟློས་གར་ལ་ཉན་བྱའི་ཟློས་གར་དང་བལྟ་བྱའི་ཟློས་གར་གཉིས་ཡོད་པ་ལས།
༡.ཉན་བྱའི་ཟློས་གར་ཞེས་པ་དེ་ཐོག་མར་ཡུལ་ཕྱོགས་སོ་སོར་གཏན་རྒྱུད་ཀྱི་ཟློས་གར་དར་ཡོང་བའི་སྐབས་སུ་འཕྲལ་དུ་ཟློས་གར་འཁྲབ་སྟོན་བྱེད་པ་སོགས་མེད་པ་དཔེར་ན། ཕྱི་རྒྱལ་ཁག་གི་གཏན་རྒྱུད་གང་ནང་འདྲེན་བྱས་པའམ་ཡང་ན་ནང་ཁུལ་རང་ཉིད་ཀྱིས་བརྩམས་པ་གང་ཞིག་ཡིན་རུང་། ཐོག་མར་མི་གཅིག་གིས་སྒྲུང་བཤད་པ་ལྟར་བྱས་ཏེ་མི་མང་པོས་སྒྲུང་ལ་ཉན་པ་དེ་ལ་ཟེར། རང་རེ་བོད་ལ་ཆ་མཚོན་ན་གོང་དུ་ལུས་པའི་རྒྱ་དཔེ་བོད་འགྱུར་གྱི་གཏམ་རྒྱུས་ཟློས་གར་དེ་དག་ཙམ་མ་ཟད། གཙོ་བོ་《མཛད་བརྒྱ་དཔག་བསམ་འཁྲི་ཤིང་》ལ་སོགས་པ་སངས་རྒྱས་ཀྱི་རྣམ་ཐར་དག་ཡིན་ནོ།།དེ་བཞིན་ཐང་སྟོང་རྒྱལ་པོའི་གོང་དུ་གངས་ཅན་ལྗོངས་སུ་གཏམ་རྒྱུད་གསར་རྩོམ་དང་།དམངས་ཁྲོད་དུའང་སྒྲུང་གཏམ་མང་པོ་ཡོད་ཀྱང་དེ་དག་དཔེ་ཆ་དང་ཡང་ན་ངག་རྒྱུན་ལས་བཤད་པའམ། ཡང་ན་ཐང་ག་དང་ལྡེབས་རིས་སུ་འབྲི་བ་ལས་ཟློས་གར་དུ་འཁྲབ་པ་ནི་མེད། སྔར་དབུས་གཙང་ཡུལ་གྱི་རྒྱལ་རྩེ་རྫོང་དང་།རིན་སྤུངས་ཁོངས་ཀྱི་དགོན་སྡེ་རྣམས་ལ་བླ་མ་མ་ཎི་བ་ཞེས་རྒྱབ་ཏུ་ཐང་ག་ཁུར་ནས་བོད་ཟླ་བཞི་བའི་ནང་ལྷ་སར་ཡོང་མཁན་སྐོར་ཞིག་ཡོད་པར། ཁོ་ཚོས་བར་སྐོར་ཕྱི་ནང་དང་། གླིང་སྐར་ལམ་རྒྱུད།ཁྱིམ་ཚང་སོ་སོའི་སྒོ་འགྲམ་སོགས་ལ་ཐང་ག་བཀྲམ་ནས་གཏམ་རྒྱུད་ཀྱི་ཟློས་གར་ཤོད་ཀྱི་ཡོད་ཟེར།དེ་བས་ཐང་སྟོང་རྒྱལ་པོས་ཨ་ལྕེ་ལྷ་མོ་ཞེས་པ་གསར་གཏོད་མ་གནང་གོང་ཐང་ག་ནས་ཉན་བྱའི་གཏམ་རྒྱུད་ཟློས་གར་དར་བ་ཙམ་མ་གཏོགས་འཁྲབ་བྱའི་གཏམ་རྒྱུད་ཟློས་གར་མེད།ཅིའི་དོན་དུ་ཞེ་ན།ས་སྐྱ་པཎྜི་ཏའི་《རོལ་མོའི་བསྟན་བཅོས་》ལས།དབུས་འགྱུར་ཚལ་ན་གཏམ་རྒྱུད་ཀྱི། ཟློས་གར་བྱེད་པ་ཐམས་ཅད་སྦྱོར། མཐའ་འཁོབ་འདི་ན་དེ་ལྟ་བུ།བྱེད་པ་ལྟ་ཞོག་ཐོས་པའང་དཀོན།།ཞེས་གསུངས་པ་ལྟར་སྐབས་དེར་ཐང་ག་བཀྲམ་ནས་གཏམ་རྒྱུད་ཀྱི་ཟློས་གར་ཤོད་རྒྱུད་མ་གཏོགས་གཏམ་རྒྱུད་ཟློས་གར་འཁྲབ་རྒྱུ་མེད་པ་ལྟར་སྣང་།
༢.བལྟ་བྱའི་ཟློས་གར་དེ་ལ་གཟུགས་ཅན་གྱི་ཟློས་གར་ཡང་ཟེར།དེའི་གོ་དོན་ནི།མི་སྣ་གང་ཞིག་གཟུགས་ཀྱི་རྣམ་པར་བཀོད་པ་སྟེ་ཆས་སྤྲས་པའམ་རྣམ་འགྱུར་སོགས་དེ་དང་འདྲ་བར་སྟོན་པ་ན་གཟུགས་ཅན་གྱི་ཟློས་གར་ཞེས་བྱའོ། །དེ་ཡང་ཟློས་གར་འཁྲབ་དུ་ཟློས་གར་གྱི་སྣོད་སུ་འདྲ་ཞིག་ཡིན་རུང་སྐྱེ་བོ་གཞན་ཏེ་རྒྱལ་པོ། བཙུན་མོ། བློན་པོ།རྒན་རྒོན་ནམ།གཞོན་ནུ་སོགས་ཀྱི་རྣམ་འགྱུར་རམ་ལད་མོ་བྱས་ནས་རང་ཉིད་གོང་གསལ་དེ་དག་གི་གཟུགས་སུ་བཀོད་དེ་འཁྲབ་དགོས་པ་དེ་ཡིན་ནོ།།
བོད་མི་གནས་ཡུལ་གྱི་དགོན་པ་མང་པོ་ཞིག་ལ་འཆམ་རྒྱག་པའི་སྲོལ་ཞིག་ཡོད་ལ་དེར་རྒྱ་ཆེའི་མང་ཚོགས་ཚོས་ཧ་ཅང་གི་དགའ་པོ་བྱེད་ཀྱི་ཡོད། འཆམ་རྒྱག་པའི་སྲོལ་དེ་དར་ནས་ལོ་ཡུན་རིང་པོ་སོང་ཡོད་ཚོད་འདུག ངག་དབང་ཐུབ་བསྟན་མཆོག་གིས་བྲིས་གནང་བའི་《གཙང་གི་གཟིགས་མོ་ཆེན་པོ་》ལས་གསལ་བར་གཞིགས་ན། བོད་ཀྱི་དགོན་སྡེ་ཁག་གི་གར་འཆམ་ནི་ཆོས་ལུགས་ཀྱི་བྱེད་སྒོ་གལ་ཆེན་ཞིག་ཡིན། དེའང་བོད་ཀྱི་བསྟན་པ་སྔ་དར་ཏེ། རྒྱལ་པོ་ཁྲི་སྲོང་ལྡེ་བཙན་སོགས་ཀྱི་སྐབས་སུ་ཐོག་མར་རྣལ་འབྱོར་བ་རང་ཉིད་ཐ་མལ་བའི་རྟོག་པ་དང་བྲལ་ཏེ་ཡི་དམ་ལྷའི་ང་རྒྱལ་གྱི་ངང་ནས་ལག་ཏུ་མཚོན་ཆ་ལ་སོགས་པའི་ཕྱག་མཚན་སྣ་ཚོགས་བསྣམས་ནས་འཆམ་རྒྱག་པ་དེ་ནི་གསང་སྔགས་ཀྱི་ཆོས་ལུགས་ཁོ་ནར་བརྩིས་ནས་མི་གཞན་གྱིས་རྩ་བ་ནས་ལྟ་མི་ཆོག་པའི་གསང་བ་ཅན་ཞིག་རེད། དེའི་རྗེས་རིམ་བཞིན་དམངས་ཁྲོད་ཀྱི་ཟློས་གར་དུ་གྱུར་པ་ནི་ལོ་དགུ་བརྒྱ་ཙམ་གྱི་སྔོན་དུ་ཨ་ལྕེ་སྣང་སའི་རྣམ་ཐར་གྱི་ཐོག་ནས་རྒྱལ་རྩེ་གནས་རྙིང་དགོན་པའི་འཆམ་གཟིགས་ལྟད་མོ་ནི་སེར་སྐྱ་མི་སྣ་སུ་འདྲ་ཞིག་གིས་ཀྱང་བལྟས་ཆོག་པའི་གར་འཆམ་ཞིག་ཡིན་པ་ར་འཕྲོད་གསལ་པོ་ཐུབ་ཀྱི་ཡོད།
གར་འཆམ་གྱི་གཙོ་བོའི་ནང་དོན་ནི་རྣལ་འབྱོར་བའི་མཛད་པ་ཁག་ལ་བརྟེན་ནས་བྱུང་བ་ཞིག་ ཡིན་པ་དང་ཆོས་ལུགས་གྲུབ་མཐའ་ཁག་སོ་སོའི་ངོ་བོ་དང་ཁྱད་ཆོས་ལ་གཞིགས་ཏེ་སངས་རྒྱས་བྱང་སེམས་དང་ཞི་དྲག་མཁའ་འགྲོ་ཡིད་དམ་དངོས་སུ་བྱོན་པའི་ཚུལ་སྟོན་ནས་མི་ཚོར་བསོད་ནམས་ཀྱི་བྱིན་རླབས་གནང་བ་ཞིག་ཡིན།


text:
བློ་སེང་གི་བརྩམས་ཆོས་ལ་དཔྱད་པ།
སྐུ་ཞབས་བློ་བཟང་སེང་གེ་ལགས་ཀྱི་དཔར་སྐྲུན་བྱས་ཟིན་པའི་བརྩམས་ཆོས་ཁག་ལ་དཔྱད་པ།
བོད་ཀྱི་ཆབ་སྲིད་བསྐྱར་ཞིབ་ཀྱི་རྩོམ་སྒྲིག་པས་བརྩམས།
ཚེ་རིང་དོན་གྲུབ་ཀྱིས་བོད་སྒྱུར་བྱས།
དང་པོ། སྔོན་གླེང་།
སྐུ་ཞབས་བློ་བཟང་སེང་གེ་ལགས་ཀྱིས་ཉེ་ཆར་ཧ་ཝར་ཌི་གཙུག་ལག་སློབ་གཉེར་ཁང་གི་སློབ་མའི་ཚགས་ཤོག་སྟེང་དུ་བརྗོད་དོན། “ད་ལྟ་ང་སུ་ཡིན་ནམ། ད་བར་བདག་ནི་རིག་གནས་པ་ཞིག་དང༌། བོད་དོན་ལས་འགུལ་བ། ཕྱི་སྲིད་ལས་དོན་པ་ཞིག་ཆགས་པ་འདི་གཙོ་བོ་ཧ་ཝར་གཙུག་ལག་ཁང་གི་བཀའ་དྲིན་རེད། བདག་བཀའ་ཁྲིའི་འོས་མིའི་ཁྲོད་ཞུགས་པར་དོ་སྣང་སླེབས་པའི་ཤུགས་རྐྱེན་གཙོ་བོ་ཞིག་ཀྱང་། ཧ་ཝར་ཌི་གཙུག་ལག་ཁང་གི་མཚན་གནས་ཕྱག་ཁྱེར་དང་གོ་གནས་སོགས་ལ་བརྟེན་ནས་བྱུང་པ་འདྲ་བོ་འདུག” ཅེས་བཀོད། (བློ་བཟང་སེང་གེ་ལགས་དང་། ཧ་ཝར་གཙུག་ལག་སློབ་གྲྭ་གཉིས་ཀྱི་མིང་བྱང་དེ་ཏོག་ཙམ་རིང་དྲགས་སྟབས། འོག་ནས་བསྡུས་མིང་གིས་འབོད་རྒྱུ་ཡིན) བློ་སེང་གིས་ལས་འགུལ་ཁྲོད་རང་ཉིད་ཀྱི་གནས་བབ་དེ་ནི་ཁྲིམས་མཐུན་ཚད་ལྡན་གྱི་མཁས་བ་ཞིག་ཡིན་པ་དམིགས་སུ་བཀར་ནས་ནན་བཤད་བྱས་ཤིང་། རླུང་འཕྲིན་ཁང་དག་གིས་ཁོང་ལ་བཅར་འདྲི་བྱས་པ་དེ་དག་དང་། ཉེ་ཆར་ནེའུ་ཡོག་གི་བགྲོ་གླེང་ཞིག་ཏུ་ཁོང་ལ་རང་ཉིད་མཁས་བ་ཞིག་ཡིན་པའི་ངོ་སྤྲོད་བྱ་ཡུལ་གྱི་སྡིངས་ཆ་གལ་ཆེན་ཞིག་བསྐྲུན་པ་སོགས་ཀྱིས། བློ་སེང་ལ་ཉམས་མྱོང་དང་གོ་རྟོགས་མེད་ཅེས་པའི་སྐྱོན་བརྗོད་དག་ལ་ལན་འདེབས་བྱེད་པའི་རམ་འདེགས་ལྟ་བུར་གྱུར་ཡོད།
བློ་སེང་ལགས་ཀྱི་གནས་བབ་དེ་མཁྱེན་རྟོགས་ཡོང་བར་བྱེད་པ་ལ། སྔོན་ལ་ཁོང་མཁས་པ་ཡིན་མིན་དེ་ངེས་པར་དུ་རྟོགས་པར་བྱ་དགོས། ཡིད་ཕངས་པ་ཞིག་ལ་ད་ལྟ་བར་དུ་བོད་མི་འོས་ལྡུག་མཁན་དག་གི་ཁྲོད་དུ་བློ་སེང་ལགས་གྱི་མཁས་པའི་གནས་བབ་ལ་ཞིབ་འཇུག་བྱེད་མཁན་ཧ་ཅང་དཀོན་པོ་ཆགས་འདུག བཀའ་ཁྲིའི་འོས་ཞུགས་པ་གཞན་གཉིས་ལ་མཚོན་ན། འདས་པའི་དུས་ཚོད་ནང་ལས་དོན་མི་ཉུང་བ་ཞིག་བསྒྲུབས་ཡོད་སྟབས། མི་མང་གི་ཁྲོད་དུ་བག་ཆགས་ཟབ་མོ་བཞག་ཡོད་པའི་གནས་ཚུལ་ཞིག་ཏུ་གྱུར་ཡོད།
མཁས་པའི་ཡོན་ཏན་འཇལ་བ་ལ་ཐོག་མར་ཁོ་བོའི་དཔར་སྐྲུན་བྱས་ཟིན་པའི་བརྩམས་ཆོས་དག་ལ་ངེས་པར་དུ་གཟབ་ནན་གྱིས་ལྟ་དགོས། དེར་བརྟེན། ང་ཚོ་བོད་ཀྱི་ཆབ་སྲིད་བསྐྱར་ཞིབ་རྩོམ་སྒྲིག་པས་བོད་མི་འོས་ཤོག་ལྡུག་མཁན་ཚོས་བློ་སེང་ལགས་ཤེས་ལྡན་པ་ཞིག་ཡིན་པའི་གཞི་རྩའི་ཐོག་ནས་བྱ་གཞག་ཅི་ཞིག་བསྒྲུབ་ཡོད་པ་དག་ཡག་པོ་མཁྱེན་རྟོགས་ཡོང་བའི་རོགས་རམ་གྱི་ཆེད་དུ་དེ་སྔ་དཔར་སྐྲུན་བྱས་ཟིན་པའི་བརྩམས་ཆོས་ཁག་ལ་དཔྱད་པ་མདོར་བསྡུས་ཤིག་བཏང་ཡོད།
ཐོག་མར་ང་ཚོས་བློ་སེང་གི་དཔར་སྐྲུན་བྱས་ཟིན་པའི་རྩོམ་ཡིག་སྤྱི་ལ་དཔྱད་པ་བཏང་ཡོད། དེ་ནས་ཁོང་གི་རྩོམ་ཡིག་བྱེ་བྲག་པ་རེ་རེ་ལ་དཔྱད་པ་བཏང་པ་བཅས་ཁག་གཉིས་སུ་དབྱེ་ཡོད། མདོར་བསྡུས་ཏེ་བརྗོད་ན། བློ་སེང་ལགས་ཕྱི་ལོ་ ༢༠༠༤ ཁྲིམས་ལུགས་རིག་པའི་སློབ་དཔོན་ S.J.D. གྱི་སློབ་མཐར་ཕྱིན་རྗེས་མཁས་པའི་ངང་ཚུལ་ཐོག་ནས་རྩོམ་ཡིག་གསུམ་དཔར་སྐྲུན་གནང་འདུག རྩོམ་ཡིག་གཅིག་ཀྱང་རྒྱལ་སྤྱིའི་ཚད་ལྡན་གྱི་དཔེ་དེབ་གྲས་སུ་དཔར་སྐྲུན་བྱ་ཐུབ་མི་འདུག་ཅིང་། རྩོམ་ཡིག་གསུམ་ལས་གཅིག་གི་བརྗོད་གཞི་ནི་ལོ་རྒྱུས་དང་འབྲེལ་ཞིང༌། ལོ་རྒྱུས་ཀྱི་དོན་དངོས་ལ་བདེན་པ་ཁུངས་སྐྱེལ་ཡང་བྱས་འདུག་མོད། འོན་ཀྱང༌དེ་ལ་རྒྱལ་སྤྱིའི་ངོས་འཛིན་ལྡན་པའི་ཚད་ལྡན་གྱི་རྩོམ་ཡིག་གམ་ཡང་ན་མཁས་བའི་ཁྱད་ཆོས་ལྡན་པའི་གསུང་ཚིག་དེ་ཙམ་མི་སྣང༌། རྩོམ་ཡིག་གཅིག་གི་ནང་དུ་རྩོམ་པོ་ཁོང་གིས་མང་གཙོ་ལ་དོ་འཁུར་དང་རྒྱ་ནག་མི་དམངས་སྤྱི་མཐུན་རྒྱལ་ཁབ་ནང་བོད་ལ་རང་སྲིད་རང་སྐྱོང་ཐོབ་ཐབས་ཀྱི་སྐོར་བཀོད་འདུག
གཉིས་པ། བློ་བཟང་སེང་གེ་ལགས་ཀྱི་རྩོམ་ཡིག་སྤྱི་ལ་དཔྱད་པ།
ང་ཚོས་གང་ཡོང་ཡོང་གིས་གོ་བདེ་བའི་ཞིབ་འཇུག་བྱས་ཏེ་ཁོང་གི་རྣམ་དཔྱོད་ཀྱིས་བྲིས་བའི་རྩོམ་ཡིག་ཚང་མ་འདི་ལ་བསྟན་ཡོད། འོན་ཀྱང་། ཚགས་ཤོག་ཁག་ཏུ་བཀོད་ཡོད་པའི་རྩོམ་ཡིག་ཁག་འདིར་དཔྱད་ཞིབ་བྱས་མེད། དེར་བརྟེན། ང་ཚོས་ཐོག་མར་ཁྲིམས་ལུགས་དང་མཐུན་པའི་ཞིབ་འཇུག་བྱ་ཡུལ་དེ་ཁྲིམས་མཐུན་གྱི་མཁས་པ་ཚོ་དང་ཁྲིམས་རྩོད་པ་དག་གིས་བེད་སྤྱོད་བྱེད་ཀྱིན་པའི་དྲ་གནས་བེ་སུ་དྲུ་ལོ་ Westlaw ནང་འཚོལ་ཞིབ་བྱས་པ་ཡིན། འདིའི་ནང་དུ་རྒྱལ་སྤྱིའི་མཁས་དབང་ཚོས་བརྩམས་པའི་དཔེ་དེབ་ཚད་ལྡན་གྱི་ལས་གཞིའི་རེའུ་མིག་ ༤༠༠༠༠ དང༌། ཨ་རའི་གཙུག་ལག་ཁང་ཁག་གི་ཚད་ལྡན་མཁས་པ་ཚོའི་བརྩམས་ཆོས་དག་འཚོལ་ཐུབ་ཀྱི་ཡོད། འོན་ཀྱང་། ང་ཚོའི་ལག་ཏུ་བེ་སུ་དྲུ་ལོ་ Westlaw ནས་བློ་སེང་གི་བརྩམས་ཆོས་གཅིག་ཀྱང་རག་མ་སོང་། དེ་ནས་ང་ཚོས་འཚོལ་ཞིབ་ཀྱི་ལས་གཞི་ཆེ་རུ་བཏང་ཏེ་སྤྱི་ཚོགས་རིག་གནས་འཚོལ་ཞིབ་དྲ་གནས་མཉམ་འབྲེལ་ Social Science Research Network ཞེས་པའི་ནང་བཙལ་ཡང་། འདིའི་ནང་དུ་ཡང་བློ་སེང་གི་རྩོམ་ཡིག་གཅིག་ཀྱང་ལག་སོན་མ་བྱུང་། མཐར་ང་ཚོས་གྷོ་གྷིལ་སི་ཁོ་ལར་ Google Scholar ནང་དུ་འཚོལ་ཞིབ་བྱས་སྐབས་གཤམ་གྱི་རྩོམ་ཡིག་འདི་གཉིས་རྙེད་བྱུང༌། རྩོམ་ཡིག་གཅིག་ནི་དེབ་ཅིག་གི་ནང་གི་ལེ་ཚན་གཅིག་རེད་འདུག གང་ལྟར་རྩོམ་ཡིག་ཆ་ཚང་ཕྱི་ལོ་ ༢༠༠༤ ལོར་སློབ་དཔོན་གྱི་སློབ་མཐར་མ་ཕྱིན་གོང་དཔར་སྐྲུན་བྱས་པའི་རྩོམ་ཡིག་རེད་འདུག
༡༼ མང་གཙོའི་ཉིན་དེབ། བོད་བཙན་བྱོལ་གྱི་འགྲིམ་འགྲིལ། ༽ ༢༠༠༣ ལོར་དཔར་སྐྲུན་བྱས། ཉིན་དེབ་འདི་མཐོ་སློབ་ཅིག་གི་ངོས་ནས་བདག་གཉེར་བྱེད་བཞིན་པ་ཞིག་མ་ཡིན་པར་རྒྱལ་ཡོངས་མང་གཙོ་ཚོགས་པས་ National Endowment for Democracy བོད་རྒྱལ་ཡོངས་མང་གཙོ་ཚོགས་པ་ལྟ་བུའི་ཚོགས་པ་ཁག་ལ་རོགས་དངུལ་གྱི་རྒྱབ་སྐྱོར་གནང་བའི་འོག་ནས་དཔར་བ་ཞིག་རེད་འདུག རྒྱུ་མཚན་འདིའི་དབང་གིས་གཅིག་བྱས་ན་ཤེས་རིག་འཚོལ་ཞིབ་ academic search.ཀྱི་ནང་དུ་ཉིན་དེབ་དེ་མ་བསྟན་པ་ཡིན་ཡང་སྲིད།
༢ རབ་བྱེད་ཅིག་ནི་འགྲོ་བ་མིའི་ཐོབ་ཐང་སྐོར། ཨེ་ཤེ་ཡ་དང་ཞི་བདིའི་རྒྱ་མཚོའི་མངའ་ཁུལ་ Pacific Rim,གྱི་ཆབ་སྲིད་ཀྱི་ངེས་གཏན་རང་བཞིན་ཞིག་ཡིན་པ་དང༌། འདི་ནི་ཇེ་སྒྲས་མོན་དྲི་དགུ་མི་རིས་ by J.D. Montgomery ལགས་ཀྱིས་ ༢༠༠༡ ལོར་བརྩམས། ང་ཚོའི་ལག་ཏུ་དེབ་འདིའི་མ་དཔེ་གཅིག་ཀྱང་ལག་སོན་མ་བྱུང༌།
༣ ༼འགྲོ་བ་མིའི་ཐོབ་ཐང་དང་ནང་ཆོས། རིག་གཞུང་གི་ལྟ་གྲུབ། སྒེར་ཀྱི་ལྟ་ལུགས་དང་འཇིག་རྟེན་ལྟ་ལུགས ༽ ༡༩༩༦ ལོར་བྲིས། རྩོམ་ཡིག་འདི་དཔར་སྐྲུན་བྱས་ཟིན་ཡོད་མོད། གང་ཞིག་ཏུ་ཡོད་པ་གསལ་ཁ་མི་འདུག མཐར་ང་ཚོས་ཁོང་གི་ལོ་རྒྱུས་སྙིང་བསྡུས་ autobiographical blurbs ལ་འཚོལ་ཞིབ་བྱས་པས་ཕ་ཡུལ་དྲ་གནས་ནང་དུ་གཙུག་ལག་སློབ་རིག་དང་མ་འབྲེལ་བའི་ non-academic articles རྩོམ་ཡིག་གསུམ་རྙེད་བྱུང༌། འདི་དག་ཚང་མ་ ༢༠༠༤ ལོར་སློབ་མཐར་ཕྱིན་རྗེས་བྲིས་འདུག རྩོམ་ཡིག་འདི་དག་ཀྱང་ཚད་ལྡན་གྱི་དཔེ་དེབ་ཁག་ཏུ་དཔར་སྐྲུན་བྱས་མི་འདུག འོན་ཀྱང་ལྷོ་ཀོར་ཡའི་སློབ་མའི་གསར་དེབ South Korean journal དེ་ཕྱི་ལོ་ ༢༠༠༨ ལོའི་ནང་དཔར་སྐྲུན་ཁང་གཉིས་ཀྱིས་དཔར་མགོ་བཙུགས་འདུག
༡ ༼ རྒྱ་ནག་གིས་བོད་ནང་ལོ་ངོ་བཞི་བཅུའི་རིང་གི་བཙན་འཛུལ་ལམ་བཅིངས་གྲོལ༽རྩོམ་ཡིག་འདི་ནི་ ༢༠༠༤ ལོར་ཧ་ཝར་ཨེ་ཤེ་ཡའི་དུས་དེབ་ནང་དུ་བཀོད་འདུག སློབ་མིའི་དུས་དེབ་འདི་ནི་ཧ་ཝར་ཨེ་ཤེ་ཡ་ལྟེ་གནས་ཁང་གིས་གཉེར་བཞིན་ཡོད་པ་དང་འདིའི་ནང་དུ་ཨེ་ཤེ་ཡ་དང་འབྲེལ་བའི་གནད་དོན་དག་བཀོད་ཀྱིན་འདུག
༢ ༼རྒྱ་ནག་གི་རྩ་ཁྲིམས་ནང་བོད་ཀྱི་རང་སྐྱོང་ས་ཁུལ་གྱི་བཅའ་ཁྲིམས། རང་སྲིད་རང་སྐྱོང་དང་མཉམ་འབྲེལ་བར་གྱི་ཁྱད་མཚར་གྱི་འབྲེལ་བ༽ རྩོམ་ཡིག་འདི་ནི་ ༢༠༠༦ ལོར་ལྷོ་ཨེ་ཤི་ཡའི་སློབ་མཐར་མ་ཕྱིན་པའི་སློབ་མིའི་ཚོགས་པས་གཉེར་གྱིན་ཡོད་པའི་དུས་དེབ་ནང་བཀོད་འདུག
༣ ༼ ཁྲིམས་མཐུན་གྱི་བོད་རང་སྲིད་རང་སྐྱོང༌། བོད་ཀྱི་ཁྲིམས་རྩོད་པ་ཞིག་གི་ལྟ་ཚུལ༽ རྩོམ་ཡིག་འདི་ནི་ཤར་ཨེ་ཤེ་ཡའི་རྒྱལ་སྤྱིའི་ཁྲིམས་ཞེས་བའི་ནང་དུ་ཕྱི་ལོ་ ༢༠༠༨ ལོར་བཀོད། དུས་དེབ་འདི་ནི་ཕྱི་ལོ་ ༢༠༠༨ ལོར་མགོ་འཛུགས་བྱས་ཡོད་པ་དང་ལྷོ་ཀོ་ཡའི་ཡིས་ཇང་རྒྱལ་སྤྱིའི་རྩ་ཁྲིམས་ལྟེ་གནས་ཁང་ Yijun Institute of International Law ཞེས་པའི་ཞིབ་འཇུག་ཁང་ཞིག་གིས་ཕྱི་ལོ་ ༢༠༠༨ མགོ་འཛུགས་གནང་འདུག
བློ་སེང་དང་ཁོང་གི་ཧ་ཝར་ཁྲིམས་ལུགས་གཙུག་ལག་ཁང་གི་སློབ་སྟོན་པ་སློབ་དཔོན་བིས་ལི་ཡམ་ཨ་ཧྤོར་དྲི་ William Alford ལགས་གཉིས་བར་ཞིབ་བསྡུར་ཞིག་བྱས་ན། སློབ་དཔོན་བིས་ལི་ཡམ་ཨ་ཧྤོར་དྲི་ William Alford ལགས་ཀྱིས་ཕྱི་ལོ་ ༢༠༠༤ ལོ་ནས་ད་བར་རྩོམ་ཡིག་གམ་ཡང་ན་རབ་བྱེད་བཅུ་དང་དཔེ་དེབ་གསུམ་བྲིས་གནང་འདུག་པ་མ་ཟད། ད་དུང་སློབ་ཁྲིད་དང་ཤར་ཕྱོགས་ཨེ་ཤ་ཡའི་ཁྲིམས་ལུགས་སློབ་སྦྱོང་གི་ལས་གཞིའི་འགན་འཛིན་གཞོན་པའི་ལས་གནས་དང༌། དབང་པོ་སྐྱོན་ཅན་གྱི་ལས་གཞིའི་ཚོགས་གཙོའི་ལས་གནས་འཁུར་གྱིན་ཡོད། ང་ཚོས་འདི་ནས་ཁོང་དང་འབྲེལ་བའི་སྐབས་དོན་གྱི་གནས་ཚུལ་ཞིག་གླེང་པ་ལས་བློ་སེང་ལ་སྐྱོན་བརྗོད་བྱེད་ཀྱིན་མེད།
སྤྱིར་མཁས་དབང་ཚོའི་ཡོན་ཚད་ཀྱི་གནས་བབ་དཔག་པ་ལ་དཔར་སྐྲུན་ཁག་ནི་ཁོའི་ཤེས་ཡོན་གྱི་རྨང་གཞི་ཡིན་སྲིད་ཀྱང༌། ཁོང་ཚོའི་མཁྱེན་ཡོན་རྟོགས་པ་ལ་དཔར་སྐྲུན་བྱས་པ་གཅིག་པོ་མ་ཡིན་པར་སློབ་ཁྲིད་དང་ཞིབ་འཇུག་ལྟེ་གནས་སོགས་སུ་ལམ་སྟོན་དང༌། འཛིན་སྐྱོང༌། གཏམ་བཤད། བགྲོ་གླེང་ཚོགས་འདུ་གོ་སྒྲིག་སོགས་ཡོད། བློ་སེང་ལགས་ཀྱིས་ཀྱང་ངེས་པར་དུ་གཏམ་བཤད་དང་ཚོགས་འདུ་སོགས་གོ་སྒྲིག་གནང་ཏེ་དུས་ཚོད་བཏང་ཡོད་ངེས། ལས་གཞི་འདི་དག་ནི་ངེས་པར་དུ་ང་ཚོས་ཁོང་གི་དཀའ་སྤྱད་དེ་དག་ལོ་ངོ་དྲུག་ཙམ་གྱི་སྔོན་བཏོན་པའི་རྩོམ་ཡིག་ཁག་གསུམ་ལ་དཔྱད་སྐབས་བརྩི་དགོས་བ་ཞིག་ཆགས་ཡོད།
གསུམ་པ། བློ་བཟང་སེང་གེ་ལགས་ཀྱིས་དཔར་སྐྲུན་བྱས་པའི་རྩོམ་ཡིག་བྱེ་བྲག་པ་རེ་རེ་ལ་ཕྱི་མིག་ལྟ་བ།
༡ (བོད། རྒྱ་ནག་གི་རང་སྲིད་རང་སྐྱོང་ཁུལ་གྱི་རྩ་ཁྲིམས༌། རང་སྲིད་རང་སྐྱོང་དང་མཉམ་འབྲེལ་བར་གྱི་ཁྱད་མཚར་གྱི་འབྲེལ་བའི་སྐོར) ༢༠༠༦ ལོར་དཔར། རྩོམ་ཡིག་འདིའི་ནང་དུ་ཁྲིམས་དང་མཐུན་པའི་ཚད་ལྡན་གྱི་དཔྱད་ཞིབ་ལེགས་པོ་བྱས་ཡོད། ཁོང་གིས་གལ་ཆེའི་ངང་ནས་རྒྱ་ནག་གིས་བཏོན་པའི་ཕྱི་ལོ་ ༡༩༨༤ ལོའི་རང་སྲིད་རང་སྐྱོང་ས་ཁུལ་གྱི་རྩ་ཁྲིམས་ལ་ལྟ་ཀློག་ཞིབ་མོ་ཞིག་བྱས་ཡོད་ལ། འདི་ལྟར་སྡོམ་ཚིག་ཅིག་བཀོད་འདུག “ནམ་ཞིག་རྩོད་གཞི་ཞིག་གིས་ཆིག་སྒྲིལ་དང་རང་སྲིད་རང་སྐྱོང་གཉིས་གང་རུང་གི་བླ་ན་མེད་པའི་ལེགས་ཆ་དེ་གསལ་ཁ་འབྱེད་དུས་ཆིག་སྒྲིལ་གྱིས་རང་སྲིད་རང་སྐྱོང་གི་དུང་སྒྲ་སྒྲོག་པར་བྱེད” ཁོང་གི་སྡོམ་ཚིག་འདིའི་ནང་དོན་ནི་རང་སྲིད་རང་སྐྱོང་གི་རྩ་ཁྲིམས་ནི་ཀྲུང་དབྱུང་མི་དམངས་སྤྱི་མཐུན་རྒྱལ་ཁབ་ཀྱི་ཁེ་ཕན་ལ་ཕྱོགས་ཡོད་པ་ལས་བོད་རིགས་ལྟ་བུ་གྲངས་ཉུང་མི་རིགས་ཀྱི་ཁེ་ཕན་ལ་ཕྱོགས་མེད་ཅེས་བའི་གོ་དོན་རེད།
ཁོང་གིས་རྒྱལ་ནང་ས་ཁུལ་རང་སྐྱོང་གི་རྩ་ཁྲིམས་ཐོག་ལ་བརྗོད་པའི་དཔེ་མཚོན་ལེགས་ཤོས་ནི་ས་ཁུལ་རང་སྐྱོང་གིས་རྒྱལ་ཁབ་ཀྱི་རྩ་ཁྲིམས་གང་ཞིག་ལེགས་བཅོས་གཏོང་བ་ཡིན་ན་ངེས་པར་དུ་ཀྲུང་དབྱུང་ལ་སྙན་སེང་ཞུ་དགོས་པ་དང་ཆོག་མཆན་ཐོབ་དགོས། ཡིན་ན་ཡང་ཞིང་ཆེན་ཞིག་གིས་རྩ་ཁྲིམས་ལ་ལེགས་བཅོས་གཏོང་སྐབས་ཀྲུང་དབྱུང་ལ་སྙན་སེང་ཞུས་རྗེས་ལེགས་བཅོས་གཏོང་ཆོག་ཅེས་བརྗོད་འདུག ད་དུང་བོད་རང་སྐྱོང་ལྗོངས་སུ་མི་རིགས་རང་ཉིད་ཀྱི་ཁྲིམས་བཟོ་བ་དང་གཞུང་ཞབས་ག་ཚོད་ཡོད་མེད་ཐད་ཞིབ་འཇུག་བྱས་འདུག་པ་དང་མང་ཆེ་ཤོས་བོད་རིགས་མིན་པའི་ཁྲིམས་བཟོ་བ་དང་གཞུང་ཞབས་རེད་ཅེས་མཐའ་སྡོམ་བྱས་འདུག།
འོན་ཀྱང༌། རྩོམ་ཡིག་ནང་ལ་མ་འདང་བའི་ཆ་ཁ་ཤས་ཤིག་ལྷག་འདུག དཔེར་ན། ཁོང་གིས་དབྱིན་ཡིག་ནང་བསྒྱུར་ཡོད་པའི་རྒྱལ་ནང་ས་ཁུལ་རང་སྲིད་རང་སྐྱོང་ཁུལ་གྱི་རྩ་ཁྲིམས་དེ་ཁོ་ན་ཀློག་ཏེ་རྩོམ་ཡིག་གི་བརྗོད་གཞིའི་གཞི་རྩར་བཟུང་འདུག ཁོང་གིས་ངེས་པར་དུ་རང་སྐྱོང་ས་ཁུལ་གྱི་རྩ་ཁྲིམས་ཇི་ལྟར་ལག་ལེན་བསྟར་ཀྱིན་ཡོད་མེད་ཞིབ་པར་དཔྱད་དེ་རྒྱ་ནག་རང་དང་གྲོས་བསྡུར་རམ་བགྲོ་གླེང་བྱ་དགོས། ལག་ལེན་འདི་དག་ནི་ཅིས་ཀྱང་འདིར་མཁོ་བ་ཞིག་རེད། རྩོམ་ཡིག་འདིའི་མ་དཔེ་ལ་བལྟ་དུས་གོམས་པ་དང་པོ་ནི་ལེགས་པོ་འདུག་ཀྱང་དེ་ཙམ་གྱིས་འདོད་པ་ཁེངས་པ་ཞིག་མི་འདུག དེར་བརྟེན་རྩོམ་ཡིག་འདི་ནི་ཨ་རི་བ་མིན་པ་ཞིག་གིས་ཨ་རའི་རྩ་ཁྲིམས་ཀྱི་བསྒྱུར་བཅོས་དང་པོའི་སྨྲ་བརྗོད་རང་དབང་གི་གསལ་ཁ་དང་ཆ་རྐྱེན་དག་ཀློག་ཐུབ་ཀྱང༌། ཤོག་སྟེང་དུ་མ་གཤམས་པའི་རྩ་ཁྲིམས་ལེགས་བཅོས་དང་བོའི་ཤིན་ཏུ་ཕྲ་བའི་རྣམ་དབྱེ་དང་དོན་འགྲེལ་གྱི་རྒྱབ་ལྗོངས་ཆ་ཚང་ཞིག་རྟོགས་མི་ཐུབ་པའི་གནས་སུ་གྱར་བའི་ཉེན་ཁ་དང་འདྲ་མཚུངས་སུ་གྱུར་ཡོད།
གང་ལྟར་ཡང༌། ཁོང་གིས་ངེས་པར་དུ་རྩོད་གཞི་དག་ལ་རྒྱ་ནག་གི་ཁྲིམས་ལ་རྒྱ་ཆེ་ས་ནས་བགྲོ་གླེང་བྱ་དགོས་པ་ཞིག་རེད། འདིའི་ནང་དུ་ཤེས་ཡོན་པ་དག་གིས་རྒྱ་ནག་གིས་གྲངས་ཉུང་མི་རིགས་ཐོག་ལ་འཛིན་པའི་ཡོངས་གྲགས་ཀྱི་སྲིད་ཇུས་དག་ཚུད་ཡོད། དོན་དངོས་ཐོག་སེང་གེ་ཡི་རྩོམ་ཡིག་དེ་ཙམ་གྱིས་ཚད་ལྡན་ཞིག་གྱུར་མི་འདུག ཚད་ལྡན་གྱི་མཁས་པ་ཚོས་སྟབས་བདེ་ངང་རྩོད་གཞི་མི་གླེང་བར་བརྗོད་གཞི་གཞན་ཞིག་ཁ་སྣོན་བརྒྱབ་ཏེ་མཁས་དབང་ཚོ་དང་ལྷན་དུ་རིག་པའི་ཐོག་ནས་བགྲོ་གླེང་དང་གྲོས་བསྡུར་བྱེད་ཀྱིན་ཡོད།
མཐའ་དོན་བློ་སེང་ལགས་ཀྱིས་ཤོག་གྲངས་བཞི་ཅན་གྱི་རྩོམ་ཡིག་ཅིག་གི་ནང་དུ་ཚང་མ་ཁ་གསལ་བྱེད་མི་ཐུབ་པ་ང་ཚོས་བསམ་ཤེས་བྱེད་ཀྱིན་ཡོད། འོན་ཀྱང་ཁོང་གིས་རང་སྲིད་རང་སྐྱོང་གི་ངོ་ཚབ་ཅན་གྱི་བོད་རང་སྐྱོང་ལྗོངས་ཁུལ་དུ་བོད་མི་ལས་བྱེད་པའི་བརྒྱ་ཆའི་གནད་དོན་སྐོར་ལ་དོ་སྣང་བྱ་དགོས་པ་ཞིག་རེད། གནད་འགག་ནི་བོད་མི་ལས་བྱེད་པ་དེ་དག་ཇི་ལྟར་ལས་བྱེད་དུ་བཀོད་ཀྱི་ཡོད་པ་དང་ཁོང་ཚོ་ལ་རང་ཉིད་ཀྱི་ཁེ་ཕན་གྱི་ཆེད་དུ་རྩ་ཁྲིམས་ལ་བཀོད་པའི་རང་དབང་དང་དབང་ཚད་ཅི་ཙམ་ཡོད་མེད་དེ་ཡིན། བོད་རང་སྐྱོང་ལྗོངས་ཀྱི་དམར་ཕྱོགས་སྲིད་གཞུང་ནང་དུ་ཡོད་པའི་བོད་མི་བརྒྱ་ཆ་བརྒྱ་དེ་ཕལ་ཆེར་རྒྱ་གཞུང་དང་ལག་སྦྲེལ་བྱེད་མཁན་རྐྱང་རྐྱང་རེད། དཔེར་ན་རག་བསྡུས་དང་ལེགས་མཆོག། པདྨ་འཕྲིན་ལས་ལྟ་བུ་རེད། སྤྱིར་བོད་རང་སྐྱོང་ལྗོངས་ཀྱི་ཁྲིམས་བཟོ་བ་ཚོ་ལ་རྩ་ཁྲིམས་བཟོ་སྐབས་རྒྱ་ནག་སྲིད་གཞུང་ལ་སྙན་སེང་ཞུས་པ་ཙམ་གྱིས་རྩ་ཁྲིམས་བཟོ་ཆོག་པའི་དབང་ཚད་སྤྲད་ཡོད་ཀྱང་བོད་མི་ཚོས་རང་མོས་ཐོག་རང་ཉིད་ཀྱི་རྩ་ཁྲིམས་བཟོ་མཁན་མ་འདེམས་པར་དུ་བོད་རང་སྐྱོང་ལྗོངས་ཀྱི་རྩ་ཁྲིམས་ལ་འགྱུར་བ་བཟང་པོ་ཞིག་ཡོང་མི་སྲིད་པ་ཞིག་རེད།
༢ (བོད་ནང་གི་རྒྱ་ནག ལོ་ངོ་ ༤༠ ཙམ་གྱི་བཙན་འཛུལ་ལམ་བཅིངས་གྲོལ) ༢༠༠༤ ལོར་བརྩམས། རྩོམ་ཡིག་འདིའི་ནང་དུ་ཁོང་གིས་རྩོད་གཞི་མི་ཉུང་བ་ཞིག་བརྗོད་དེ་བོད་མི་ཚོའི་ལས་འགུལ་དག་བོད་དོན་ཐོག་ཡིན་པ་ཁ་གསལ་མདོར་བསྡུས་ཤིག་བྲིས་འདུག ང་ཚོས་རྩོམ་ཡིག་འདིའི་བརྗོད་གཞི་ཕལ་མོ་ཆེ་ལ་མོས་མཐུན་གཙང་མ་བྱེད་ཀྱིན་ཡོད། རྩོམ་ཡིག་འདི་གཞི་རྩའི་ཆ་ནས་ཁ་གསལ་བ་དང་བོད་མི་ཚོ་དང་བོད་དོན་རྒྱབ་སྐྱོར་བ་ཚོས་སྔོན་ནས་བརྗོད་ཟིན་པ་དག་ཧ་ཅང་ལེགས་པོ་བྲིས་འདུག
རྩོམ་ཡིག་དེ་གནད་བསྡུས་འདི་ལྟར་བྲིས་འདུག ངས་རྒྱ་ནག་དམར་ཤོག་སྲིད་གཞུང་གིས་བོད་ལ་བཙན་འཛུལ་བྱས་པའི་བདེན་པ་ཁུངས་སྐྱེལ་ཐོག་དོ་འཁུར་བྱ་རྒྱུ་དང་བོད་མི་ཚོས་ཇི་ལྟར་ཁོང་ཚོ་རྒྱ་མི་དང་ཐ་དད་ཡིན་པའི་ལངས་ཕྱོགས་གསལ་སྟོན་བྱ་རྒྱུ། ངས་ད་དུང་བོད་མི་ཚོ་དང་རྒྱ་མི་ཚོ་ལ་རྒྱ་ནག་སྲིད་གཞུང་གིས་ཧ་ཅང་རྒྱ་ཆེ་བའི་སྒོ་ནས་དྲིལ་བསྒྲགས་བྱས་ཏེ་བོད་ནང་དུ་ཆོས་དང༌ཤེས་ཡོན། དཔལ་འབྱོར་སོགས་ཀྱི་གནས་སྟངས་ཡར་རྒྱས་བཏང་ཡོད་ཚུལ་བརྗོད་པའི་འཁྱོག་བཤད་བྱས་པ་གསལ་པོ་བཟོ་རྒྱུ།
རྩོམ་ཡིག་འདི་ནི་ཚད་ལྡན་མཁས་བའི་རྩོམ་ཡིག་གི་ཆ་ཤས་ཤིག་རེད་ཅེས་བརྗོད་ཐབས་བྲལ་འདུག རྒྱུ་མཚན་ནི་མཁས་པའི་རྩོམ་ཡིག་ནི་འདི་ལས་ནང་དོན་ཟབ་པ་ཞིག་ཡིན་དགོས་མོད་རྩོམ་འདི་ནི་གཞི་རྩའི་ཞུ་རྩོད་བདེན་བདར་ཀྱི་ཆ་ཤས་ཤིག་ལས་མ་འདས། ཞུ་རྩོད་བདེན་བདར་ནི་རིན་ཐང་ལྡན་པ་ཞིག་ཡིན་པ་ནི་བརྗོད་མི་དགོས་པ་ཞིག་ཡིན་ཀྱང༌། ཞུ་རྩོད་བདེན་བདར་དང་མཁས་པའི་བྲིས་རྩོམ་གཉིས་ལ་ཁྱད་པར་ཡོད་པ་སྟེ། གཅིག་ནི་སེམས་ཚོར་དྲག་པོ་དང་རང་སྣང་དག་པ་ཞིག་ཡིན། གཞན་དེ་ནི་སེམས་ཚོར་དྲག་པོ་མ་ཡིན་པ་དང་བསྒྲུབ་བྱ་བ་ཞིག་ཡིན། ཁོང་གིས་གལ་འགངས་ཆེ་བའི་རྩོད་གཞི་ཞིག་བཟོས་ཡོད།
འོན་ཀྱང་འདི་ནི་དྲི་བ་འདྲི་དགོས་པ་ཞིག་ཏུ་ཡང་གྱུར་ཡོད། ཁོང་གིས་བྲིས་དོན་བོད་དང་རྒྱ་ནག་མཉམ་གནས་ཀྱི་མཐུན་གཤིབ་དེ་ཆོས་རྒྱལ་སྲོང་བཙན་སྒམ་པོ་དང་རྒྱ་བཟའ་ཀོང་ཇོ་གཉིས་ཀྱི་གཉེན་སྒྲིག་གི་དུས་ནས་མགོ་བཙུགས་ཡོད་ཅེས་བརྗོད་པའི་མཐུན་གཤིབ་དེ་གློ་བུར་དུ་དྲན་གསོ་བཏང་བའི་སེམས་ཚོར་དྲག་པོ་ཞིག་ཏུ་གྱུར་འདུག ཁོང་གིས་ད་དུང༌། བོད་མི་ཚོས་གཙུག་ལག་ཁང་དུ་ཡོད་པའི་ཆོས་རྒྱལ་སྲོང་བཙན་སྒམ་པོ་དང་རྒྱ་བཟའ་རྣམ་གཉིས་ཀྱི་འདྲ་སྐུ་ལ་ཕྱག་འཚལ་བ་དེས་བོད་མིའི་སེམས་ལ་རྒྱ་མི་ལ་སྡང་སེམས་མེད་པ་མཚོན་གྱི་ཡོད་ཅེས་བརྗོད་ཡོད།
ང་ཚོའི་མཐོང་སྣང་ལ་རྒྱ་བཟའ་ཀོང་ཇོའི་འདྲ་སྐུ་ལ་འགྲེལ་བཤད་རྒྱག་པ་འདི་ནི་རྩོད་རྙོག་ཅན་གྱི་མཚོན་རྟགས་ཞིག་རེད་འདུག ཐང་གོང་མ་ཐེའི་ཙོང་གིས་ཆོས་རྒྱལ་སྲོང་བཙན་གྱི་དམག་སྟོབས་ཆེ་བའི་དབང་གིས་འདོད་པ་མེད་བཞིན་དུ་རྒྱ་བཟའ་བོད་དུ་བག་མར་བཏང་བ་ལས་བོད་རྒྱ་མཛའ་མཐུན་གྱི་འདུན་པ་ཞིག་གི་སྒོ་ནས་གནས་ལ་སྟེར་བ་ཞིག་མ་ཡིན། འོན་ཀྱང་ཆོས་རྒྱལ་སྲོང་བཙན་གྱི་རྗེས་འཇུག་ཚོས་རྒྱ་དམག་དང་ཡང་ཡང་འཐབ་འཁྲུག་བྱས་ཡོད་པས་བོད་དང་ཐང་རྒྱལ་རབས་བར་གྱི་མཛའ་འབྲེལ་དེ་དུས་ཚོད་ཐུང་ཐུང་ཞིག་ལས་གནས་ཐུབ་མེད།
ང་ཚོས་ཕྱག་འཚལ་བའི་རྩོད་གཞིའི་རྩོམ་ཡིག་ལ་བསམ་བློ་གཏོང་གི་མེད། གཅིག་བྱས་ན་ཁོང་གིས་རྩོད་གཞིའི་དམིགས་ས་ནི་རྒྱ་བཟའ་ཀོང་ཇོ་ནི་རང་དོན་དོར་བའི་བྱམས་ལྡན་གྱི་ཧན་སྲས་མོ་གཟི་བརྗིད་ཅན་ཞིག་དང༌། ཁོ་མོས་ཀླ་ཀློ་ཅན་གྱི་བོད་དེ་ཞི་དུལ་ཅན་གྱི་མི་རིགས་ཞིག་ལ་བསྒྱུར་ཏེ་རྒྱ་ནག་ཁྱིམ་ཚང་ཆེན་མོའི་ནང་དུ་ཁྲིད་པ་དེ་རྒྱ་ནག་གི་ཀློག་པ་པོ་ཚོ་ལ་དམིགས་ཏེ་བྲིས་པ་ཞིག་ཡིན་སྲིད། འོན་ཀྱང་ང་ཚོས་རྒྱ་ནག་གི་ཀླ་ཀློ་དང་ཞི་དུལ་གཉིས་སོ་སོར་གྱེས་ཏེ་ཉོ་བ་ཞིག་མ་རེད་དམ་ཞེས་དོགས་ཟོན་གྱིས་དྲི་བ་འདི་འདོན་གྱི་ཡོད། གཅིག་བྱས་ན་དང་ཐོག་འདི་ནི་བློ་ལྡན་གྱི་བྲིས་རྩོམ་ཞིག་ཡིན་སྲིད་ཀྱང༌། མགོ་རྙོག་ཅན་གྱི་རྒྱ་མི་ཚོས་འདིའི་རྗེས་སུ་ཅི་ཞིག་ཡོང་གི་ཡོད་པ་མཐོང་གི་རེད། དེར་བརྟེན་བོད་མིའི་ཡིད་ཆེས་ཀྱི་དམ་བཅའ་དང་ཐོབ་ཐང་གི་ངོ་བོ་གཞིར་བཟུང་སྟེ། བོད་རྒྱ་ཞི་འགྲིག་གི་འཐབ་རྩོད་བྱ་དགོས། རྒྱུ་མཚན་ནི་རྒྱ་ནག་ནི་སྟོབས་ཤུགས་དང་ཡིད་ཆེས་ལ་བཀུར་མཁན་ཞིག་ལས་ནུས་མེད་དང་ངོ་དགའ་སྤྲེལ་ལད་ཚ་པོ་ལ་བཀུར་མཁན་ཞིག་མ་ཡིན།
༣ (བོད། བཙན་བྱོལ་གྱི་འགྲིམ་འགྲུལ) སྤྱིར་བྲིས་རྩོམ་འདི་ནི་ཕྱི་ལོ་ ༢༠༠༣ ལོར་བློ་སེང་སློབ་མ་ཡིན་སྐབས་སུ་བྲིས་པ་ཞིག་རེད་འདུག འོན་ཀྱང་ང་ཚོས་འདི་ལ་བསྐྱར་ཞིབ་ཅིག་བྱས་པ་ཡིན། རྒྱུ་མཚན་ནི་ཁོང་གི་ལོ་རྒྱུས་གནད་བསྡུས་ནང་འདིའི་སྐོར་བརྗོད་འདུག རྩོམ་ཐུང་འདི་ནི་མཁས་པ་ཚོའི་རྩོམ་ཡིག་དང་མི་འདྲ་བར་འདིའི་ནང་དུ་ཤེས་ཡོན་ལྡན་པའི་བསམ་བློ་གསར་བ་དང་ཁྲིམས་ཀྱི་ཤེས་བྱ། མང་གཙོའི་ལྟ་གྲུབ་དེ་ཙམ་ཞིག་མེད་པ་དང་གནད་དོན་བྱེ་བྲག་པ་ཞིག་གི་སྟེང་ལ་རྟོགས་ཞིབ་གནང་དེ་ལོ་རྒྱུས་ཀྱི་སྙིང་བསྡུས་ཤིག་ལ་གཞི་བཟུང་ནས་བྲིས་འདུག
ཁོང་གིསྋགོང་ས་མཆོག་གིས་མང་གཙོའི་ལམ་ལུགས་ལ་འབད་བརྩོན་ཆེན་པོ་གནང་བའི་སྐོར་ལ་དོ་འཁུར་དང་ཞོར་དུ་ཐེ་ཝན་གྱི་རྩོད་རྙོག་ཁག་ཀྱང་གླེང་འདུག ད་དུང་བཀའ་ཤག་དང་སྤྱི་འཐུས་གཉིས་ཤོག་ཁག་ཕྱོགས་འཐེན་གྱིས་རྐང་རྩེ་སྤོ་ལོ་རི་ཁག་ལྟ་བུ་ཞིག་བསྐྲུན་ཞེས་སྐྱོན་བརྗོད་དང༌། གོང་ས་མཆོག་ལ་མི་སྙན་པའི་འཆལ་གཏམ་བསྒྲགས་པའི་རྗེས། ྋགོང་ས་མཆོག་གིས་ཇི་ལྟར་མང་གཙོའི་ལམ་ལུགས་དོན་དུ་ཐུགས་འཁུར་ཆེན་པོ་བཞེས་ཏེ་གྲོས་ཚོགས་རྩ་གྲོལ་བཏང་སྟེ་ཕྱི་ལོ་ ༡༩༩༠ ལོར་གྲོས་ཚོགས་འཐུས་མི་འོས་ཤོག་བླུགས་པའི་ལམ་སྲོལ་གསར་བཏོད་གནང་ཚུལ་བཅས་ཀྱང་འབྲེལ་བརྗོད་གནང་འདུག
ཁོང་གིས་རྩོམ་ཡིག་འདིའི་མཇུག་འདི་ལྟར་བསྡུས་འདུག “ཆོས་ལུགས་རིས་མེད་ཀྱི་མང་གཙོའི་ལམ་ལུགས་ཐོག་ནས་དབུ་ཁྲིད་བདམས་པ་དེ་ནི་ཏ་ལའི་བླ་མ་སྐུ་རྗེ་མའི་ཆོས་ཀྱི་ལས་དོན་གནང་སྐབས། བོད་མི་ཚོ་ལ་ཆབ་སྲིད་ཀྱི་ཐོག་སློབ་སྟོན་དང་ཕན་ཐོག་ཡོད་སྲིད་ཅེས་དང༌། ྋགོང་ས་མཆོག་གི་གནས་བབ་ལ་འདི་ལྟར་བལྟ་བ་ནི་ཁོང་གི་ལས་གནས་དེ་རྩ་ཁྲིམས་ཐོག་ནས་མི་གཅིག་དབང་བསྒྱུར་རིང་ལུགས་ཀྱི་ཁྱད་ཆོས་མཚུངས་པ་ཞིག་ཏུ་སྣང་པ་དང༌། བཀའ་བློན་ཁྲི་བས་སྲིད་གཞུང་གི་དབུ་ཁྲིད་གནང་བ་འདི་ནི་བོད་ཀྱི་སྤྱི་ཚོགས་ནང་ཡར་རྒྱས་ཀྱི་རྣམ་པ་ཞིག་ཏུ་བསམ་གྱི་ཡོད” ཅེས་ཁོང་གིས་བརྗོད་འདོད་ཡོད་པ་ནི་རྩོམ་ཡིག་འདིའི་མཇུག་བསྡོམས་ལས་རྟོགས་ཐུབ་པ་ཞིག་རེད།
ཁོང་གིས་ད་དུང་བོད་ཀྱི་སྐུ་དྲག་དང་དགོན་སྡེའི་སྤྱི་ཚོགས་ལམ་ལུགས་ལ་ཁྱད་མཚར་ཅན་གྱི་འགྲེལ་བརྗོད་ཁ་ཤས་ཤིག་གནང་འདུག དཔེར་ན། “བོད་སྲིད་གཞུང་གི་ཆེས་གྲངས་འབོར་ཆེ་བའི་གཞུང་ཞབས་པ་དག་མི་སེར་དཀྱུས་མ་ཡིན་པ་དང་། བརྒྱའི་ནང་ནས་གཅིག་ཙམ་མ་གཏོགས་སྔར་གྱི་སྐུ་དྲག་རིགས་སུ་གཏོགས་པ་རྐྱང་ཡིན” ཅེས་བརྗོད་འདུག ཅིའི་ཕྱིར་འདི་ལྟར་མི་དམངས་དང་སྐུ་དྲག་རིགས་འགལ་ཟླར་མཐོང་དགོས་དོན་ནི་ང་ཚོས་རྟོགས་ཐུབ་མ་སོང༌། ང་ཚོས་ཤེས་གསལ་ལ་ཁོང་གི་དྲི་བ་ཞིག་འདིར་བཀོད་ན། བོད་ཀྱི་དགོན་སྡེ་ཁག་གི་རྙིང་ཞེན་ཅན་ཚོས་ཆོས་ལུགས་མེད་པའི་མང་གཙོ་ལ་ངོས་ལེན་བྱེད་སྲིད་དམ་ཟེར་བ་འདི་རེད། འདི་ནི་དྲི་བ་ཡག་པོ་ཞིག་ཡིན་པ་དང་ང་ཚོས་ཤེས་འདོད་ཆེན་པོ་ཞིག་ལ་ཁོང་ཁ་སྔོན་རྒྱ་གར་ལྷོ་ཕྱོགས་ཀྱི་དགོན་སྡེ་ཁག་ཏུ་ཕྱིན་སྐབས་གོང་གི་དྲི་བ་ལ་ལན་ཞིག་རག་ཡོད་མེད་དེ་རེད།
ད་དུང་གལ་འགངས་ཆེ་བའི་བསམ་ཚུལ་ཞིག་བརྗོད་ན། ཁོང་གིས་ཕྱི་ལོ་ ༡༩༥༩ ལོའི་ཡར་སྔོན་གྱི་བོད་དེ་ཞིང་བྲན་སྤྱི་ཚོགས་ཤིག་ཡིན་པ་དང་བོད་ཀྱི་གྲྭ་བ་ཚོ་དང་མི་ཆེན་ཚོས་དེང་རབས་ཅན་ལ་ངོ་རྒོལ་གྱི་རྣམ་པ་སྟོན་པ་ལ་སོགས་ཀྱི་འགྲེལ་བརྗོད་བྱས་པ་དེ་ལ་ང་ཚོས་མོས་མཐུན་བྱེད་ཀྱི་མེད། ཞིང་བྲན་རིང་ལུགས་ཞེས་པའི་མིང་ཚིག་འདི་ནི་དུས་རབས་དཀྱིལ་མ་སྟེ་ཕྱི་ལོ་ ༦༠༠ ནས་ ༡༤༥༠ ཡུ་རབ་ཀྱི་ཆབ་སྲིད་དང་སྤྱི་ཚོགས་ལམ་ལུགས་ནང་ཡོད་པའི་དམིགས་བསལ་གྱི་ཐ་སྙད་ཅིག་རེད། ༡༩༥༩ ལོའི་ཡར་སྔོན་བོད་ཀྱི་སྤྱི་ཚོགས་ནི་ཡུ་རོབ་ཀྱི་ཞིང་བྲན་ལམ་ལུགས་དང་མི་འདྲ་བའི་ཆ་མང་པོ་ཡོད། ང་ཚོས་ཕྱི་ལོ་ ༡༩༥༩ ལོའི་ཡར་སྔོན་གྱི་བོད་ནི་ཞིང་བྲན་ལམ་ལུགས་རེད་ཟེར་བའི་འགྲེལ་བརྗོད་དེ་ལ་མཐའ་གཅིག་ཏུ་མོས་མཐུན་བྱེད་ཀྱི་མེད། ཁོང་གིས་ངེས་པར་དུ་མཁྱེན་དགོས་པ་ཞིག་ལ་རང་ཉིད་བོད་ཀྱི་མཁས་པ་ངོ་མ་ཞིག་ཡིན་པ་སྟོན་པ་ལ་རྒྱ་ནག་གི་ཁྱབ་བསྒྲགས་ཀྱི་མིང་ཚིག་དེ་དག་ནེ་ཙོ་ལྟ་བའི་ཀླད་ཟློས་བྱེད་མི་དགོས། མཐའ་མ་དེ་ལ། ང་ཚོས་དཔག་ཚོད་བྱས་ཏེ་བརྗོད་ཐུབ་པ་ཞིག་ལ་ཁོང་གིས་བླ་མ་ཞེས་བའི་འགྲེལ་བརྗོད་ ༡༥ དེ་དག་ནི་ཏཱ་ལའི་བླ་མ་ཞེས་པ་ཞུ་དག་སྐབས་ནོར་འཁྲུལ་ཤོར་བ་ཞིག་ཡིན་པར་ངོས་འཛིན་བྱེད་ཀྱིན་ཡོད།
༤ (ཁྲིམས་མཐུན་གྱི་རང་སྲིད་རང་སྐྱོང་གི་བོད། བོད་ཀྱི་ཁྲིམས་རྩོད་པ་ཞིག་གི་ལྟ་ཚུལ། ༢༠༠༨ལོར་དཔར) སྟབས་མ་ལེགས་པ་ཞིག་ལ་ཤོག་སྣེ་གསུམ་ཅན་གྱི་བྲིས་རྩོམ་འདི་ལས་ཏོག་ཙམ་ཞིག་མ་གཏོགས་བརྗོད་ཐུབ་ཀྱི་མི་འདུག འོན་ཀྱང་གསལ་བོ་ཞིག་རྟོགས་ཐུབ་པ་ནི་བོད་ཀྱི་རང་སྲིད་རང་སྐྱོང་གི་བདག་དབང་ཀྲུང་ཧཱ་མི་མང་སྤྱི་མཐུན་རྒྱལ་ཁབ་དང་རྩོད་ཀྱིན་འདུག ཡིན་ན་ཡང་ཡིད་ཕངས་པ་ཞིག་ལ་དཔྱད་གཞིའི་རྒྱུ་ཆ་མང་དག་ཅིག་ལག་སོན་མ་བྱུང༌།
བཞི་བ། མཇུག་བསྡོམས།
སེང་གེ་ལོ་ངོ་དྲུག་ཙམ་གྱི་གོང་སློབ་མཐར་ཕྱིན་རྗེས་ཀྱི་རྩོམ་ཡིག་གསུམ་པོར་དཔྱད་ན་ཁོང་ཚད་ལྡན་གྱི་མཁས་དབང་ཞིག་ལ་ད་དུང་གྱུར་མི་འདུག་ལ། གང་ལྟར་ད་དུང་ཡང་ངེས་པར་དུ་རྩོམ་ཚད་ལྡན་རིང་པོ་ཁུངས་ལུང་ལྡན་པ་མཁས་པའི་ཁྱད་ཆོས་མཚུངས་ཞིང་ཆ་ཚང་བའི་རྩོམ་འབྲི་གནང་སྟེ་ཚད་ལྡན་གྱི་དུས་དེབ་ཁག་ཏུ་བཀོད་དགོས་ཀྱི་འདུག འདི་ནི་ཁོང་ལ་སྐྱོན་བརྗོད་བྱས་པ་ཞིག་མ་ཡིན་པར་ཁོང་གིས་ད་བར་བྲིས་པའི་རྩོམ་ཡིག་ལ་དཔྱད་པ་ཕྲན་ཙམ་བྱས་པ་ཞིག་ཡིན།
ཁོང་གིས་དཔར་སྐྲུན་བྱས་ཟིན་པའི་རྩོམ་ཡིག་དག་གི་ནང་དོན་ལ་གཞིགས་ན་མང་གཙོ་ལ་དོ་འཁུར་དང་བོད་རྒྱའི་རྩོད་རྙོག་དེ་སེལ་ཐབས་ལ་འབད་ཀྱིན་འདུག་པས་ངེས་པར་དུ་དགའ་བསུ་ཞུ་འོས་བ་ཞིག་རེད། ང་ཚོའི་མཐོང་སྣང་ལ་ཁོང་གི་གནས་སྟངས་ཁ་ཤས་ཤིག་ནི་ད་དུང་དཀྱུས་མ་ཞིག་ཡིན་པར་སྣང༌། ང་ཚོས་འདིར་ཁོང་གིས་རང་སྲིད་རང་སྐྱོང་ཐོག་ལ་དམིགས་སུ་འགྲེལ་བ་དག་ཚང་མ་གླེང་དགོས་བ་མ་མཆིས། ཁོང་གིས་རང་མོས་ངང་ནས་བོད་ཀྱིས་གདོང་ལེན་བྱེད་བཞིན་པའི་གནད་གལ་ཆེ་བའི་གནད་དོན་ཁག་ལ་གདོང་ལེན་བྱེད་བཞིན་པ་ལ་རྗེས་སུ་ཡི་རངས་བྱེད་ཀྱིན་ཡོད། ང་ཚོའི་རེ་བ་ལ་མ་འོངས་པར་བོད་མི་དེ་ལས་མང་བ་ཞིག་གིས་འདི་ལྟ་བུའི་བགྲོ་གླེང་གནང་བའི་རེ་བ་དང༌། བགྲོ་གླེང་འདི་ལྟ་བུས་རྒྱལ་སྤྱིའི་གནས་བབ་ལ་གོ་རྟོགས་དང་རྒྱ་ནག་གི་རྩ་ཁྲིམས་ཐོག་ཤེས་རྒྱ་ཆེ་རུ་གཏོང་ཐུབ།
འདི་དག་ནི་ང་ཚོ་བོད་ཀྱི་ཆབ་སྲིད་བསྐྱར་ཞིབ་རྩོམ་སྒྲིག་པའི་བསམ་ཚུལ་ཡིན། ང་ཚོ་ཚང་མ་ཁྲིམས་རྩོད་པ་རྐྱང་རྐྱང་ཡིན་པ་དང་ཚད་ལྡན་མཁས་པ་ཚོ་ལ་རིན་ཐང་འཇལ་བའི་ཉམས་མྱོང་མི་དམན་པ་ཞིག་ལྡན་ཡོད། ང་ཚོས་དགོངས་ཚུལ་གཞན་པ་ཡོད་ན་དགའ་བསུ་ཞུ་བཞིན་ཡོད་ལ། གལ་སྲིད་ད་དུང་མཁས་དབང་སེང་གེ་ལགས་ཀྱི་ཐུགས་དགོངས་ལ་ང་ཚོས་བཤད་པའི་སྐད་ཆ་ནོར་འཁྲུལ་ཅན་དང་། མ་དག་པ་བརྗོད་ཡོད་པར་དགོངས་ན་ང་ཚོས་གུས་པའི་ངང་ནས་ཁོང་ལ་འགྲེལ་བརྗོད་དུ་ཕེབས་པའི་སྣེ་ལེན་ཞུ་བཞིན་ཡོད།།


text:
༄༅། །དེ་རིང་གི་ཉིན་མོ་ནི་བོད་ལྗོངས་རང་དབང་སྒེར་ལངས་ཐེངས་༥༠ པ་དུས་དྲན་སྲུང་བརྩིའི་མཛད་སྒོ་དང༌། ལྷག་པར་དུ་འདི་ལོ་ནི་ྋགོང་ས་ྋསྐྱབས་མགོན་ཆེན་པོ་མཆོག་དབུས་པས་བོད་གཞུང་དགའ་ལྡན་ཕོ་བྲང་དང་བཙན་བྱོལ་བོད་མི་བཅས་རྒྱའི་བཙན་དབང་ལས་གྱར་ནས་མི་ལོ་༥༠ ཧྲིལ་པོ་འཁོར་བའི་དུས་དྲན་སྲུང་བརྩི་འདིའི་སྐབས་དབུ་བཞུགས་སུ་ཆིབས་སྒྱུར་བཀྲིན་བསྐྱངས་པ་ས་སྟེང་འཇིག་རྟེན་ཡོངས་རྫོགས་ཀྱི་བླ་ན་མེད་པའི་ཞི་བདེའི་དབུ་ཁྲིད་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ལ་སྒོ་གསུམ་མི་ཕྱེད་དད་པས་ལྷ་ཕྱག་གྲངས་མེད་སྔོན་དུ་བཏང་ནས་འཁོན་རིགས་བསྟན་པའི་གཙུག་རྒྱན་དཔལ་ས་སྐྱ་གོང་མ་བདག་ཁྲི་རིན་པོ་ཆེ་མཆོག་གིས་དབུས་བླ་ཆེན་རྣམ་པ་དང༌། བླ་ཆེན་སྐུ་ཚབ་རྣམ་པ། སྐྱབས་གནས་དགེ་འདུན་གྱི་སྡེ་རྣམས་དང༌། བཙན་བྱོལ་བོད་གཞུང་གི་མང་གཙོའི་ཀ་བ་གསུམ་གྱི་མཛད་གཙོ་ལས་ཟུར་རྣམ་པ། རང་དབང་ལྡན་པའི་མཛད་གཙོ་ལས་ཟུར་རྣམ་པ། གཞུང་ཞབས་ལས་ཟུར་རྣམ་པ། གཞུང་འབྲེལ་དང་གཞུང་འབྲེལ་མ་ཡིན་པའི་སྒྲིག་འཛུགས་དང་ཚོགས་པ་ཁག་གི་དབུ་ཁྲིད་རྣམ་པ། དགེ་ལས་སློབ་ཕྲུག་རྣམ་པ། འདིར་འདུས་མང་ཚོགས། ལྷག་པར་དུ་དེ་རིང་མཛད་སྒོར་ཆེད་གཉེར་གྱིས་ས་ཐག་རིང་པོ་ནས་བཅར་གནང་བའི་རྒྱ་རིགས་སྐུ་མགྲོན་རྣམ་པ། ཨི་ཀྲ་ལི་ཏི་རན་ཏོ་རང་སྐྱོང་ས་ཁུལ་གྱི་སྲིད་འཛིན་རྡེ་ལའི་དབུས་པའི་ཕྱག་འབྲེལ་རྣམ་པ་བཅས་ལ་གུས་འདུད་དང་བཅས་སྙན་སྒྲོན་ཞུ་རྒྱུར།
འདས་པའི་ལོ་༥༠ ནང་རང་ཡུལ་རང་དབང་གི་དོན་དུ་རང་གི་རྩ་ཆེའི་ལུས་སྲོག་ལོངས་སྤྱོད་དང་བཅས་པ་བློས་བཏང་གནང་མཁན་རྒྱལ་གཅེས་ལྷག་བསམ་སྙིང་སྟོབས་ཅན་གྱི་དཔའ་བོ་དཔའ་མོ་རྣམས་དང༌། ད་ལྟའང་ཉེས་མིང་སྣ་ཚོགས་ཁག་འདོགས་ཀྱིས་དོ་དམ་བཙོན་འཇུག་འོག་ཉིན་མཚན་མ་འཁྱོལ་པའི་མནར་གཅོད་མྱངས་དང་མྱོང་བཞིན་པ་རྣམས་ཀྱི་དཔའ་མཛངས་མཛད་རྗེས་ལ་གུས་འདུད་དང་གདུང་སེམས་མཉམ་སྐྱེ་གི་ལེགས་སོའི་བསྔགས་བརྗོད་ཞུ་བ་དང་འབྲེལ་འདས་པོ་རྣམས་འཕགས་མཆོག་འཇིག་རྟེན་མགོན་པོས་ཚེ་རབས་ཀུན་ཏུ་མཉེས་ཤིང་རྗེས་སུ་འཛིན་པའི་སྨོན་འདུན་ཤུགས་དྲག་ཞུ་རྒྱུ་ཡིན།
འདས་པའི་ལོ་༥༠ ནང་རྒྱ་ནག་གཞུང་གིས་བོད་མིའི་མངོན་འདོད་དང་མ་འཚམས་པའི་མཁྲེགས་བཟུང་གི་སྲིད་བྱུས་མ་རངས་པ་ཤ་སྟག་བཟུང་ཐོག་ཉེ་ལམ་ཕྱི་ཟླ་༣ པའི་ཚེས་༢ ཉིན་བཏོན་པའི་བོད་ལྗོངས་སུ་དམངས་གཙོའི་བཅོས་བསྒྱུར་བྱས་ནས་ལོ་ལྔ་བཅུ་འཁོར་བའི་རྒྱབ་ཤ་དཀར་པོའི་དེབ་ཟེར་བའི་ཡིག་ཆ་དེའང་དངོས་དོན་དང་རིང་དུ་ཕྱོགས་ནས་འཁྱོག་བཤད་ཁོ་ནའི་ལམ་ནས་འཛམ་གླིང་དབུ་བསྐོར་གཏོང་ཐབས་ཞིག་ཡིན་པ་དང༌། ཕྱི་ལོ་༢༠༠༨ ཟླ་༣ ཚེས་༡༠ ནས་བཟུང་འདི་ནས་ཤེས་རྟོགས་བྱུང་བ་ལྟར་ན་ད་ཕན་ཉུང་མཐར་བོད་མི་༢༡༩ ཙམ་རྐྱེན་འདས་སུ་བཏང་བ་དངོས་སུ་ར་འཕྲོད་ཡོད་པ་དང༌། འཛིན་བཟུང་བཙོན་འཇུག་བྱས་པ་ཉུང་མཐར་༦༧༠༥། རྨས་སྐྱོན་ཕོག་པ་༡༢༩༤ ལྷག་དང༌། ལོ་དུས་རྒྱས་བཅད་ཀྱི་བཙོན་འཇུག་ཁྲིམས་ཐག་བཅད་ཟིན་པ་༢༨༦། གར་སོང་ཆ་མེད་དུ་ཕྱིན་པ་མང་དག་ཅིག་བྱུང་ཡོད་པ་མ་ཟད། ཕྱི་ལོ་༢༠༠༩ ནང་སྔ་ལོ་ལས་གཞི་རྒྱ་ཆེ་བའི་དོན་རྐྱེན་འབྱུང་ཉེན་གྱི་དོགས་གཞིའི་འོག་རྒྱ་གཞུང་ནས་བོད་ཆོལ་ཁ་གསུམ་གྱི་ས་ཁྱོན་ཡོངས་ལ་ཉིན་རེ་བཞིན་དམག་དཔུང་འཕར་སྣོན་བཏང་སྟེ་ཏཱ་ལའི་རུ་ཚོགས་ཀྱི་ཁ་བྲལ་སྟོབས་ཤུགས་ཞེས་པར་རྡུང་རྡེག་གཏོང་རྒྱུ། དམག་འཐབ་དམག་སྦྱོང་གི་བྱེད་ཐབས་བེད་སྤྱད་དེ། གསང་གནས་བརྡ་འཕྲིན་འཚོལ་བསྡུ་དང༌། ཁྲིམས་འགལ་མི་ངན་འདུ་འཛོམས་ཁ་ཐོར་གཏོང་རྒྱུ། སོགས་ཀྱི་མིང་འདོགས་སྣ་ཚོགས་འོག་མངོན་མེད་ཀྱི་དྲག་པོའི་ཁྲིམས་གཞི་ལག་བསྟར་བྱེད་བཞིན་ཡོད་པ་དང༌། དམིགས་བསལ་དགོན་སྡེ་ཁག་ལ་ཁྲིམས་ལུགས་དྲིལ་བསྒྲགས་ཀྱིས་སློབ་གསོའི་ལས་འགུལ་དང༌། རྒྱལ་གཅེས་ཆོས་གཅེས་ཀྱི་སློབ་གསོའི་ལས་འགུལ། ན་ནིང་རྒྱ་བོད་གཉིས་སུ་ས་ཡོམ་གྱི་རྐྱེན་པས་རྒྱ་བོད་མི་རིགས་ཁྲི་ཚོ་ཁ་ཤས་རྐྱེན་འདས་སོང་ཡོད་པ་དང༌། བོད་ནང་དྲག་གནོན་མནར་གཅོད་འོག་རྐྱེན་འདས་སོང་བའི་ཡིད་སྐྱོའི་གནས་ཚུལ་ལས་ལོ་གསར་ལ་སོགས་པ་དགའ་སྟོན་བྱ་རྒྱུའི་དུས་ཤིག་མིན་རུང༌། རྒྱ་ནག་གཞུང་གིས་ནམ་རྒྱུན་ལྟར་མིའི་ཚེ་སྲོག་ལ་རིན་ཐང་སྤུ་ཙམ་མེད་པར་བོད་ཀྱི་ལོ་གསར་དམིགས་བསལ་གྱིས་དགའ་སྟོན་བྱེད་དགོས་པའི་ཁྱབ་བསྒྲགས་དང་ལས་འགུལ་མང་དག་སྤེལ་ཡོད། གཞན་ཡང་བོད་རང་སྐྱོང་ལྗོངས་ཟེར་བའི་མི་མང་འཐུས་མི་ཚོགས་ཆེན་ནས་བོད་ཀྱི་ཡར་ལངས་ཞིང་བྲན་ཁྲི་ཚོ་བརྒྱ་ལྷག་ལ་བཅིངས་གྲོལ་ཐོབ་པ་དང༌། བོད་ལ་དམངས་གཙོ་བཅོས་བསྒྱུར་བྱས་ཏེ་མི་ལོ་༥༠ འཁོར་བའི་དུས་ཚིགས་སྐོར་གཏན་འབེབས་ཀྱིས་བོད་མི་ཡོངས་ནས་དགའ་སེམས་འཁོལ་བའི་རྟེན་འབྲེལ་ཞུ་དགོས་སོགས་བྱུས་ངན་འདིང་བཞིན་ཡོད་པས་བོད་ནང་གི་ཛ་དྲག་གི་གནས་སྟངས་ཉིན་རེ་བཞིན་ཇེ་ཞན་ཇེ་སྡུག་ཏུ་འགྲོ་བཞིན་ཡོད་པ་འཛམ་གླིང་ཀུན་གྱིས་མཐོང་ཆོས་སུ་གྱུར་ཡོད།
རྒྱ་ནག་གཞུང་གིས་འདས་པའི་ཉམས་མྱོང་ལ་བལྟས་ནས་བོད་ནང་ལེགས་བཅོས་བྱ་རྒྱུ་དང༌། སྲིད་འཛིན་ཧུའུ་ཅིན་ཐའོ་ཡིས་བཤད་པའི་ཚན་རིག་དང་མཐུན་པའི་གོང་འཕེལ་གྱི་ལྟ་བའི་འོག་འཆམ་མཐུན་དང༌། བརྟན་ལྷིང༌། མི་རིགས་ཀྱི་མཐུན་སྒྲིལ་བཅས་ཀྱི་སྤྱི་ཚོགས་ངོ་མ་ཞིག་བསྐྲུན་རྒྱུ་ཕར་བཞག གོང་གསལ་བྱུས་ངན་འོག་བོད་མི་ཚོར་མཐོང་ཆུང་དང་ཁྱད་གསོད། བརྙས་བཅོས་དང་དྲག་གནོན་བཅས་ཀྱི་འོག་འཆམ་མཐུན་གྱི་སྤྱི་ཚོགས་ཤིག་བསྐྲུན་ཐབས་མེད་པ་ས་རིས་ཐང་གསལ་དུ་གྱུར་ཡོད། དེ་ཙམ་མ་ཟད་ཕྱི་ལོ་༢༠༠༨ ལོར་རྒྱ་གཞུང་རང་ངོས་ནས་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་སུ་ཕུལ་བའི་སྙན་ཐོའི་ནང་བོད་མི་ཞི་བའི་སྒེར་ལངས་ཐོག་དྲག་གནོན་མནར་གཅོད་བཏང་ཚུལ་ཟུར་ཙམ་ཡང་བཀོད་མེད་ཁར། མཉམ་འབྲེལ་རྒྱལ་ཚོགས་ཀྱི་མནར་གཅོད་ཐོག་ཆེད་འཛུགས་ཚོགས་ཆུང་གིས་བཏོན་པའི་བོད་དོན་དང་འབྲེལ་བའི་སྙན་ཐོར་ངོས་ལེན་མེད་པའི་ལན་འདེབས་གསལ་བཤད་བྱས་པ་དེ་དག་དུས་རབས་ཉེར་གཅིག་པའི་ནང་དཔལ་འབྱོར་དང་དམག་གི་ནུས་ཤུགས་ཀྱིས་འཛམ་གླིང་རྒྱལ་ཁབ་གཞན་ལའང་དབུ་བསྐོར་དང་མཐོང་ཆུང་ཁྱད་གསོད་བྱེད་བཞིན་ཡོད།
འདས་པའི་ལོ་༥༠ ནང་གཞིས་ལུས་བོད་མི་རྣམས་ཀྱིས་འཚེ་མེད་ཞི་བའི་ལས་འགུལ་གྲངས་ལས་འདས་པ་སྤེལ་ཡོད་པ་དང༌། ལྷག་པར་དུ་ཕྱི་ལོ་༢༠༠༨ ཟླ་༣ ཚེས་༡༠ ནས་བཟུང་བོད་ཆོལ་གསུམ་ཁྱོན་ཡོངས་ལ་ཆོད་སེམས་བརྟན་ཞིང་ཞུམ་པ་མེད་པའི་སྙིང་སྟོབས་ཀྱི་ལས་འགུལ་སྤེལ་ཡོད། དུས་ད་ལྟའང་གཞིས་ལུས་བོད་མིས་ཐབས་མཁས་ཀྱི་འཚེ་བ་མེད་པའི་ལམ་ནས་ཚད་མཐོན་པོའི་ལས་འགུལ་སྤེལ་དང་སྤེལ་བཞིན་པར་བཙན་བྱོལ་བོད་མི་རྣམས་ནས་མ་འཕྱུག་ན་གཞིས་བཞུགས་བོད་མིའི་སྙིང་སྟོབས་དང་ལྷག་བསམ། ཆོད་སེམས་བཅས་པ་བརྟན་པོ་ཡོད་པ་ཉེ་བའི་ཆར་བོད་ནང་དུ་ལས་འགུལ་སྤེལ་བའི་གནས་ཚུལ་ལས་ར་འཕྲོད་པ་ཡིན།
བོད་མི་རྣམས་ཀྱིས་རྒྱའི་བཙན་དབང་འོག་ཏུ་གནས་ཏེ་ལོ་ངོ་༥༠ འཁོར་བའི་རིང་བོད་གཞིས་བྱེས་གཉིས་སུ་བོད་དོན་བདེན་མཐའ་གསལ་ཐབས་སུ་འཚེ་མེད་ཞི་བའི་ལམ་ནས་ལས་འགུལ་ཇི་སྙེད་ཅིག་བརྩམས་པའི་ནང་ནས་གྲུབ་འབྲས་སོན་པ་དང་མ་སོན་པ་སྣ་ཚོགས་ཤིག་བྱུང་ཡོད་པས་དེའི་ཉམས་མྱོང་གཞི་རྩར་བཟུང་སྟེ་མ་འོངས་པར་ལས་འགུལ་བརྩམ་ཕྱོགས་ལ་ཐབས་བྱུས་འཆར་འགོད། སྒྲིག་འཛུགས་ལྡན་ཞིང་ཆིག་བསྒྲིལ་གྱི་ཐོག་ནས་ནུས་པ་ལྡན་པའི་ལས་འགུལ་ལག་བསྟར་བྱ་རྒྱུའི་དུས་ལ་བབས་ཡོད། མ་འོངས་པར་ཡང་ཇི་སྲིད་བོད་དོན་བདེན་མཐའ་མ་གསལ་བ་དེ་སྲིད་དུ་ལས་འགུལ་ཅི་འདྲ་ཞིག་སྤེལ་ཡང་འཚེ་མེད་ཞི་བའི་རྒྱ་ལས་མི་བརྒལ་བའི་དམ་བཅའ་བརྟན་པོ་གཟུང་དགོས་པ་ནི་ང་ཚོའི་གཞི་རྩའི་ལྟ་གྲུབ་ཡིན་པ་དང༌། སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་བོད་ས་གླང་ལོའི་གནམ་ལོ་གསར་བཞད་ཉིན་གསུང་འཕྲིན་སྤྱི་སྩལ་གྱི་དགོངས་དོན། བོད་རྒྱ་མི་རིགས་དབར་ཕྱོགས་འགལ་དམ་སེལ་མི་འབྱུང་བ་གལ་ཆེ་དོན་ཆེ་ཞིག་ཡིན་པ་མ་ཟད། སྤྱི་འཐུས་ལྷན་ཚོགས་ནས་གྲོས་ཆོད་བཞག་པ་དང༌། དེ་བཞིན་ཉེ་ཆར་དམིགས་བསལ་ཚོགས་ཆེན་གྱི་རྒྱབ་གཉེར་སྙན་ཐོ་ལྟར་ྋགོང་ས་མཆོག་གིས་འཛམ་གླིང་ཆབ་སྲིད་ཀྱི་འགྱུར་འགྲོས་ལ་གཞིགས་པའི་ཆབ་སྲིད་ཀྱི་ལངས་ཕྱོགས་ཇི་གནང་ལ་ཤར་བསྐྱོད་གནང་ཐུབ་ཚེ་གཅིག་གྱུར་གྱི་ནུས་པ་གོང་མཐོར་འགྲོ་རྒྱུ་ཡིན་པ་སྨོས་མེད་ལ་སོང་ཚང་མས་རང་དོན་རང་གཅེས་ཀྱིས་དེ་དོན་མཛད་ཕྱོགས་དགོས་གལ།
གཞིས་བཞུགས་བོད་མིས་འགྱུར་བ་མེད་པའི་ལངས་ཕྱོགས་དང༌། སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་མཛད་འཕྲིན་བཅས་ལ་བརྟེན་རྒྱལ་སྤྱིའི་ནང་བོད་པའི་བདེན་པའི་གནས་ཚུལ་ལ་རྒྱབ་སྐྱོར་ཤུགས་ཆེ་ཐོབ་བཞིན་ཡོད་པ་དང༌། རྒྱ་ནག་མི་མང་ནང་ནས་ཀྱང་རྒྱབ་སྐྱོར་ཤུགས་ཆེར་འགྲོ་བཞིན་པ་དེ་རིང་རྒྱ་རིགས་མང་དག་ཅིག་རྒྱབ་སྐྱོར་གྱི་རྣམ་པ་མཚོན་བྱེད་ས་ཐག་རིང་པོ་ནས་འདིར་ཕེབས་ཡོད་པ་ལས་ར་འཕྲོད་ཐུབ།
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་དབུ་ཁྲིད་པའི་བཙན་བྱོལ་བོད་གཞུང་ནས་བོད་རྒྱ་གཉིས་ཀྱི་དཀའ་རྙོག་སེལ་ཐབས་སུ་ལན་དགུ་ཆད་མཐུད་ཀྱི་སྔ་རྗེས་གཉིས་སྨན་ཐབས་ལམ་བཙལ་ཡོད་ཀྱང་རྒྱ་ནག་གཞུང་ནས་ཚུལ་མཐུན་གྱི་ལན་བརྡ་མ་སྤྲད་པ་ལ་བརྟེན་ད་ལྟའང་བོད་རྒྱའི་དཀའ་རྙོགས་སེལ་ཐུབ་མེད། དེའི་འགན་ཁུར་ནི་རྒྱ་ནག་གཞུང་ཁོ་ནར་ཡོད། ཅི་སྟེ་རྒྱ་ནག་གཞུང་གིས་ལྷག་བསམ་རྣམ་དག་གི་བོད་རྒྱའི་དཀའ་རྙོག་སེལ་འདོད་ཡོད་ཚེ་ད་ལྟ་ཚོགས་བཞིན་པའི་རྒྱ་ནག་མི་དམངས་འཐུས་མིའི་ཚོགས་ཆེན་དང་རྒྱ་ནག་མི་དམངས་ཆབ་སྲིད་གྲོས་ཚོགས་གཉིས་ནང་བོད་མིའི་མངོན་འདོད་ཚིམས་པའི་ཐབས་ལམ་སྐོར་བགྲོ་གླེང་དང་ཐག་གཅོད་གནང་དགོས།
བཙན་བྱོལ་བོད་མིའི་སྤྱི་ཚོགས་བརྟན་གནས་ཡོང་དགོས་པ་ནི་རྩ་དོན་དང་ཐད་ཀར་འབྲེལ་བ་ཡོད་པ་ཞིག་ཡིན་པ་དང༌། དེ་ལྟར་ཡོང་བར་བཙན་བྱོལ་སྤྱི་ཚོགས་ནང་ཤེས་ཡོན་དང༌། ཚད་ལྡན་གྱི་ཆབ་སྲིད་སློབ་གསོ། གཞི་རིམ་མང་གཙོའི་འགྲོ་ལུགས་སྲ་བརྟན། གཞིས་ཆགས་ཁག་སྲ་བརྟན་གནས་པ་དང༌། སྤྱི་ཚོགས་ཁ་ཐོར་དུ་མི་འགྲོ་བ་སོགས་ནི་དོན་གྱི་སྙིང་པོར་མཐོང་བས་དེའི་ཆེད་དུ་སྔར་ལམ་ལྟར་མ་ཡིན་པ་སྤྱི་འཐུས་རྣམ་པ་བོད་མིའི་འདུ་གནས་ཁག་ལ་ཆ་བགོས་ཀྱིས་ཉུང་མཐར་ཡང་ལོ་རེར་ས་བགོས་སོ་སོར་ཐེངས་གཉིས་ཙམ་གོང་གསལ་གནད་དོན་ཁག་གི་ཐོག་ལས་དོན་བྱ་རྒྱུ་སྐོར་བཀོད་ཁྱབ་ཟིན་ཡོད།
རྒྱ་གར་དབུས་རྒྱལ་སྤྱིའི་ནང་བོད་མིའི་བདེན་དོན་ལ་རྒྱབ་སྐྱོར་གནང་མཁན་ཚང་མར་དེ་རིང་གི་གོ་སྐབས་འདི་བཟུང་ནས་ཐུགས་རྗེ་བླ་མེད་དུ་ཆེ་ཞུ་རྒྱུ་དང༌། མུ་མཐུད་དེ་སྔར་ལྷག་རྒྱབ་སྐྱོར་ཡོང་བའི་རེ་འདུན་ཞུ་བཞིན་ཡོད། མཐའ་དོན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་འགྲོ་བ་སྤྱི་དང་བྱེ་བྲག་གི་སླད་སྐུ་ཚེ་ྋཞབས་པད་སྲིད་མཐར་བརྟན་ཅིང་ཐུགས་ཀྱི་བཞེད་དགོངས་ཡོངས་སུ་ལྷུན་གྱིས་འགྲུབ་པ་དང༌། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་༢༠༠༩ ཟླ་༣ ཚེས་༡༠ ལ།།


text:
སློབ་གསོ་ནི་ཤེས་ཡོན་ངེས་ཅན་ཐོབ་པའི་ཡིད་ཆེས་དང་། ཀུན་སྤྱོད་དྭངས་གཙང་ལ་ཕྱོགས་པའི་སྒྲོན་མེ། འཇིག་རྟེན་གསར་པར་འཇུག་པའི་ལྡེ་མིག་ལྟ་བུ་ཡིན་ལ་རྒྱལ་ཁབ་ཅིག་དང་། མི་རིགས་ཤིག ཁྱིམ་ཚང་གཅིག་བཅས་ཚང་མའི་དར་རྒུད་སློབ་གསོར་རག་ལུས་ཡོད། དེར་བརྟེན། སློབ་གསོས་ངེས་པར་དུ་ཤེས་ལྡན་ཀུན་སྤྱོད་གཙང་བའི་མི་སྣ་གང་མང་གསོ་སྐྱོང་བྱས་ཏེ་དུས་རབས་ཉེར་གཅིག་པའི་འགྲན་རྩོད་ཆེ་མོའི་ཁྲོད་མགོ་བོ་མཉམ་འདེགས་དང་། གོམ་པ་མཉམ་བགྲོད། དཔུང་པ་མཉམ་གཤིབ་ངང་བསྐྱོད་པའི་ལམ་ཕྱོགས་གསལ་སྟོན་བྱེད་དགོས་པ་མ་ཟད། བདེ་ཐང་གི་ལུས་པོ་དང་། དྭངས་གཙང་གི་ཁོར་ཡུག ཞི་བདེ་དང་འཆམ་མཐུན་གྱི་སྤྱི་ཚོགས་ཤིག་བཅས་བསྐྲུན་པའི་ཀུན་སྤྱོད་དེ་ཡང་སློབ་གསོ་ཉིད་ལ་རག་ལས་སྟབས། ཁོ་བོས་དེ་འབྲེལ་གྱི་སློབ་གསོའི་ཉམས་མྱོང་ཕྲན་བུ་གླེང་བར་འདོད།
དང་པོ། ཤེས་ཡོན་སློབ་གསོ།
ཤེས་བྱ་ཡོན་ཏན་ནི་འཇིག་རྟེན་རྨོངས་མུན་གྱི་ལམ་ལས་ཐར་བར་བྱ་བའི་སྒྲོན་མེ་ཞིག་དང་། བྱ་བའི་འཇུག་ལྡོག་ལ་ལེགས་ཉེས་བླང་དོར་གྱི་བརྡར་ཤ་གཅོད་པའི་ཤེས་རབ་ཀྱི་རལ་གྲི་རྣོ་པོ་ཞིག་ཡིན་སྟབས། རང་གཞན་ཀུན་གྱི་རྒྱུད་ལ་ངེས་པར་དུ་ལྡན་དགོས་པ་ཞིག་རེད། དེས་ན་བྱིས་པར་ཤེས་ཡོན་སློབ་པའི་ཆེས་འགག་རྩ་ནི་དགེ་རྒན་གྱི་ཤེས་བྱའི་སྦྱངས་ཚད་དང་། སློབ་གཞི་སློབ་ཁྲིད་ཀྱི་ཐབས་ལམ་དང་འབྲེལ་བ་དམ་ཟབ་ཡོད་པས་དགེ་རྒན་གྱིས་དུས་དང་རྣམ་པ་ཀུན་ཏུ་སྦྱངས་ཚད་དང་། ཉམས་མྱོང་གཉིས་གསོག་འཇོག་གང་ལེགས་བྱས་ཏེ་སློབ་མར་སློབ་ཁྲིད་ཡག་པོ་བྱ་རྒྱུ་དེ་འགན་འཁྲི་ཞིག་ནས་སྤྲོ་སེམས་ཤིག་ཏུ་འཕེལ་བ་བྱ་དགོས།
སློབ་གྲྭ་ནི་བུ་ཕྲུག་ཚོའི་ཁྱིམ་ཚང་གཉིས་པ་དང་། དགེ་བའི་བཤེས་གཉེན་ནི་ཕ་མ་གཉིས་པ་ལྟ་བུ་ཡིན་པས་དགེ་རྒན་གྱི་ཀུན་སྤྱོད་དང་ཡོན་ཚད་ཀྱི་ཚད་གཞི་ངེས་ཅན་ཞིག་མེད་ན་སློབ་ཚན་གྱི་དཀའ་གནད་དམ་གཙོ་གནད་གསལ་པོར་སྟོན་མི་ཐུབ་པ་དང་། མིང་ཚིག་གི་འགྲེལ་པ་གནད་དུ་མི་འཁེལ་བ། དཔེར་བརྗོད་རྙོག་ཅིང་མཁྲེགས་ལ་གོ་བ་ལོན་དཀའ་བ། ཐ་ན་སློབ་གཞིའི་དབྱེ་མཚམས་དང་གཙོ་ཕལ་གཉིས་ཀྱང་ཕྱིན་ཅི་ལོག་པའི་གནས་ཚུལ་ཐོན་རྒྱུ་ནི་གདོན་མི་ཟ། དེ་ཡང་དགེ་རྒན་གྱི་ཡོན་ཚད་དམའ་དྲགས་ན། སློབ་ཁྲིད་ཀྱི་ཐབས་ལམ་ཕུན་སུམ་ཚོགས་པོ་ཡོང་བར་དཀའ་ཞིང་ཉམས་མྱོང་གསོག་འཇོག་གི་བློ་གྲོས་ལའང་རྩལ་ལག་རྒྱས་པར་མི་ནུས་ལ་སློབ་ཁྲིད་ཀྱི་བྱ་ཐབས་འབྲི་ཀློག་འཛིན་གསུམ་ཁོ་ནར་བརྟེན་ན། གཅིག་ནས་སློབ་ཕྲུག་གིས་སློབ་ཚན་མགོ་ནས་མཇུག་བར་ཀློག་ཤེས་ཙམ་ལས་དེའི་གཙོ་དོན་ནམ་སྙིང་དོན་དང་། དུམ་མཚམས། མི་སྣ། བྱ་དངོས་གང་ལ་ཡང་དབྱེ་ཞིབ་དང་གོ་བ་གཏིང་ཟབ་ལོན་མི་ཐུབ་པ་དང་། གཉིས་ནས་ནང་དོན་ཁག་གཅིག་ཟིན་བྲིས་དེབ་ཐོག་ཏུ་འབྲི་ཤེས་པ་ཙམ་ལས་ཡིག་གཟུགས་དང་། དག་ཆ། ཕྲད་སོགས་ལ་སྣང་འཇོག་བྱེད་མི་ཐུབ། གསུམ་ནས་དཔེ་དེབ་དང་ཟིན་བྲིས་ལ་འཁོད་པའི་རྩ་བ་འགའ་ཞིག་ཉིན་ལྟར་ངག་ལ་ཟིན་དུ་བཅུག་ནས་གནས་སྐབས་ཀྱི་རྒྱུགས་ལེན་ལ་ཁ་གཅོག་ཐུབ་པ་ལས་ཕུགས་ཕན་གྱི་རྨང་གཞི་བརྟན་པོ་ཞིག་འདིང་མི་ཐུབ་སྟབས་དགེ་རྒན་རང་ཉིད་ཀྱང་ཡིད་ཐང་ཆད་དེ་མ་དག་རྒྱུན་འབྱམས་ཀྱི་སློབ་ཁྲིད་ཀྱི་ཐབས་ལམ་སྐྱོ་པོ་འདིའི་འཆིང་རྒྱ་ལས་ཐར་བའི་སྤོབས་སེམས་དང་བྲལ་ཏེ་ཅི་བྱ་གཏོལ་མེད་དུ་འགྱུར་་པར་ངེས།
སྐད་ཡིག་སློབ་ཚན་གཙོས་པའི་སློབ་ཚན་གང་ཞིག་ཡིན་རུང་ནག་པང་དང་། སྦྱང་ཤིང་། སྦྱོང་དེབ་བཅས་ཀྱི་ཐོག་ཏུ་ཡིག་གཟུགས་ལེགས་པོ་རྒྱུན་འཁྱོངས་ནས་འབྲི་རྒྱུ་གལ་འགངས་ཤིན་ཏུ་ཆེ། དགེ་རྒན་གྱི་ཡིག་གཟུགས་ནི་སློབ་མའི་ངོས་ནས་བརྗོད་ན། དགེ་རྒན་དེར་གདེང་འཇོག་བྱེད་པའི་ཐོག་མའི་བག་ཆགས་ཡིན་པས་ཡིག་གཟུགས་གཙང་ཞིང་གྲལ་འགྲིག་པ་དང་མཛེས་པའི་དཔེ་གཟུགས་ཀྱི་རྩ་དོན་ནན་སྲུང་གིས་སློབ་མས་བལྟས་པ་ཙམ་གྱིས་སྤྲོ་སྣང་དང་མོས་པ་ཅིག་ཅར་དུ་འཕེལ་ཏེ་སྦྱངས་འདོད་ཀྱི་ཀུན་སློང་ཞིག་སྐྱེ་ཐུབ་པ་ལས་རང་གིས་བྲིས་པའི་ཡི་གེ་སོ་སོ་རང་ཉིད་ཀྱིས་ཀྱང་བལྟ་བའི་སྤྲོ་བ་མེད་ཅིང་ཉེ་རིང་གང་ནས་བལྟས་ཀྱང་སྲིན་གཟུགས་རྩམ་ཤུལ་དུ་གསལ་བ་ལྟ་བུའི་སྐྱོན་ལས་ཐར་བར་འབད་དགོས།
གཞན་ཡང་དགེ་རྒན་གྱིས་ཐ་སྙད་ཀྱི་འགྲེལ་པ་དང་། བརྗོད་པ་གང་རུང་གི་དཔེར་བརྗོད་འགོད་དུས་དོན་དངོས་ཀྱི་འཚོ་བ་དང་སྡེབ་ཅིང་། ཚིག་རྒྱས་བསྡུས་རན་པ། རྣ་བར་སྙན་ཞིང་བློ་ལ་འཛིན་བདེ་བ། དགོད་བྲོ་ཞིང་ངོ་མཚར་བའི་བརྗོད་པ་ཞིག་ཏུ་བསྒྲུབ་གང་ཐུབ་བྱས་ཏེ་བཀླགས་པ་ཙམ་གྱིས་ཡིད་ལ་སིམ་པའི་མྱོང་བ་ཞིག་ཏུ་འགྱུར་བ་བྱེད་དགོས། འབྲི་ཀློག་ལྟ་བུའི་སློབ་ཚན་ཁག་སློབ་མར་འཚམ་པའི་སྡེ་ཚན་དུ་དབྱེ་སྟེ་དབྱེ་མཚམས་དེ་དག་སློབ་མའི་སྤྱིའི་འདོད་པ་དང་མཐུན་པ་ཞིག་བཟོ་དགོས་ལ། ཞོར་དུ་སློབ་མར་ཡི་གེ་འབྲི་སྐབས་དང་ཀློག་པའི་སྐབས་སུ་མིག་དང་དཔེ་དེབ་དབར་གྱི་རྒྱང་ཐག་གི་ཕན་གནོད་ཀྱི་ཤེས་བྱ་དང་གོམས་གཤིས་བཟང་པོ་ལྷན་དུ་སྐྱེད་སྲིང་བྱེད་དགོས་པ་ལས་དེང་སང་རྒྱུགས་འབྲས་ཁོ་ནར་དམིགས་པའི་སློབ་གསོའི་འགག་སྒོ་ལས་བརྒལ་དགོས།
གཉིས་པ། ཀུན་སྤྱོད་སློབ་གསོ།
ཀུན་སྤྱོད་སློབ་གསོའི་དམིགས་ཚད་གཙོ་བོ་ནི་རང་བཞིན་དྲང་བའི་གོམས་གཤིས་ལ་འཇུག་པ་ཡིན་ཞིང་། དེ་ཡང་མི་ཞིག་ལ་ཤེས་བྱའི་སྦྱངས་ཚད་ངེས་ཅན་ཞིག་ཏུ་སླེབས་པ་ཙམ་གྱིས་ཁོ་བོའི་ཀུན་སྤྱོད་བཟང་བ་ཡོངས་སུ་མི་ཁྱབ། ཁ་རྒྱུན་དུ། རྟོག་པ་ལྷ་དང་མཉམ་ཡང་། སྤྱོད་པ་མི་དང་བསྟུན་དགོས་ཞེས་པའི་ཐོག་ནས་སྤྱོད་ལམ་ནི་གང་ཟག་ཅིག་གི་ལུས་ངག་ཡིད་གསུམ་མམ་དེ་གསུམ་གང་རུང་གི་རྣམ་འགྱུར་དང་བྱ་སྤྱོད་ལ་གོ་དགོས་པར་བརྟེན། ང་ཚོས་བྱ་བྱེད་ངན་པ་ལ་གོམས་པའི་སྐྱེ་བོ་ཀུན་དང་། ལད་ཟློས་རང་བཞིན་ལ་དགའ་བའི་བྱིས་པ་ཆུང་ཆུང་ཚོའི་ལྷན་སྐྱེས་ཀྱི་ཤེས་པ་ལ་སྦྱོང་བརྡར་ལེགས་པར་སྤྲས་ཏེ་ཁོང་ཚོ་ཆུང་དུས་ནས་སློབ་སྦྱོང་ལ་བརྩོན་པ་དང་། ངལ་རྩོལ་ལ་དགའ་བ། ཕ་མ་དང་དགེ་རྒན་ལ་བརྩེ་བ། ཁྱིམ་ཚང་དང་སློབ་གྲྭ་ལ་དུང་བ་སོགས་སྙིང་སྟོབས་ཆེ་ཞིང་། བྱམས་སེམས་ལྡན་པ། དམངས་ཕན་དྲང་བཞག་དང་། རིག་བཀྲ་གཤིས་བཟང་གི་མི་སྣར་འགྱུར་བ་བྱེད་དགོས།
བརྩེ་དུང་དང་བྱམས་བརྩེ་མེད་ན་གྲུབ་འབྲས་ཡག་པོ་ཞིག་ཐོབ་མི་སྲིད། ཤེས་ཡོན་ཡོད་ནའང་བརྩེ་བ་མེད་པའི་དབང་གིས་ཤེས་ཡོན་བེད་སྤྱོད་བྱེད་པར་བཀག་རྒྱ་ཕོག་གི་ཡོད་པས་དེའི་ཕྱིར་ཀུན་སྤྱོད་སློབ་གསོ་ནི་སློབ་གསོ་ཡོངས་ཀྱི་མ་མ་ལྟ་བུ་སྟེ་སྔོན་འགྲོའི་ཆ་རྐྱེན་ཡིན་པར་རྟོགས་དགོས་པ་དང་། ཕ་མའམ་ཁྱིམ་ཚང་གི་སློབ་གསོ་ནི“སྤྱི་ཚོགས་དང་། སློབ་གྲྭ ཁྱིམ་ཚང”བཅས་གསུམ་གྱི་སློབ་གསོའི་རྨང་གཞི་ཡིན་པས་ན། དེ་ལ་གཟབ་ནན་བྱེད་ལུགས་དང་། ཐབས་ཤེས། བརྒྱུད་རིམ། གྲུབ་འབྲས་རྣམས་རེ་རེ་བཞིན་ངེས་དགོས།
ཀུན་སྤྱོད་སློབ་གསོས་སློབ་མའི་སེམས་ཁམས་བདེ་ཐང་ཡོང་བར་བྱ་དགོས་པ་སྟེ།
1. སློབ་མར་གཅར་རྡུང་དང་སྡིག་མོ་བྱེད་མི་རུང་།
སློབ་མར་གཅར་རྡུང་དང་སྡིག་མོ་བྱས་ན་དེས་བྱ་བ་གང་ཞིག་སྒྲུབ་ནའང་སྐྱོན་ཆར་འགྱུར་བར་དོགས་ཏེ་སེམས་ཆུང་དུ་ཕྱིན་ནས་བྱ་བ་གང་ཞིག་བསྒྲུབ་པར་སེམས་ནད་ཀྱིས་ཟིན་སླ་ལ་དེ་ལས་ལྡོག་སྟེ་སློབ་མ་ཁག་གཅིག་ཁྲིམས་འགལ་གྱི་ལམ་དུ་འགྲོ་བ་དང་ཐ་ན་རང་སྲོག་ལྕེབས་པ་སོགས་་ཀྱི་གནས་ཚུལ་ཡང་ཐོན་སྲིད།
2 . ཕ་མ་དང་དགེ་རྒན་གྱིས་སློབ་མར་རྫུན་བཤད་མི་རུང་།
ཕ་མ་དང་དགེ་རྒན་གཉིས་ནི་སློབ་མའི་མི་ཚེ་གཅིག་གི་མདུན་ལམ་ལ་མཛུབ་སྟོན་བྱེད་མཁན་གྱི་འཁྲབ་ཁྲིད་པ་ཡིན་པས་བྱིས་པའི་ལད་ཟློས་རང་བཞིན་གྱིས་ཕ་མ་དང་དགེ་རྒན་གྱི་མ་དག་པའི་སྐྱོན་དེའང་བདེན་པར་བཟུང་ནས་གཞན་གྱི་བདེན་གཏམ་ལ་ཡིད་ཆེས་བྱེད་དཀའ་ཞིང་། ཕྱིས་སུ་དགེ་སྡིག་གི་དབྱེ་བ་དང་། བླང་དོར་གྱི་གནད་ལ་བློ་རྨོངས་པར་གྱུར་ནས་དྲང་ཕྱོགས་ཀྱི་ལམ་དུ་འཁྲིད་རྒྱུར་འགོག་རྐྱེན་ཆེན་པོ་འཕྲད་ཀྱི་ཡོད།
3. སློབ་མར་ཕྱོགས་རིས་མེད་པར་ཤ་ཚ་དགོས་པ་ལས་ཧ་ཅང་གཅེས་པོ་བྱེད་མི་རུང་།
བུ་ཕྲུག་ནི་ཕ་མ་གཉིས་པོའི་མིག་གི་འབྲས་བུ་དང་། སྙིང་གི་ཚི་ལུ། ཁོག་ནང་གི་ཟུངས་ཁྲག་བཅས་ལྟ་བུར་གྱུར་ཏེ་སྤྱི་ཚོགས་དང་དགེ་རྒན་གྱིས་བསྩལ་བའི་ཡ་རབས་ཀྱི་བསླབ་བྱ་རེ་ཟུང་ལ་ཁྱིམ་བདག་ལ་ལས་མི་འདོད་པའི་སྡང་མིག་བགྲད་བཞིན་ཡོད་ལ་དེ་ལྟར་གཅེས་པར་བསྐྱངས་ན། ཕྲུ་གུ་དེ་རིགས་ཕྱིས་སུ་ཞིམ་ཟ་ཞིམ་འཐུང་བྱེད་འདོད་ཀྱང་ལས་ཀ་མི་འདོད་པ་དང་། རང་ཉིད་སྐྱོན་གྱིས་འཚོས་ཀྱང་སྐྱོན་ཆ་གཅིག་ཀྱང་མེད་པར་རློམ་པའི་ཁྲིམས་མེད་ལུགས་མེད་ཅིག་ཏུ་འགྱུར་སྲིད་པས་འདི་དག་ལ་མཉམ་འཇོག་གི་བློས་དང་དུ་བླངས་ནས་ཡ་རབས་ཀུན་སྤྱོད་བཟང་བའི་ལམ་ལ་ཁྲིད་རྒྱུར་འབད་བརྩོན་བྱེད་དགོས། དཔེར་ན། དེང་སང་སློབ་གྲྭ་ཆུང་བ་མང་ཆེ་བར་སློབ་དཀྱིལ་ལམ་སློབ་མཇུག་དང་ཡང་ན་ཚོད་རྒྱུགས་གང་ཞིག་གི་རྒྱུགས་འབྲས་ཨང་རིམ་དམའ་ཤོས་ཡིན་པའི་སློབ་མ་དང་དེའི་ཁྱིམ་བདག་རྣམས་དགེ་རྒན་གྱིས་འཛིན་ཚོགས་སྐབས་སུ་ཡར་བསླངས་ཏེ་སྐྱོན་བརྗོད་དང་། དམའ་འབེབས། ཟུར་ཟའི་ཚིག་སྣ་ཚོགས་འཕེན་གྱི་ཡོད། གང་ལྟར་ཕུལ་བྱུང་གི་འཛིན་གྲྭ་གཅིག་གི་ནང་དུའང་རྒྱུགས་འབྲས་མཐོ་དམན་ལ་མི་བལྟོས་པའི་ཨང་རིམ་དམའ་ཤོས་ཤིག་ཡོང་རྒྱུ་ནི་གཏན་འཁེལ་ཡིན་སྟབས་སློབ་གསོའི་ཐབས་ཤེས་དེ་རིགས་ལ་ཁྱིམ་བདག་དང་སྤྱི་ཚོགས་ཁྱོན་ཡོངས་ཀྱིས་དགའ་མགུ་ཡི་རང་ག་ལ་བྱེད།
ཡང་ལེགས་ས་ཞིག་ནས་བརྗོད་ན། རེབ་གོང་མི་རིགས་སློབ་གླིང་གི་སློབ་ཐོན་སློབ་མས་སློབ་གྲྭའི་རྒྱལ་སྒོར་རང་རང་གི་བསམ་འདུན་མཚོན་པའི་དཀར་གཙང་མཇལ་དར་བསྒྲོན་པ་མ་ཟད། མ་ཡུམ་སློབ་གྲྭ་དང་། དགེ་བའི་བཤེས་གཉེན་རྣམས་ལ་གྱེས་ཕྱག་ཕུལ་ཏེ་ཁོང་རྣམ་པའི་བཀའ་དྲིན་ལ་ཐུགས་རྗེ་ལེགས་འབུལ་ཞུ་བའི་འདུན་པ་དེ་ཅིག་ཅར་དུ་མཚོན་པར་བྱས་འདུག་ལ། ད་དུང“ཁྱེད་ནི་ཤེས་བྱའི་རྒྱ་མཚོ་ཉིད། ཁྱེད་ནི་བརྩེ་བའི་མ་མ་ལགས། ཁྱེད་ནི་མཐུན་པའི་གྲོགས་ཀྱང་སྟེ། ཁྱེད་ཉིད་རྟག་ཏུ་རྒྱལ་གྱུར་ཅིག”ཅེས་པའི་བསྟོད་ཚིག་བཀོད་པའི་དར་ཆ་ཐ་མ་དེ་དགེ་རྒན་ཚོའི་ཕྱག་ལ་ཕུལ་འདུག་པས་གོང་གསལ་བྱེད་ལས་ཁག་སོ་སོས་ང་ཚོར་འདང་རྒྱག་བྱེད་པའི་དམིགས་འབེན་ཞིག་བསྐྲུན་ཡོད།
གསུམ་པ། འཕྲོད་བསྟེན་དང་བདེ་འཇགས་ཀྱི་སློབ་གསོ།
ཕྲུ་གུའི་རིག་པ་ཡར་རྒྱས་དང་། ཤེས་ཡོན་དང་ཀུན་སྤྱོད་ཀྱི་སློབ་གསོར་སྨན་པའི་བྱེད་སྒོ་ནི་གཙང་སྦྲ་འཕྲོད་བསྟེན་དང་། བདེ་འཇགས་ཡིན་ཞིང་། ཁོང་ཚོ་འཕྲོད་བསྟེན་དང་། རང་དབང་། བདེ་སྐྱིད། བྱམས་བརྩེ། བློ་གྲོས་བཅས་ལྡན་པའི་ངང་འཚར་ལོངས་ཡོང་རྒྱུར་ང་ཚོས་དོ་སྣང་བྱེད་དགོས།
དགེ་རྒན་ཞིག་ལ་མཚོན་ན། རང་ཁྱིམ་ལ་ཕ་མ་ཞིག་ཡིན་པའི་ངོས་ནས་རང་གི་བུ་ཕྲུག་ལ་སློབ་གསོ་རྒྱག་མཁས་པོ་དགོས་པ་དང་། སློབ་གྲྭའི་ནང་རང་ཉིད་ནི་གཞན་ལ་དཀྲི་ཐབས་མེད་པའི་དགེ་བའི་བཤེས་གཉེན་ཞིག་ཡིན་སྟབས་གོ་མིང་དེ་ལ་དཔོག་པའི་འགན་སེམས་ཡོད་དགོས། ཕྱི་རོལ་ཡུལ་ག་གེ་མོ་ཞིག་ལ་ཕེབས་དུས་རང་ཉིད་ཀྱིས་སྤྱི་འབངས་ཤིག་གི་ངོས་ནས་་་སྤྱི་ཚོགས་ཀྱི་སློབ་གསོར་འབད་དགོས།
དེ་ཡང་འཕྲོད་བསྟེན་ངོས་ནས་གླེང་ན་སློབ་མར་ཟས་སྐོམ་གྱི་རྒྱུན་ཤེས་དང་། རྒྱུན་མཐོང་གི་ནད་རིགས། འགོ་ནད། མྱུར་སྐྱོབ་ཤེས་བྱ་སོགས་མང་དག་ཅིག་སློབ་དགོས་ལ་ས་འགུལ་དང་། ཆུ་གློག འགྲིམ་འགྲུལ། མེ་སྐྱོན། མགོ་སྐོར་བཙན་འཁྲིད་སོགས་བདེ་འཇགས་དང་འབྲེལ་བའི་རྙོག་འཛིང་མང་པོ་ད་ལྟའི་ཆར་ལུ་གུ་བརྒྱུད་པ་ཇི་བཞིན་ཐོན་དང་ཐོན་མུས་ཡིན་པས། དེ་དག་ལ་རང་གཞན་ཀུན་གྱིས་རང་གི་ནུས་ཚོད་དང་འཇོན་ཚོད་ཀྱིས་ཐོག་མར་བཏང་སྙོམས་ལ་ཚད་མེད་པའི་བསམ་པའི་འདུ་ཤེས་ཐོག་ནས་སློབ་གསོ་རྒྱག་དགོས།
དབྱིན་ཇིའི་མཚན་ཉིད་རིག་པ་མཁས་ཅན་རྭ་སེལ་ལགས་ཀྱིས“ལྷན་སྐྱེས་ཀྱི་ཤེས་པ་ཡོངས་སུ་རྒྱས་ཤིང་བྱམས་བརྩེ་ཡིས་འཇིག་རྟེན་ཀུན་ལ་ཁྱབ་པའི་མིའི་རིགས་ཀྱི་དཔལ་ཡོན་ཞིག་ལ་རོལ་བའི་བསྐལ་པ་ང་ཚོར་མི་ཐོབ་པའི་དབང་དུ་བཏང་ཡང་ང་ཚོའི་ཕྲུ་གུ་རྣམས་ལ་མཛེས་སྡུག་ལྡན་པའི་འཇིག་རྟེན་ཞིག་བསྐྲུན་པའི་ལམ་ཁ་ངེས་པར་དུ་སྟོན་དགོས”ཞེས་གསུངས་ཡོད། དེར་བརྟེན་འཇིག་རྟེན་གསར་པ་བསྐྲུན་ནུས་ཤིང་རང་གི་བསམ་པ་བསྒྲུབ་ཕོད་པའི་མི་རབས་ཤིག་གི་ཆེད་དུ་སློབ་གསོའི་རྨང་གཞི་བརྟན་ཞིང་ཚུགས་པར་གནས་དགོས་པར་སྤྱི་ཚོགས་དང་། སློབ་གྲྭ ཁྱིམ་ཚང་གི་ཕྱོགས་ཡོངས་ཀྱིས་ཕྱར་བ་གྲུ་འདེགས་དང་གཅིག་ལ་གཅིག་འབྲེལ་གྱིས་ལག་གདང་ལྷོད་པ་མེད་པར་སྦྲེལ་དགོས་སོ།།
(ལྷོ་ཁ་ལྷུན་རྩེ་རྫོང་ཞོལ་གསར་ཤང་སློབ་གྲྭའི་དགེ་རྒན། སྐལ་བཟང་བག་གྲོ)


text:
༢༠༡༦ ལོའི་ཟིང་ཆ། འོས་བསྡུའི་སྒྲིག་གཞིས་མ་འགྲིག་པ་མ་རེད།
སྐལ་བཟང་རྒྱ་མཚོ།
“བློ་བཟང་སེང་གེ་ཨ་རི་ཧར་ཝཊ་ནས་ཐོན། དེང་དུས་ཀྱི་སློབ་སྦྱོང་བྱས། དང་པོ་འཇམ་པོ་དང་ཡག་པོ་བྱས་སོང་། ངས་དང་ཐོག་ཡག་པོ་ཡོང་གི་རེད་བསམ་རེ་བ་ཆེན་པོ་བྱས་པ་ཡིན། ད་ཆ་ཧམ་པ་ཚ་རུ་ཚ་རུ། ཧམ་པའི་མཉམ་དུ་སྐྱག་རྫུན་ཡང་ཡོང་གི་རེད། ངས་རྒྱུན་དུ་ཡ་རབས་བྱེད་དགོས་པ་དང་དམན་ས་བཟུང་དགོས་པ་ཤོད་ཀྱི་ཡོད་རེད། ད་ངས་རྩིས་སྤྲོད་བྱེད་སའི་བོད་མིའི་འགོ་འཁྲིད་དེ་ཚོའི་བྱེད་སྟངས་གང་འདྲ་ཞིག་འདུག བར་ལམ་འོས་བསྡུའི་ཐད་ལའང་ཤོག་འཐེན་བྱས། ངའི་འཁྲིས་དེར་ཡོད་མཁན་ཚོས་བྱེད་སྟངས་འདི་འདྲ་བྱས་ཡོང་དུས་བློ་ཕམ་ཡོང་གི་འདུག ད་བསྡད་དང་མ་བསྡད་མི་འདུག་དྲན་གྱི་འདུག ཨ་རི་དོན་གཅོད་ཡིན་མུས་ཆབ་མདོ་བ་དེས་ཀྱང་ངའི་མིང་བེད་སྤྱོད་བཏང་ནས་བློ་བཟང་སེང་གེའི་རྒྱབ་སྐྱོར་བྱས་འོས་བསྡུའི་དྲིལ་བསྒྲགས་བྱས་འདུག གང་ལྟར་དཔུང་སྒྲིག་བྱས་ནས་གང་འདྲ་བྱས་སོང་།” གསུང་ཚིག་དུམ་བུ་འདི། ༢༠༡༦ ཟླ་ ༤ ཚེས་ ༢༥ ཉིན་རྡ་སར་གནས་བཞུགས་བཀའ་ཟུར་དང་སྤྱི་འཐུས་ཚོགས་གཙོ་ཟུར་པ་ཚོ་༸གོང་ས་མཆོག་ལ་གསོལ་འདེབས་སྙན་ཞུར་བཅར་སྐབས་གནངས་པའི་བཀའ་སློབ་ཀྱི་དུམ་བུ་ཞིག་རེད།
༢༠༡༦ ལོའི་འོས་བསྡུའི་མཇུག་འབྲས་ནི། ༸གོང་ས་མཆོག་ཐུགས་ཕམ་དང་། བོད་མི་མང་བློ་ཕམ། སྤྱི་ཚོགས་ཀྱི་ཆིག་སྒྲིལ་ནུས་པ་དུམ་བུར་བཏང་བ་སོགས་ཆགས་ཡོད་པ་རེད། དེ་ཚང་མ་བློ་བཟང་སེང་གེ་གཅིག་པོས་བྱས་པ་ཨེ་རེད་ཟེར་ན། དེ་ཡང་མ་རེད། འོས་མི་ཚང་མས་སྐྱོན་ཆ་དེ་འདྲ་བཟོས་ཡོད་པ་རེད། དེ་ཚོའི་ནང་ནས་། གཙོ་བོ་བློ་བཟང་སེང་གེས་སྲིད་སྐྱོང་ལས་ཐོག་ཡིན་པའི་གོ་སྐབས་བེད་སྤྱད་ནས་གཞུང་གི་སྡིངས་ཆ་སྒེར་གྱི་འོས་ཤོག་གི་ཆེད་དུ་བེད་སྤྱོད་ལོག་པར་བཏང་བ་དེ་ཚབས་ཆེ་བ་བྱུང་ཡོད། རྩོམ་པ་པོ་ཚོས། འོས་མི་ཚོའི་བྱ་སྤྱོད་མ་འགྲིག་པའི་རིགས་ཐེར་འདོན་བྱེད་པའི་བྱ་སྤྱོད་ཁག་ཅིག་ཐེར་འདོན་གྱི་རྩོམ་ཡིག་མང་པོ་བྲིས་ནས་ལོ་རྒྱུས་ཀྱི་ཡི་གེར་བརྐོས་པ་བྱུང་ཡོད། འོས་ཤོག་གི་ཐོབ་ཤོར་དང་རྒྱལ་ཕམ་དབྱེ་བ་ཕྱེས་ཚར་བའི་རྗེས་ལ། བློ་བཟང་སེང་གེས་རྩོམ་པ་པོ་ཚོས་ཡི་གེར་བཀོད་པའི་ ༢༠༡༦ ལོ་ནི་རང་ཉིད་ཀྱི་བྱས་ཉེས་ཡི་གེར་བཀོད་པའི་ཡིག་ཚགས་ཤིག་ཡིན་ངོ་ཆ་འཕྲོད་པ་ལྟ་བུ་ཆགས་ཡོད་པ་རེད། དེར་བརྟེན། ཁོས་སྤྱི་ཚོགས་ཀྱི་ངོས་འཛིན་འདི་མུ་མཐུད་ལོ་རྒྱུས་སུ་གནས་པ་ཡིན་ན། རང་ཉིད་ནག་པོ་ཆགས་ཀྱི་ཡོད་པ་དེ་ཤེས་རྟོགས་དང་ངོས་འཛིན་བྱེད་ཐུབ་ཡོད་པ་རེད། འོས་མི་གཞན་པ་ཚོས་སྣང་མེད་དང་ཡ་མེད་དུ་སྐྱུར་ཡོད། སྟབས་ཉེས་པ་ཞིག་ལ། རྩོམ་པ་པོ་ཚོས་ཡི་གེར་བྲིས་པའི་ ༢༠༡༦ ལོ་དེ་དེབ་གཟུགས་སུ་བསྐྲུན་རྒྱུ་ཡིན་འདུག ཉེ་ལམ་སྐད་འཕྲིན་ཞིག་ན་དེ་ཡི་སྐོར་གྱི་གསལ་བསྒྲགས་ཡི་གེ་ཞིག་ཀྱང་སྤེལ་འདུག རྩོམ་པ་པོ་ཚོས་བྲིས་པའི་ ༢༠༡༦ ཟེར་བ་ཞིག་ཐོན་པ་ཡིན་ན། དེ་ནི་བློ་བཟང་སེང་གེས་བསྐལ་པ་མ་སྟོང་བར་དུ་དཀར་པོ་བཟོ་མི་ཐུབ་པ་རེད། ཅི་རེད་ཟེར་ན། ཤེས་ཡོན་པའི་མིག་གིས་་ ༢༠༡༦ ལོ་མཐོང་སྣང་དེ་སུས་ཀྱང་བསུབ་ས་མི་འགྲོ་བ་ཞིག་ཆགས་ཚར་བ་རེད།
བློ་བཟང་སེང་གེས་ད་ཆ་ཨུ་ཚུགས་བརྒྱབ་ནས་ “འོས་ཐེངས་གཅིག་བླུགས་ན་རྦད་དེ་ཕན་ཐོགས་ཀྱི་ཡོད་པ་དང་། ཐེངས་གཉིས་བླུགས་ན་འགྲིག་གི་མི་འདུག་ཅེས་ཞུས་བ་གཙོ་བོ་དེ་རེད། ཚང་མས་མཁྱེན་གྱི་ཡོད་པ་ལྟར། ཕྱི་ལོ་ ༢༠༡༥ དང་ ༢༠༡༦ ལོའི་འོས་བསྡུའི་སྐབས་རྙོག་གླེང་ཆེན་པོ་ཞེ་དྲགས་བྱུང་བ་རེད། ༧གོང་ས་མཆོག་གི་ཐུགས་ཕམ་པ་རེད། སྤྱི་ཚོགས་ནང་བརྡབ་གསིག་ཉེ་བའི་ལོ་རྒྱུས་ནང་དེ་ལས་ཆེ་བ་བྱུང་མྱོང་ཡོད་པ་མ་རེད། ” ཞེས་བཤད་ཀྱི་ཡོད་པ་རེད། ཁོའི་ཐབས་ཤེས་འདི་རེད། ཡིན་ནའང་། དེ་བདེན་པ་མ་རེད། ༢༠༡༦ ལོའི་འོས་བསྡུའི་སྐབས་ཀྱི་རྙོག་གླེང་ནི་འོས་མི་ཚོས་རང་ཚུགས་མ་ཐུབ་པ་དེས་བསླངས་པ་རེད། དེའོ་ནང་ནས་ཁ་ཤས་ཀྱི་རང་ཚུགས་ལྷང་ལ་བུད་པ་རེད། བོད་མི་མང་བློ་ཕམ་དང་། གོང་ས་མཆོག་ཐུགས་ཕམ་དེ་ཡང་གཙོ་བོ་དེ་འོས་བསྡུའི་སྒྲིག་གཞིས་མ་འགྲིག་ནས་བྱུང་བ་མ་རེད།
༢༠༡༦ ལོའི་འོས་བསྡུའི་ཟང་ཟིང་ལ་སྐྱོན་བརྗོད་དང་ལམ་སྟོན། ཐག་གཅོད་བྱེད་པའི་སྐུ་དབང་ཡོད་བཞིན་དུ་ལྟད་མོ་བལྟས་ནས་བསྡད་པ་ལ་བརྟེན་ནས། ཁྲིམས་ཞིབ་པའང་སྲིད་སྐྱོང་དང་ཚོགས་གཙོ། ཁྲིམས་ཞིབ་པ་བཅས་ལ་གནས་སྐབས་མཇལ་ཁ་གནང་ཡོད་པ་མ་རེད། དེས་ག་རེ་སྟོན་གྱི་ཡོད་པ་རེད། ཟམ་གདོང་རིན་པོ་ཆེས་གསུངས་པ་ལྟར། འོས་བསྡུའི་སྒྲིག་གཞི་ལ་བསྐྱེ་བཅོས་དགོས་པ་དེ་འདྲ་ཡོད་ཀྱི་རེད། ཡིན་ནའང་། ༢༠༡༦ ལོའི་ཟིང་ཆ་དེ་སྒྲིག་གཞི་མ་འགྲིག་ནས་བྱུང་བ་མ་རེད། འོས་མིར་ལངས་མཁན་ཚོས་མ་འགྲིག་པ་རེད། དེའི་ནང་ནས་ཀྱང་བློ་བཟང་སེང་གེས་འོས་ཤོག་ཐོབ་པ་ཁོ་ལ་ན་སེམས་གཏད་ནས། ཐ་ན་གཞུང་གི་སྡིངས་ཆའང་་སྒེར་སྤྱོད་བྱས་ནས་རང་ཁེ་གཉེར་ཡོད་པ་རེད།
དངོས་ཡོད་གནས་སྟངས་འདི་ལྟར་རེད། བློ་བཟང་སེང་གེས་འོས་བསྡུའི་སྒྲིག་གཞི་ལ་འགྱུར་བ་བཏང་ནས། སྔོན་འགྲོ་དང་དངོས་གཞི་གཉིས་ཡོད་པ་དང་། དེ་གཉིས་ཀྱི་བར་ཐག་རིང་པོ་ཡོད་པ་ལ་བརྟེན་ནས་བྱུང་བའི་ ༢༠༡༦ ལོའི་འོས་བསྡུ་ཚར་བའི་རྗེས་ཀྱི་སྤྱི་ཚོགས་ཀྱི་བློ་ཕམ་དང་། ༸གོང་ས་མཆོག་ཐུགས་ཕམ་དེ་འདྲ་རྗེས་ཕྱོགས་མི་འབྱུང་ཆེད་ཨུ་ཚུགས་རྒྱག་གི་ཡོད་ཟེར་གི་ཡོད་པ་རེད། ཡིན་ནའང་། དངོས་ཡོད་གནས་སྟངས་དེ་འདྲ་མ་རེད། དེ་བདེན་པ་མ་རེད། ད་ལྟ་འོས་བསྡུའི་སྒྲིག་གཞི་ལ་ཨུ་ཚུགས་རྒྱག་དོན་རང་ཉིད་ཀྱི་ཉེས་པ་དེ་འོས་བསྡུའི་སྒྲིག་གཞིའི་སྟེང་ལ་གཡུགས་རྩིས་བྱེད་ཀྱི་ཡོད་པ་རེད།
སློབ་དཔོན་ཟམ་གདོང་རིན་པོ་ཆེ་མཆོག་གཙོས་པའི་མཁས་པ་དང་ཤེས་ཡོན་པ་མང་པོས། འོས་བསྡུའི་སྒྲིག་གཞི་ལ་བསྐྱར་ཞིབ་དང་བཅོ་བཅོས་རྒྱག་དགོས་པ་དེ་འདྲ་ཏན་ཏན་ཡོད་པ་རེད། ཡིན་ནའང་། ༢༠༡༦ ལོའི་ཟིང་ཆ་དང་འཐེན་འཁྱེར་དེ་ཚོ་འོས་མིར་ལངས་མཁན་ཚོས་མ་འགྲིག་པ་རེད། དེ་འོས་བསྡུའི་སྒྲིག་གཞིས་མ་འགྲིག་པ་མ་རེད་ཟེར་གྱི་ཡོད་པ་རེད།


text:
སློབ་དེབ་ཀྱི་ཕན་ཆོད་དུ། བསླབ་ཕྱིའི་ཀློག་དེབ་ཡག་པོ་ཞིག་འཛོམ་རྒྱུ་ནི། སློབ་མའི་ཤེས་ནུས་བརྩེ་གསུམ་བདེ་ཐང་གིས་འཚར་ལོངས་འབྱུང་བའི་རྨང་གཞི་ཡིན་པ་ཤེས་ཏེ། དེང་སྐབས། ངེད་ཅག་གི་དགེ་རྒན་དང་སློབ་གསོའི་ཆེད་མཁས་པ་སོ་སོས། བོད་རྒྱ་དབྱིན་གསུམ་དང་རྩིས་དངོས་རྫས་གསུམ་གྱི་བསླབ་ཕྱིའི་ཀློག་དེབ་མང་བོ་གསར་རྩོམ་དང་རྩོམ་སྒྲིག་བྱེད་ཀྱིན་པ་དེ་དངོས་གནས་ཡག རེབ་གོང་གི་དགེ་རྒན་ཚེ་ལོ་རྒྱལ་ལགས་ཀྱིས་ཀྱང་། ལོ་ངོ་ལྔ་དྲུག་ཅིག་གི་སྔོན་ནས་བཟུང་།
བུས་རྩོམ་ཚན་པ་གསུམ། གཞི་རིམ་པ། 1. འ་ཡོ་ཡོ། འ་ཡོ་ཡོ། ༠ ཁ་བ་དཀར་པོ་གང་ནས་འབབ། ཁ་བ་དཀར་པོ་གནམ་ནས་འབབ། ཁ་བ་དཀར་པོ་གང་ལ་བབས། ཁ་བ་དཀར་པོ་ས་ལ་བབས། ས་འཁྱག་ནས་ཁ་བ་དར་ལ་གྱུར། དར་དཀར་པོའི་སྟེང་ནས་དར་ཤུད་སྟེག རྩལ་མེད་ནས་ཐང་ལ་བརྒྱབ་ནོ་ལྟོས། འ་ཡོ་ཡོ། འ་ཡོ་ཡོ།
བདག་གི་ཨ་མ། བཤད་སྒྲོས་ཤིག་ལ། མ་མཛངས་མར་ཡོན་ཏན་བརྒྱད་ཚང་ཡིན་ཟེར་ནས། བུད་མེད་ཡ་རབས་ཤིག་ཡིན་ན་ཁྱད་ཆོས་བརྒྱད་ཚང་དགོས་པ་བཤད། གལ་སྲིད། དེ་ལྟར་གྲངས་ཀ་ཞིག་བརྩི་དགོས་པའི་དབང་དུ་བཏང་ན། ངའི་ཨ་མ་ལ་ནི། བརྒྱད་གཉིས་བཅུ་དྲུག་དང་བརྒྱད་གསུམ་ཉེར་བཞི་བརྩི་དགོས་ཀྱང་བརྩི་རྒྱུ་ཡོད་མེད་ལ་འདང་རྒྱག་མི་དགོས་སྙམ། ངའི་ཨ་མའི་ཁྱད་ཆོས་གཙོ་བོ་གཅིག་ནི། བྱ་བ་གང་བསྒྲུབས་ཀྱང་གོ་རིམ་ཡོད་པ་དང་འཆར་གཞི་ལྡན་པ་དེ་ཡིན། ནངས་སྔ་མོར་མལ་ལས་ལངས་རྗེེས། མོས་ཐོག་མར་ཁ་ལག་གཙང་མར་འཁྲུད་པ་དང་། དེ་ནས་མཆོད་པ་གཤོམ་པ་དང་ཕྱག་འཚལ་བ། ཁྱིམ་ལ་གཙང་སྦྲ་བྱེད་པ། ནངས་ཇ་སྐོལ་བ་སོགས་ཡིན། མོའི་བྱ་བ་སྒྲུབ་སྟངས་ལ་གོ་རིམ་དང་འཆར་གཞི་ཡོད་པས། ལས་ཀ་ཇི་ལྟར་མང་ཡང་མི་འགྲུབ་པ་དང་མི་ཚར་བ་མེད་ཅིང་། དཀའ་སྡུག་ཅི་འདྲར་ཐུག་ཀྱང་། དེ་ལ་ཕྱིར་སྣུར་དང་དཔའ་ཞུམ་སྤ་བཀོང་བྱེད་མཁན་ཞིག་ཀྱང་གཏན་ནས་མིན། མོས་རྒྱུན་དུ། “འཇིག་རྟེན་ཁམས་ན་དཀའ་ལས་རྒྱག་མི་དགོས་པའི་ལས་ཀ་ཞིག་གང་དུ་ཡོད།
གཞི་རིམ་པ། གོ་རེ་ཅུང་རྡོག་གཅིག་དྲན་པ། རེབ་ཐེངས་དེར། སློབ་གྲྭས་ཉིན་ལྔ་ལ་གནང་བ་བྱིན་པས། ང་ཁུ་བོ་དང་མཉམ་དུ་ཁོ་ཚང་གི་འབྲོག་སར་སོང་བ་ཡིན། དབྱར་ཟླ་དྲུག་པའི་འབྲོག་པའི་རྩྭ་ཐང་ནི་ངོ་མ་མཛེས་སྡུག་ལྡན་པ་ཞིག་སྟེ།
གཞི་རིམ་པ། རྩོམ་ཡིག་འདི་ནི། ཆུང་འབྲིང་སློབ་གྲྭའི་ལོ་རིམ་བཞི་བ་ནས་དགུ་བའི་བར་གྱི་སློབ་མ་དག་གི་བསླབ་ཕྱིའི་ཀློག་དེབ་ཀྱི་ཁམས་ལ། དཀར་ཐིགས་ཤིག་ཨེ་ཡོང་གི་བསམ་པས་ཀུན་ནས་བསླངས་ཏེ། སློབ་གསེང་དང་གཟའ་མཇུག་གི་ངལ་གསོའི་དུས་ཚོད་བློས་བཏང་ནས་དཀའ་ལས་ཅུང་ཟད་བརྒྱབ་པའི་འབྲས་བུ་ཡིན། རྩོམ་འདིའི་ཚན་པ་འགའ་རེ་དྲ་བ་འདིར་མུ་འགོད་བྱ་འདོད་པས། བྲིས་རྩོམ་འདིའི་མིང་གི་དག་ཆ་དང་ཚིག་གི་སྡེབ་སྟངས། དོན་གྱི་འབྱིན་ལུགས་སོགས་ལ་ཀུན་གྱིས་བློ་གྲོས་བསྡུར་འོང་བའི་རེ་བ་མི་ཆུང་བ་ཡོད། —རྩོམ་པ་པོས་ཐོག་མའི་གསལ་བཤད་དུ།
གཞི་རིམ་པ། དབྱར་ཁའི་དུས་སུ། གནམ་ངོ་དྭངས་ཤིང་གསལ། སྤྲིན་དཀར་ལང་ལོང་རྒྱུ། ཆུ་མོ་ཤག་ཤག་ཏུ་འབབ་ཅིང་མེ་ཏོག་གི་དྲི་མ་ཞིམ་པོ་ས་གཞི་ཀུན་ལ་ཁྱབ། རྟ་ནོར་ལུག་གསུམ་དང་འདབ་ཆགས་སོགས་ཀྱིས་རང་རང་གི་ས་ན།
——བྱེའུའི་སྡེར་ཆུང་འདྲ་བའི་བྱིས་རྩོམ་ཆུང་ཆུང་འདི་ནི། ན་ཆུང་བྱིས་པ་དག་ལ་སེམས་ཀྱིས་བལྟས་མྱོང་བའི་རྩོམ་པ་པོ་ཁ་བ་སྙིང་ལྕགས་ལགས་ཀྱི་དགོངས་རྫོགས་སུ་ཕུལ་བ་ཡིན།
ནག་ཀྱཱ་བ་ཤ་བོ་ཚེ་རིང་། གཅིག ཀློག་གི་ཆ་ནས་བརྗོད་པ། རང་རེ་རྣམས་ཀྱིས་ཡི་གེ་ལ་མཚན་ཉིད་འཇོག་དུས། སྐད་ཀྱི་གདངས་ནི་ཡི་གེ་སྟེ། ཞེས་འབྱུང་བ་ནང་བཞིན། ཡི་གེ་ནི་སྒྲ་ལ་བརྟེན་ནས་བྱུང་བ་ཡིན་པས།
མུ་ཏིག་གིས་དབྱིན་ཡིག་ནས་བོད་སྒྱུར་བྱེད་ཞོར་རང་གི་མྱོང་བ་ཡི་གེར་ཕབ། ང་ནི་ཨ་མ་ཞིག་ཡིན། ངས་ནམ་རྒྱུན་སེམས་འཁུར་བྱེད་ས་གཅིག་ནི་རང་གི་བྱིས་པ་ཡིན།
གཞི་རིམ་པ། རང་ཉིད་ངོ་སྤྲོད། ང་རང་སློབ་ཆུང་འགྲིམ་མཁན་ཡིན།། ད་ལྟ་ལོ་རིམ་གཉིས་པ་ཡིན།། ལོ་ན་ཆུང་ཡང་རིག་པ་རྣོ།། ཕ་མ་གཉིས་ཀའི་འདང་ཆེན་ཡིན།།


text:
སྐལ་ལྡན་གྱིས་བསྒྱུར།
ཨ་མི་རི་ཀའི་དམག་དོན་སློབ་གཉེར་ཁང་གི་འཐབ་ཇུས་ཞིབ་འཇུག་ཚན་པའི་སློབ་དཔོན་ཆེན་མོ་བ་སྐུ་ཞབས་ཨཱ་ཛིམ་ཨིབ་རཱ་ཧིམ་(Azeem Ibrahim)ལགས་ནི། “རཱོ་ཧིན་གྷཱ། འབར་མའི་ནང་གི་མངོན་མེད་རིགས་རྒྱུད་རྩ་གཏོར།” (Rohingyas: Inside Myanmar’s Hidden Genocide)ཞེས་པའི་དཔེ་དེབ་རྩོམ་པ་པོ་ཡིན་པ་དང་། འདིར་རྒྱ་གར་དུས་བབ་ཀྱི་རྩོམ་སྒྲིག་ལས་རོཊ་སྐུ་ཞབས་པྲ་ཏི་གྷྱན་དྷ་ས་(Pratigyan Das)ཡིས། ཁོང་ལ་ལྕམ་ཨང་སན་སུ་སྐྱིད་ཀྱིས་འབར་མའི་ནང་གི་རཱོ་ཧིན་གྷྱ་གྲངས་ཉུང་མི་རིགས་སྲུང་སྐྱོབ་བྱེད་མ་ཐུབ་པར་བརྟེན། ནོ་བྷེལ་གཟེངས་རྟགས་ཕྱིར་སྤྲོད་གནང་དགོས་མིན་དང་། རྒྱ་གར་གཞུང་གིས་རྒྱལ་ཁབ་སྲུང་སྐྱོབ་ལ་དམིགས་ཏེ་སྐྱབས་བཅོལ་བར་འཛིན་པའི་སྲིད་ཇུས་ཀྱི་རང་བཞིན་སྐོར་སོགས་བཅར་འདྲི་ཞུས་པ་ཞིག་བཀོད་ཡོད། རྒྱ་གར་གཞུང་གིས་འབར་མའི་གཞུང་དམག་གི་དྲག་གནོན་འོག་ནས་བྲོས་བྱོལ་དུ་འགྲོ་བཞིན་པའི་རཱོ་ཧིན་གྷྱ་སྐྱབས་བཅོལ་བའི་ཐོག་འཛིན་པའི་སྲིད་ཇུས་ལ་ཡང་རྒྱལ་སྤྱིའི་འགྲོ་བ་མིའི་ཐོབ་ཐང་ལྷན་ཚོགས་ཁག་གིས་སྐྱོན་བརྗོད་ཤུགས་ཆེན་བྱེད་བཞིན་ཡོད།
དྲི་བ། ལྕམ་ཨང་སན་སུ་སྐྱིད་ཀྱིས་རཱོ་ཧིན་གྷྱ་སྲུང་སྐྱོབ་གནང་འདོད་མེད་པ་གང་ཡིན་ནམ།
ལན། ལྕམ་ཨང་སན་སུ་སྐྱིད་ད་ཆ་ཞི་བདེ་སྤེལ་མཁན་ཞིག་མ་རེད། ཁོང་ཆབ་སྲིད་པ་ཞིག་རེད། དྲག་པོའི་དཔུང་དམག་དང་སེར་མོ་བའི་སྡེ་ཁག་གཉིས་ཀར་ཕོག་ཐུག་གཏོང་གནང་འདོད་མེད་པ་རེད། ཁོང་གིས་གནད་དོན་དེའི་ཐོག་མི་གླེང་བར་ཁུ་སིམ་མེར་བཞུགས་པའི་རྩིས་སྔོན་ཚུད་ནས་ནན་ཏན་བརྒྱབ་གནང་ཡོད། དྲང་པོར་བཤད་ན། ཇིའུ་མི་རིགས་སྡེབ་གསོད་བཏང་བའི་ལན་པ་ནཱ་ཛིའི་དང་ཇིའུ་མི་རིགས་གཉིས་ཀར་ཡོད་ཅེས་པ་དང་། ལྷོ་ཨ་ཧྥེ་རི་ཀའི་མི་རིགས་དབྱེ་འབྱེད་ཀྱི་ལམ་ལུགས་མི་རིགས་དཀར་ནག་གཉིས་ཀའི་ལན་པ་ཡིན་པར་བརྩི་བའི་ལྟ་ཚུལ་བཞིན། ཁོང་གིས་འབར་མའི་ནང་གི་ཡ་ང་བའི་གནད་དོན་ཡང་ཕྱོགས་གཉིས་ཀའི་ནོར་འཁྲུལ་ཡིན་ཚུལ་བརྗོད་གནང་བ་ནི་ཐལ་ཆ་ཆེ་དྲགས་པ་ཞིག་རེད། ང་དང་ང་ལྟ་བུ་ཁོང་ལ་གུས་བཀུར་ཞུ་མཁན་རྣམས་ཀྱིས་དེ་ནི་བག་འཁུམས་ཀྱི་རང་བཞིན་ཞིག་དང་། རཱོ་ཡིན་གྷྱ་ཡི་གནད་དོན་ཐོག་ཐག་གཅོད་ཀྱི་དབང་ཐང་ཆེ་བའི་མི་ཞིག་གི་ཀུན་སྤྱོད་ལ་ལྷད་ཆེན་པོ་ཤོར་བར་ངོས་འཛིན་ཞུ་གི་ཡོད།
དྲི་བ། ཁོང་གི་ཕྱག་ལས་གནང་སྟངས་དེས་ནོ་བྷེལ་གཟེངས་རྟགས་ཕྱིར་སྤྲོད་གནང་དགོས་དགོངས་ཀྱི་འདུག་གམ།
ལན། བསམ་གྱི་མི་འདུག གང་ལགས་ཤེ་ན། ནོ་བྷེལ་གཟེངས་རྟགས་དེ་གང་ཟག་གང་ཞིག་གི་འདས་ཟིན་པའི་བྱས་རྗེས་དང་། སྐབས་བབ་ཀྱི་ལས་དོན་གང་རུང་ཞིག་ལ་མངོན་བསྟོད་ཆེད་སྤྲོད་ཀྱི་ཡོད། ཁོང་གིས་དེ་སྔ་དྲག་པོའི་དཔུང་དམག་གི་ཁ་གཏད་བཅག་སྟེ། རང་ཡུལ་དུ་མང་གཙོའི་ཁོར་ཡུག་གསར་སྐྲུན་གནང་བའི་ཕྱག་རྗེས་ཁག་བསྔགས་བརྗོད་ཞུ་འོས་པ་ཤ་སྟག་རེད། འོན་ཀྱང་། ཁོང་གི་ད་ལྟའི་ལངས་ཕྱོགས་དང་། ལྷག་པར་བྷི་བྷི་སི་གསར་ཁང་གི་བཅར་འདྲིར་ལན་འདེབས་གནང་སྐབས། འབར་མའི་ནང་མི་རིགས་གཙང་བཟོ་བྱེད་ཀྱི་མེད་ལུགས་གསུངས་པ་ནི། དྲང་བདེན་མ་ཡིན་པ་འཛམ་གླིང་སྐྱེ་འགྲོ་ཀུན་གྱིས་ཤེས་གསལ་རེད།
དྲི་བ། རྒྱལ་སྤྱིའི་ངོས་ནས་དཀའ་ངལ་དེ་སེལ་ཐབས་གང་ལེགས་བྱེད་ཀྱི་འདུག་དགོངས་ཀྱི་འདུག་གམ།
ལན། སྟབས་མི་ལེགས་པར་རྒྱལ་སྤྱིའི་ངོས་ནས་དཀའ་ངལ་དེ་སེལ་ཐབས་གང་ཡང་བྱེད་ཀྱི་མི་འདུག འགྲོ་བ་མིའི་བདེ་སྡུག་ཐོབ་ཐང་སོགས་དང་འབྲེལ་བའི་གནད་དོན་ཞིག་ཡིན་རུང་། རྒྱལ་སྤྱིས་ཁ་ཡ་རྩ་བ་ནས་བྱས་མེད་པ་རེད། བྷང་ལ་དྷེ་ཤེ་ཡིས་རང་གི་མི་རིགས་བཀྲེས་སྐོམ་སེལ་བའི་ཐབས་ཤེས་ཤིག་བྱེད་མུས་རེད། མཉམ་འབྲེལ་རྒྱལ་ཚོགས་ཀྱིས་འབར་མར་སྲིད་དོན་བཀའ་བཅད་ཀྱི་གྲོས་འཆར་བཞག་པ་དང་འཆར་གཞི་སྒྲིག་པ་སོགས་མི་ཉུང་བ་ཞིག་བྱས་ཡོད། རྒྱལ་སྤྱི་དང་མཉམ་འབྲེལ་རྒྱལ་ཚོགས་ཀྱི་ངོས་ནས་འབར་མའི་གཞུང་ལ་ཉེས་ཆད་གཅོད་དགོས་ལ། སྐྱབས་བཅོལ་བ་རྣམས་རང་ཉིད་གང་དུ་དབང་བའི་རྒྱལ་ཁབ་ཏུ་བདེ་བླག་ངང་ལོག་བཅུག་དགོས་པ་རེད།
དྲི་བ། རྒྱ་གར་གཞུང་གི་ལངས་ཕྱོགས་དེར་སྐུ་ཉིད་ལ་དགོངས་ཚུལ་གང་ཡོད་དམ།
ལན། སྲིད་བློན་མཱོ་དྷི་མཆོག་གིས་ཉེ་ཆར་ལྕམ་ཨང་སན་སུ་སྐྱིད་མཇལ་འཕྲད་གནང་སྐབས། རཱོ་ཧིན་གྷྱ་མི་རིགས་ལ་གཟིགས་ཚུལ་དེས་འདོད་བློ་རྩ་བ་ནས་ཁེངས་མ་སོང་། འཛམ་གླིང་གི་མང་གཙོ་ཆེ་ཤོས་ཀྱི་རྒྱལ་ཁབ་ཀྱི་དབུ་ཁྲིད་ཅིག་གི་གཟིགས་ཚུལ་དེ་འདྲ་ཞིག་ཡིན་པའི་རེ་བ་བྱས་མེད། དངོས་གནས་བྱས་ན། རྒྱ་གར་གཞུང་གིས་འབར་མའི་སྲིད་གཞུང་ལ་གནོན་ཤུགས་སྤྲད་དེ། རཱོ་ཧིན་གྷྱ་མི་རིགས་རྩ་མེད་བཟོ་རྒྱུ་མཚམས་འཇོག་བྱེད་འཇུག་དགོས་པ་རེད། དེ་ལྟར་བྱས་ཚེ་རྒྱ་གར་དུ་རཱོ་ཧིན་གྷྱ་སྐྱབས་བཅོལ་བ་ལེན་པའི་ངལ་བ་དང་ལེན་བྱེད་དགོས་དོན་མེད། གང་ལགས་ཤེ་ན། རྒྱ་གར་ནང་སོ་སོའི་དཀའ་ངལ་ཅི་རིགས་ཡོད་མུས་རེད།
དྲི་བ། རཱོ་ཧིན་གྷྱ་ཡི་དཀའ་རྙོག་དེ་ཡང་སྙིང་གང་རེད་དམ།
ལན། མཉམ་འབྲེལ་རྒྱལ་ཚོགས་ཀྱིས་རཱོ་ཧིན་གྷྱ་མི་རིགས་ནི་ད་བར་སྡུག་སྦྱོང་མནར་གཅོད་མང་ཤོས་མྱོང་བའི་གྲངས་ཉུང་མི་རིགས་ཤིག་ལ་ངོས་འཛིན་བྱེད་ཀྱི་ཡོད། རཱོ་ཧིན་གྷྱ་ཡི་དཀའ་རྙོག་དེ་དམག་ཆེན་གཉིས་པའི་སྐབས། ཉི་ཧོང་གིས་འབར་མར་བཙན་འཛུལ་བྱེད་སྐབས་ནས་འགོ་ཚུགས་པ་ཞིག་རེད། ཨིན་གཞུང་ལ་ཞེན་ཅན་གྱི་རཱོ་ཧིན་གྷྱ་གྲངས་ཉུང་མི་རིགས་རྣམས། ཉི་ཧོང་ལ་ཞེན་ཅན་གྱི་ནང་པའི་མི་རིགས་དང་ལྷན་དུ་གནས་སྡོད་བྱས་པ་རེད། ཕྱི་ལོ་༡༩༤༨ལོར་འབར་མ་རང་བཙན་རྒྱལ་ཁབ་ཏུ་གྱུར་བའི་རྗེས་མི་རིགས་གཉིས་ཀྱི་བར་ལ་ཞེ་འཁོན་ཇེ་ཆེར་ཕྱིན་པ་དང་། ཕྱི་ལོ་༡༩༦༢ལོར་དམག་མིའི་གྱེན་ལངས་ཀྱིས་འབར་མའི་སྲིད་གཞུང་མགོ་རྟིང་བསློགས་ཏེ། དམག་སྤྱི་ནེ་ཝིན་གྱིས་སྲིད་གཞུང་སྐྱོང་བའི་སྐབས། གནས་སྟངས་དེ་བས་སྐྱོ་རུ་ཕྱིན་པ་མ་ཟད། ཁོ་པས་དམར་པོའི་སྲིད་གཞུང་འོག་འབར་མ་སྤྱི་ཚོགས་རིང་ལུགས་ཀྱི་རྣམ་པར་སྒྱུར་ཐབས་བྱས་ཀྱང་། ཁོ་པའི་སྲིད་ཡུན་རིང་འབར་མའི་དཔལ་འབྱོར་གྱི་གནས་བབ་ཡ་ང་བའི་གནས་སུ་གྱུར་བས། དམག་མིས་སྲིད་དབང་སྐྱོང་སྐབས་སྤྱིའི་འགྲོས་བཞིན་དམག་སྤྱི་ནི་ཝིན་གྱིས་རཱོ་ཧིན་གྷྱ་གྲངས་ཉུང་མི་རིགས་ལ་སྐྱོན་འཛུགས་བྱེད་འགོ་བཙུགས་པ་རེད། རཱོ་ཧིན་གྷྱ་མི་རིགས་ཀྱི་སྐད་ཡིག་དང་། ཤ་མདོག ཆོས་ལུགས་བཅས་ཐ་དད་ཡིན་སྟབས། ནང་པ་རྣམས་རྒྱལ་ཁབ་ལ་ཞེན་ཅན་དངོས་ཡིན་ལུགས་བརྗོད་དེ། རཱོ་ཧིན་གྷྱ་གྲངས་ཉུང་མི་རིགས་ཀྱི་མི་སེར་ཐོབ་ཐང་བཙན་འཕྲོག་གིས་མནར་གཅོད་བཏང་བ་རེད། དུས་དེ་ནས་བཟུང་མི་རིགས་གཉིས་ཀྱི་འཁོན་འཛིན་དེ་བས་ཆེ་རུ་ཕྱིན་ཡོད།
དྲི་བ། ད་ཆ་མི་རིགས་སྡེབ་བྱོལ་བྱེད་པའི་གནས་བབ་ཀྱི་རྒྱབ་ལྗོངས་གང་ཡིན་ནམ།
ལན། མཉམ་འབྲེལ་རྒྱལ་ཚོགས་ལྟར་ན་ཉེ་བའི་བདུན་ཕྲག་འགའི་རིང་། རཱོ་ཧིན་གྷྱའི་མི་རིགས་འབུམ་གསུམ་ཙམ་བྷང་ལ་དྷེ་ཤེ་གཙོ་བོར་གྱུར་བའི་ཡུལ་གྲུ་འགའ་ཞིག་ཏུ་བྲོས་བྱོལ་དུ་ཕྱིན་ཡོད། རྒྱུ་མཚན་ནི་འབར་མའི་སྲིད་གཞུང་དང་དཔུང་དམག་གིས་རཱོ་ཧིན་གྷྱ་མི་རིགས་ཡུལ་མི་དངོས་ལ་མ་བརྩིས་པར་ཕྱིར་འབུད་བྱས་པ་རེད། ཁོ་ཚོས་རཱོ་ཧིན་གྷྱ་མི་རིགས་ནི་ཕྱི་ལོ་༡༩༤༢ལོར་འབར་མར་ཁྲིམས་འགལ་གྱིས་གནས་སྤོ་བྱས་པ་ལས་ཡུལ་དེའི་མི་རིགས་དངོས་མིན་པར་ངོས་འཛིན་བྱེད་ཀྱི་ཡོད། འོན་ཀྱང་དེ་ནི་བདེན་གཏམ་ཞིག་མ་རེད། གང་ལགས་ཟེར་ན། ལྡི་ལིར་རྟེན་གཞི་བྱས་པའི་རྒྱ་གར་རྒྱལ་ཡོངས་ཡིག་མཛོད་ཁང་གི་ཡིག་ཆ་ཞིག་གི་ནང་། ཕྱི་ལོ་༡༨༢༤ལོར་མི་འབོར་ཞིབ་དཔྱོད་བྱས་པའི་སྙན་ཐོར་རཱོ་ཧིན་གྷྱ་གདོད་མིའི་མི་རིགས་གང་གི་རྒྱུད་པ་ཡིན་པ་གསལ་པོ་བཀོད་འདུག
འབར་མའི་སྲིད་གཞུང་གིས་ནང་པ་ཁོ་ན་རྒྱལ་ཁབ་ལ་ལར་ཞེན་ཅན་དུ་འདོད་ཀྱི་ཡོད། འབར་མའི་ནང་པ་རྣམས་༸གོང་ས་ཏཱ་ལའི་བླ་མ་ལྟར་འཚེ་མེད་ཞི་བའི་ནང་ཆོས་ལག་ལེན་མི་བྱེད་པར། དྲག་ཤུལ་ཆེ་བའི་ཐབས་ལམ་སྤྱོད་ཀྱི་ཡོད། ནང་བསྟན་དར་རྒྱས་ཡོང་སླད། ནང་ཆོས་དང་ཐ་དད་པའི་ཆོས་ལུགས་དང་ལྟ་བ་འཛིན་མཁན་ལ་དྲག་གནོན་བྱེད་པའི་སྐུལ་མ་གཏོང་གི་ཡོད། རཱོ་ཧིན་གྷྱ་མི་རིགས་ནི་དུག་སྦྲུལ་དང་འབུ་སྲིན་གྱི་སྐྱེ་བ་ཡིན་པའི་འདུ་ཤེས་འཛིན་གྱི་ཡོད་པ་རེད།
མ་རྩོམ་འབྲེལ་ཐག https://blogs.timesofindia.indiatimes.com/the-interviews-blog/aung-san-suu-kyi-is-no-longer-a-peace-campaigner-it-is-cowardice-and-moral-bankruptcy-on-rohingyas/


text:
མེ་སི་ཀོའི་སློབ་མ་དང་རིག་གཞུང་བརྗེ་རེས་བྱས་པ།
- Details
- དཔར་འགྲེམས་ཟླ་ཚེས།: Tuesday, 14 January 2014 06:42
ལྷ་སྤྱི་ཚོགས་ཞབས་ཞུ་ཚོགས་པས། མེ་སི་ཀོའི་བྱང་ཤར་གྱི་མངའ་སྡེ་ནུ་ཨེ་ཝོ་ལོན་(Nuevo León )གྱི་རྒྱལ་ས་མོན་ཊེར་རའེ་(Monterrey ) དུ་བརྟེན་གཞི་བྱས་པའི་གཙུག་ལག་སློབ་གཉེར་ཁང་ཆེ་ཤོས་ཤིག་གི་དགེ་རྒན་གསུམ་གྱིས་སྣེ་ཁྲིད་པའི་སློབ་མ་ ༢༡ ལ།
ཕྱི་ལོ་ ༢༠༡༣ ལོའི་ཆེས་མཐའ་མའི་རིག་གཞུང་བརྗེ་རེས་ཀྱི་ལས་རིམ་གོ་སྒྲིག་ཞུས་ཡོད་པ་རེད།
དགེ་སློབ་དེ་དག་ཕྱི་ཟླ་ ༡༢ པའི་ཚེས་ ༡༡ ཉིན་དྷ་རམ་ས་ལར་འབྱོར་བ་དང་། ཁྱོན་དུས་ཡུན་བདུན་ཕྲག་ ༣ རིང་སྐྱབས་བཅོལ་བོད་མིའི་སྤྱི་ཚོགས་དང་། བོད་མིའི་རིག་གཞུང་སོགས་ལ་རྒྱུས་ལོན། དེ་བཞིན་ལྷ་སྤྱི་ཚོགས་ཞབས་ཞུ་ཚོགས་པས་གོ་སྒྲིག་ཞུས་པའི་ལས་རིམ་ཁག་འདྲ་མིན་ནང་མཉམ་ཞུགས་བྱས་ཡོད་པ་རེད།
ཕྱི་ཚེས་ ༡༦ ཉིན་བཙན་བྱོལ་དབུས་བོད་མིའི་སྒྲིག་འཛུགས་ཀྱི་བཀའ་ཁྲི་ཟུར་པ་མཁས་དབང་ཟམ་གདོང་རིན་པོ་ཆེ་མཆོག ལྷ་སྤྱི་ཚོགས་ཞབས་ཞུ་ཚོགས་པའི་ཞི་བའི་ཚལ་ (Ahimsa house) དུ་ཕེབས་ནས་སློབ་ཕྲུག་རྣམས་ལ་བདེན་པ་བཞིའི་ཐོག་ནས་ནང་ཆོས་ངོ་སྤྲོད་དང་། གཞི་རྩའི་སྒོམ་སྒྲུབ་ཉམས་ལེན་གནང་སྟངས། འཚེ་བ་མེད་པ་བཅས་ཀྱི་སྐོར་ངོ་སྤྲོད་གསུང་བཤད་དང་དྲི་བར་དྲིས་ལན་སོགས་གནང་ཡོད།
ཕྱི་ཚེས་ ༢༨ ཉིན་དབུས་བོད་མིའི་སྒྲིག་འཛུགས་ཀྱི་ཕྱི་དྲིལ་བཀའ་བློན་བདེ་སྐྱིད་ཆོས་དབྱངས་མཆོག་ནས་སློབ་ཕྲུག་རྣམས་ལ་དབུས་བོད་མིའི་སྒྲིག་འཛུགས་ཀྱི་ལྷན་ཁང་ཁག་དང་དེ་དག་གི་བྱེད་སྒོ་རྣམསངོ་སྤྲོད་དང་། ད་ལྟའི་བོད་ནང་གི་གནས་སྟངས་བཅས་ངོ་སྤྲོད་གནང་ཡོད།
དེ་རྗེས་ཕྱི་དྲིལ་ལྷན་ཁང་གི་འགྲོ་བ་མིའི་ཐོབ་ཐང་སྐོར་ཉམས་ཞིབ་པ་སྐལ་ལྡན་མཚོ་མོ་ལགས་ཀྱིས། བོད་ནང་གི་འགྲོ་བ་མིའི་ཐོབ་ཐང་སྐོར་ངོ་སྤྲོད་མདོར་བསྡུས་ཤིག་གནང་རྗེས། ཕྱི་དྲིལ་ཁོར་ཡུག་སྡེ་ཚན་གྱི་བསྟན་པ་རྒྱལ་མཚན་ལགས་ནས་བོད་ཀྱི་གཙང་ཆུ་དང་། སྲིད་པའི་གངས་རིའི་གལ་གནད། རྒྱ་ནག་གིས་བོད་ས་བཙན་བཟུང་བྱས་རྗེས་རང་བྱུང་ཁོར་ཡུག་གཏོར་བཤིག་སྐོར། དེ་བཞིན་ད་ལྟའི་ཆར་བོད་ནང་འབྲོག་པ་གནས་སྤོའི་སྲིད་བྱུས་ཀྱི་ངན་འབྲས་བཅས་ཀྱི་སྐོར་ངོ་སྤྲོད་གནང་ཡོད་པ་རེད།
གཞན་ཡང་སློབ་ཕྲུག་རྣམས་ཀྱིས་དྷ་རམ་ས་ལར་ཡོད་པའི་བོད་མིའི་ཚོགས་སྡེ་ཁག་འདྲ་མིན་གྱི་འགན་འཛིན་དང་། ལྷག་པར་དུ་བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་གིས་གཙོས་པའི་སྤྱི་འཐུས་ཁག་ཅིག་དང་འབྲེལ་ཡོད་གཞུང་ཞབས་སོགས་དང་ལྷན་དུ་བོད་མིའི་ཆབ་སྲིད་དང་། རིག་གཞུང་། སྤྱི་ཚོགས་ཡུལ་སྲོལ་གོམས་གཤིས་བཅས་ཀྱི་སྐོར་ཕན་ཚུན་བསམ་ཚུལ་བརྗེ་རེས་དང་། རྒྱུས་ལོན་བྱེད་པའི་གོ་སྐབས་བྱུང་ཡོད་པ་རེད།
མ་ཚད་སློབ་ཕྲུག་རྣམས། ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་དང་། བོད་ཀྱི་དཔེ་མཛོད་ཁང་། བོད་ཀྱི་སྨན་རྩིས་ཁང་། བོད་ཀྱི་འགྲེམས་སྟོན་ཁང་། དྷ་སྟེང་བོད་ཕྲུག་ཁྱིམ་སྡེ་སོགས་སུ་ཁྲིད་ནས། བོད་ཀྱི་རིག་གཞུང་དང་སྐྱབས་བཅོལ་བོད་མིའི་གནས་སྟངས་སྐོར་ངོ་སྤྲོད་གནང་ཡོད་པ་རེད།


text:
ཨ་རིའི་སྲིད་འཛིན་ཊི་རུམ་ཕི་ཡི་སྲིད་འཛིན་ལས་འཁུར་དམ་འབུལ་ཞུས་པའི་ཉིན་མོ་དེ་ཨ་རིའི་རྒྱལ་ཡོངས་རྒྱལ་ཞེན་ཉིན་མོར་གཏན་འཁེལ་གསལ་བསྒྲགས་བྱས་ཡོད་འདུག
གཟའ་ཉི་མའི་ཉིན་ཨ་རིའི་སྤྱི་མཐུན་ཚོགས་པའི་གཞུང་གིས་ཡིག་ཆ་ཞིག་གསལ་བསྒྲགས་བྱས་པའི་ནང་། ཨ་རིའི་སྲིད་འཛིན་སྐབས་ ༤༥ པ་སྐུ་ཞབས་ཌོ་ནལ་ཊི་རུམ་ཕི་ཡིས་སྲིད་འཛིན་ལས་འཁུར་དམ་འབུལ་ཞུས་པའི་ཉིན་མོ་སྟེ་ཕྱི་ལོ་ ༢༠༡༧ ལོའི་ཟླ་ ༡ ཚེས་ ༢༠ ཉིན་ནི། ཨ་རིའི་རྒྱལ་ཡོངས་ཀྱི་རྒྱལ་ཞེན་གྱི་ཉིན་(National Day of Patriotic Devotion)ཞེས་པར་གསལ་བསྒྲགས་གནང་ཡོད་འདུག
ཨ་རིའི་ཕོ་བྲང་དཀར་པོའི་གསར་འགོད་དྲུང་ཆེ་སེན་སི་ཧྥེ་སིར་(Sean Spicer)ལགས་ཀྱིས་དེ་སྔོན་སྲིད་འཛིན་ལས་འཁུར་མཛད་སྒོའི་ཉིན་དེར་ཁོང་སྒེར་གྱི་དྲ་ལམ་ཐོག ཊི་རུམ་ཕིའི་དམ་འབུལ་མཛད་སྒོ་དེ་མ་འོངས་པར་གཞུང་འབྲེལ་ལས་དོན་གལ་ཆེན་གྱི་མིང་གཞུང་ལས་གཅིག་ལ་ངོས་འཛིན་ཡོང་གི་རེད་ཅེས་སྤེལ་ཡོད་པ་དང་། རྗེས་སུ་སྤྱི་མཐུན་ཚོགས་པའི་གཞུང་ངོས་ནས་དེ་ལྟར་གསལ་བསྒྲགས་གནང་ཡོད་པ་རེད། དེ་ལྟར་གསལ་བསྒྲགས་གནང་དགོས་པའི་རྒྱུ་མཚན་སྐོར་ལ་ ” སྲིད་གཞུང་གི་དབང་ཆ་དེ་མི་མང་ལ་རྩིས་སྤྲད་པའི་ཉིན་མོ་དང་། ང་ཚོས་རྒྱལ་ཁབ་གྱི་ཆེད་དུ་ཕན་ཚུན་ལ་བཞག་པའི་གན་རྒྱ་སྲ་བརྟན་ཡོང་ཆེད་ཡིན།” ཞེས་བརྗོད་ཡོད་པ་རེད།
གསལ་བསྒྲགས་ནང་ “སྲིད་གཞུང་གསར་བས་ཨ་རི་བའི་ནང་སེམས་ལ་བློ་སྤོབས་དང་སྐུལ་ལྕག་གཏོང་རྒྱུར། ང་ཚོ་ཚང་མ་མི་སེར་གཅིག་རེད། ང་ཚོའི་ལས་དབང་གཅིག་དང་དམིགས་ཡུལ་གཅིག་གི་ཆེད་དུ་མཉམ་གནས་བྱས་ཡོད།” ཞེས་དང་། “རང་དབང་ནི་ཨ་རི་བ་ཡོངས་ཀྱི་སྐྱེས་ཐོབ་ཀྱི་ཁེ་དབང་ཡིན་པ་དང་། ང་ཚོས་ངེས་པར་དུ་རང་གི་ཕ་མེས་ནས་བརྒྱུད་པའི་རྩ་ཆེ་བའི་རང་དབང་ལ་བདག་ཉར་དང་དད་གུས་ཞུ་དགོས།” ཞེས་སོགས་བཀོད་ཡོད་འདུག
མུ་མཐུད་དུ། “ང་ཚོའི་རྩ་ཁྲིམས་དེ་ཀོ་ཤོག་(parchment)སྟེང་དུ་བྲིས་ཡོད་ན་ཡང་། དེ་ནི་ནམ་ཡང་ཨ་རི་བའི་སེམས་ཁོངས་སུ་གསོན་པོར་ཡོད། གང་ན་རང་དབང་མེད་ན་དེ་ན་མི་མང་གིས་རང་དབང་ལ་ཡིད་ཆེས་མེད། གང་ན་ཁྲིམས་ལུགས་མེད་ན་དེ་ན་མི་མིང་གིས་ཁྲིམས་ལུགས་ལ་བརྩི་བཀུར་མེད། གང་ན་ཞི་བདེ་མེད་ན་དེ་ན་མི་མིང་གིས་ཞི་བདེ་ལ་རེ་སྨོན་མེད།” ཞེས་དང་། “ང་ཚོས་རང་ཉིད་དང་རང་ཉིད་ཀྱི་རྒྱལ་ཁབ་ལ་ཡིད་ཆེས་བྱོས་དང་། ཨ་རིའི་མི་སེར་ལྟ་བུའི་མི་སེར་རླབས་ཆེ་བ་སུ་ཡང་མེད། ང་ཚོས་སྒྲུབ་མི་ཐུབ་པའི་བྱ་གཞག་གང་ཡང་མེད།” ཅེས་སོགས་འཁོད་འདུག
ཨ་རིའི་སྲིད་འཛིན་སྔོན་མ་དག་གིས་ཀྱང་དེ་ལྟར་གསལ་བསྒྲགས་སྣ་ཚོགས་གནང་བའི་ལམ་སྲོལ་ཡོད་འདུག ༢༠༠༩ ལོའི་ཨོ་བྷ་མའི་དམ་འབུལ་ཉིན་མོ་དེ་རྒྱལ་ཡོངས་ཀྱི་བསྐྱར་གསོ་དང་འདུམ་འགྲིག་(Renewal and Reconciliation)ཞེས་པའི་ཉིན་མོར་ངོས་འཛིན་གསལ་བསྒྲགས་དང་། སྲིད་འཛིན་ཟུར་བ་བྷུ་ཤི་ཡིས་ ༢༠༠༤ ལོའི་དམ་འབུལ་ཉིན་མོ་དེ་ཨ་རིའི་འཛིན་ཐེངས་ ༤༠ པ་རོ་ནཱ་སྒྲི་རེ་གཱོན་(Ronald Reagan)སྐུ་གྲོངས་པའི་ཉིན་དེ་རྒྱལ་ཡོངས་མྱ་ངན་ཉིན་མོར(National Day of Mourning)ཞེས་པར་གསལ་བསྒྲགས། དེ་བཞིན་ ༩། ༡༡ དོན་རྐྱེན་དེ་ཨ་རིའི་རྒྱལ་ཡོངས་རྒྱལ་གཅེས་ཀྱི་ཉིན་མོར་ (Patriot Day)གཏན་ཁེལ་ཡོད་པ་རེད།
སངས་རྒྱས་དཀོན་མཆོག


text:
ཉིན་ཤས་བསྟུད་མར། རང་སྐྱོང་ལྗོངས་ཀྱི་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་ཚོགས་པ་ས་ཁུལ་དང་གྲོང་ཁྱེར་དང་། རྫོང་། ཤང་བཅས་ཁག་ཏུ་བསྐྱོད་དེ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དྲིལ་བསྒྲགས་བྱ་རྒྱུ་གཙོ་རྐང་དུ་བྱས་ནས། གཞི་རྟེན་སྣ་མང་དང་རྣམ་པ་སྣ་ཚོགས་བརྒྱུད། དགོངས་པ་གསར་པ་དང་། ཆོད་གཏམ་གསར་པ། ལས་འགན་གསར་པ། བྱེད་ཐབས་གསར་པ་བཅས་ཡང་དག་པའི་ངང་འགྲེལ་བཤད་བརྒྱབ་སྟེ་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་དང་གཏིང་ཟབ་ཀྱི་སྒོ་ནས་དྲིལ་བསྒྲགས་ལག་བསྟར་བྱས་པ་རེད།
རང་སྐྱོང་ལྗོངས་ཀྱི་གཅིག་གྱུར་བཀོད་སྒྲིག་གཞིར་བཟུང་། ཚེས་14ནས་ཚེས་20ཉིན་བར་རང་སྐྱོང་ལྗོངས་ཀྱི་སྒྲོག་འགྲེལ་ཚོགས་པའི་ལྷ་སའི་ཡན་ལག་ཚོགས་པའི་ཁོངས་མི། ལྷ་ས་དགེ་འོས་ཆེད་ཚན་སློབ་གྲྭའི་དགེ་རྒན་ཆེ་མོ་བ་གཞོན་པ་ལུའོ་ཧྥང་སྟོད་ལུང་བདེ་ཆེན་ཆུས་ཀྱི་ཤང(གྲོང་རྡལ)ཁག་ཏུ་བསྐྱོད་དེ་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་བྱས་ཤིང་། དགེ་རྒན་ཆེ་མོ་བ་གཞོན་པ་ལུའོ་ཧྥང་གིས“ཏང་གི་ཚོགས་ཆེན་བཅུ་དགུ་པའི་དགོངས་དོན་སྤྱད་ནས་བསམ་བློ་གཅིག་གྱུར་དང་སྟོབས་ཤུགས་གཅིག་སྒྲིལ་གྱིས་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱ་ཆེད་འབད་འཐབ་ལྷོད་མེད་བྱེད་དགོས”ཞེས་པ་འགོ་བརྗོད་དུ་བྱས་ཏེ། ཏང་གི་ཚོགས་ཆེན་བཅུ་དགུ་པའི་བརྗོད་དོན་གཙོ་བོ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པ་སླེབས་པ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ། འདས་ཟིན་པའི་ལོ་5ཡི་ལོ་རྒྱུས་རང་བཞིན་གྱི་གྲུབ་འབྲས་དང་རྩ་བའི་གསར་བསྒྱུར། རང་རྒྱལ་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཐབ་ཇུས་བཀོད་སྒྲིག་གལ་ཆེན། བློ་བརྟན་འགྱུར་མེད་ངང་ཕྱོགས་ཡོངས་ནས་ཏང་ནན་པོས་སྐྱོང་རྒྱུར་སྐུལ་འདེད་གཏོང་བ་བཅས་ཕྱོགས་དྲུག་ཐད་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་ཕྱོགས་ཡོངས་དང་། ཆ་ལག་ཚང་བ། གཏིང་ཟབ་པ་བཅས་ཀྱི་སྒོ་ནས་སྒྲོག་འགྲེལ་དང་འགྲེལ་བཤད་བརྒྱབ་པ་རེད། གདོང་དཀར་གྲོང་རྡལ་གྱི་ཏང་ཨུད་ཀྱི་ཧྲུའུ་ཅི་གཞོན་པ་མཱ་ལི་ལིང་གིས་གཞི་རིམ་གྱི་ཏང་འཛུགས་སྐྱོང་ལས་དོན་གྱི་འགན་འཁུར་མཁན་ལས་བྱེད་པ་ཞིག་ཡིན་པའི་ཁོ་མོས་ལས་ཁུངས་ཀྱི་ཏང་ཡོན་ལས་བྱེད་པར་སློབ་སྦྱོང་སྒྲིག་འཛུགས་བྱེད་ཀྱི་ཡོད་པ་མ་ཟད། གཞི་རིམ་དང་། གྲོང་ཚོ་དང་ཚོགས་ཆུང་། ཞིང་འབྲོག་མང་ཚོགས་བཅས་ལ་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་བྱ་རྒྱུ་སྒྲིག་འཛུགས་ཀྱང་བྱས་ཏེ། ཏང་གི་ཚོགས་ཆེན་བཅུ་དགུ་པའི་དགོངས་དོན་ཞིང་འབྲོག་མང་ཚོགས་མི་རེ་ངོ་རེར་དྲིལ་བསྒྲགས་དང་ཁྱིམ་ཚང་ཚང་མས་ཤེས་པ་བྱེད་ཀྱི་ཡོད།
ཉེ་དུས། རང་སྐྱོང་ལྗོངས་ཀྱི་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་ཚོགས་པའི་ཉིང་ཁྲིའི་ཡན་ལག་ཚོགས་པ་རྫ་ཡུལ་རྫོང་དུ་བསྐྱོད་ནས། རྫོང་དེ་ཡོངས་ཀྱི་ཤང་དང་གྲོང་རྡལ་ཡོངས་ལ་སྒྲོག་འགྲེལ་བྱེད་སྒོ་སྤེལ་བ་རེད། སྒྲོག་འགྲེལ་ཚོགས་པའི་ཁོངས་མི། ལྗོངས་ཏང་ཨུད་ཏང་གི་སློབ་གྲྭའི་དགེ་རྒན་ཆེ་མོ་བ་དར་པོ་ཚེ་རིང་གིས་ཚོགས་ཆེན་བཅུ་དགུ་པའི་དགོངས་དོན་ནང་ཏང་ཡོངས་ཀྱི་འདུན་པ་གཅིག་ཏུ་འདུས་པ་དང་། མི་དམངས་ཀྱི་འབོད་སྒྲ་མཚོན་པ། ནང་དོན་ཧྲིལ་པོར་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཁྱབ་པ། ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་སྤྱི་ཡོངས་ནས་འགོ་བཙུགས་པ། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དཔལ་འབྱོར་དང་། ཆབ་སྲིད། རིག་གནས། སྤྱི་ཚོགས། སྣོད་བཅུད་ཤེས་དཔལ་བཅས་འཛུགས་སྐྱོང་དང་ཏང་འཛུགས་སྐྱོང་སོགས་ཕྱོགས་ཁག་གི་ལས་དོན་ལ་སྐུལ་འདེད་གཏོང་རྒྱུར་བཀོད་སྒྲིག་ཁ་གསལ་བྱས་ཡོད་པས། སེམས་ཤུགས་སྐྱེ་དགོས་པ་དང་ངར་ངར་ཤུགས་འཕེལ་བ་ཞིག་ཡོད་པ་དེ་ནི་རང་རེའི་ཏང་དུས་རབས་གསར་པར་སླེབས་པ་དང་རྒྱང་སྐྱོད་ཀྱི་ལམ་བུ་གསར་པར་སྐྱོད་འགོ་ཚུགས་པའི་ཆབ་སྲིད་ཀྱི་བསྒྲགས་གཏམ་ཞིག་རེད་ལ། དར་ཆ་སྒྲེང་བའི་ཁ་ཕྱོགས་གཏན་འཁེལ་དང་འཐབ་ཇུས་བཀོད་ཇུས་ཀྱི་འབད་འཐབ་ཀྱི་རྩ་འཛིན་ཞིག་ཀྱང་རེད་ཅེས་བརྗོད།
ཉིན་ཤས་གོང་། ལྷོ་ཁ་གྲོང་ཁྱེར་གྱི“ཏང་གི་ཚོགས་ཆེན་བཅུ་དགུ་པའི་དགོངས་དོན་ཁྱིམ་ཚང་ཁྲི་སྟོང་མང་པོར་སྒྲོག་འགྲེལ་དང་དོན་འཁྱོལ་བྱེད་པའི”སྒྲོག་འགྲེལ་ཚོགས་པས་རྩེད་ཐང་གྲོང་རྡལ་དུ་སྒྲོག་འགྲེལ་གྱི་སྙན་ཞུའི་ཚོགས་འདུ་ཐེངས་དང་པོ་འཚོགས་ཤིང་། དེ་དང་ཆབས་ཅིག ལྷོ་ཁ་གྲོང་ཁྱེར་གྱི་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་ལས་དོན་ཡང་གྲོང་ཁྱེར་དེ་ཡོངས་ཀྱི་རྫོང་ཆུས་ཁག་དང་། ཁོངས་གཏོགས་ཁག ཚན་པ་ཁག་བཅས་སུ་དུས་གཅིག་ཏུ་སྤེལ་འགོ་ཚུགས་ཡོད། ལྷོ་ཁ་གྲོང་ཁྱེར་གྱི་སྒྲོག་འགྲེལ་ཚོགས་པའི་ཁོངས་མི། གྲོང་ཨུད་དྲིལ་བསྒྲགས་པུའི་པུའུ་ཀྲང་གཞོན་པ་ཀུའོ་ཧྲི་ཆིན་གྱིས་ལྷོ་ཁའི་དོན་དངོས་དང་ཟུང་འབྲེལ་བྱས་ཏེ་ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་ངོས་འཛིན་དང་གོ་བ་གཏིང་ཟབ་ལེན་པའི་དོན་སྙིང་གལ་ཆེན་དང་། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ནན་ཏན་དང་ཁོང་དུ་ཏན་ཏིག་ཆུད་པ། བོད་ཀྱི་དོན་དངོས་དང་ཟུང་འབྲེལ་དམ་ཟབ་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་གོ་བ་གཏིང་ཟབ་ལེན་པ་བཅས་ཕྱོགས་གསུམ་ཐད་ནས་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་བཏོན་པའི་དགོངས་པ་གལ་ཆེན་དང་། ལྟ་བ་གལ་ཆེན། བརྡར་ཆོད་གལ་ཆེན། བྱེད་ཐབས་གལ་ཆེན་བཅས་ཀྱི་ཕུན་སུམ་ཚོགས་པའི་ནང་དོན་དང་། རྒྱབ་ལྗོངས། བསམ་བློའི་ཉིང་བཅུད། ལག་ལེན་གྱི་བླང་བྱ་སོགས་ཕྱོགས་ཡོངས་ནས་ངོ་སྤྲོད་བྱས་པ་རེད།
ཟླ་11ཚེས་19ནས་ཚེས་21ཉིན་བར། གཞིས་རྩེ་གྲོང་ཁྱེར་འབྲོང་པ་རྫོང་ཨུད་ཀྱི་ཧྲུའུ་ཅི་གཞོན་པ་རྫོང་དཔོན་མེས་བུ་ཆུང་གིས་འབྲོང་པ་རྫོང་གི་ས་བབ་མཐོ་ཤོས་དང་ལམ་ཐག་རིང་ཤོས་ཀྱི་རིན་ཐོར་དང་། སྐྱེ་མ། སྤོ་སྟོད་སོགས་ཐག་རིང་ལུང་ཁུག་གི་ཤང་དང་གྲོང་རྡལ་དུ་བསྐྱོད་ནས་ཞི་ཅིནཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་། རང་རྒྱལ་གྱི་སྤྱི་ཚོགས་རིང་ལུགས་ཀྱི་འགལ་ཟླ་བ་གཙོ་བོར་འགྱུར་ལྡོག་བྱུང་བ། “ལོ་བརྒྱ་གཉིས”ཀྱི་འབད་འཐབ་དམིགས་ཚད་ཀྱི་འཐབ་ཇུས་བཀོད་སྒྲིག་བཅས་ལ་དམིགས་ཏེ་ཁྱིམ་ཚང་གི་འཚོ་བའི་གནས་ཚུལ་དང་དཀའ་ངལ་འདྲི་བ་དང་ཏང་གི་སློབ་ཚན་འཁྲིད་པ་སོགས་ཀྱི་བྱེད་ཐབས་བརྒྱུད། འབྲོང་པའི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་དོན་དངོས་འབྲོག་པ་མང་ཚོགས་ཀྱི་ཐོན་སྐྱེད་དང་འཚོ་བ་དངོས་དང་ཟུང་འབྲེལ་བྱས་ཏེ་གོ་བདེ་ཤེས་སླའི་སྐད་ཆའི་ཐོག་ནས་རྒྱ་ཆེའི་ལས་བྱེད་མང་ཚོགས་ལ་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་བྱས་པ་རེད།
ཟླ་11ཚེས་20ཉིན་གྱི་སྔ་དྲོ། རང་སྐྱོང་ལྗོངས་ཀྱི་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་ཚོགས་པའི་ཁོངས་མི་དང་། ཁྲུང་ཆིང་གྲོང་ཁྱེར་གྱི་ཁག་བརྒྱད་པའི་བོད་སྐྱོར་ལས་བྱེད་པ། ཆབ་མདོ་གྲོང་ཨུད་ཏང་གི་སློབ་གྲྭའི་འཆད་འཁྲིད་དགེ་རྒན་བཅས་ཡིན་པའི་ཧོ་ཀྲེ་ཅང་གིས་རི་བོ་ཆེ་རྫོང་ཁྲ་མོ་གླིང་ཤང་སློབ་ཆུང་དུ་ཏང་གི་ཚོགས་ཆེན་བཅུ་དགུ་པའི་དགོངས་དོན་སྐོར་སྐྱོད་སྒྲོག་འགྲེལ་བྱས་ཤིང་། ཁོང་གིས་ཏང་གི་ཚོགས་ཆེན་བཅུ་དགུ་པ་འཚོགས་པའི་རྒྱབ་ལྗོངས་དང་། དམིགས་ཡུལ། དོན་སྙིང་གལ་ཆེན་བཅས་ལ་དམིགས་ཏེ་འགྲེལ་བཤད་བརྒྱབ་པ་དང་འབྲེལ་བོད་ཀྱི་དོན་དངོས་དང་ཟུང་འབྲེལ་བྱས་ནས་ངོ་མཚར་ཆེ་བའི་བཞེད་དོན་གཙོ་བའི་སྒྲོག་འགྲེལ་བྱས་པ་རེད།